Karan Johar ves NCB ah haaziru kuranee? - One Online\nކަރަން ޖޯހަރް ---\nކަރަން ޖޯހަރުވެސް އެންސީބީއަށް ހާޒިރުކުރަނީ؟\nބޮލީވުޑްގެ މަޝްހޫރު ޕްރޮޑިއުސަރު ކަރަން ޖޯހަރު ވެސް މަސްތުވާތަކެތީގެ މައްސަލައެއްގައި ތަހުގީގު ކުރުމަށް ނާކޮޓިކްސް ކޮންޓްރޯލު ބިއުރޯ (އެންސީބީ) އަށް ހާޒިރުކުރަން އުޅޭ ކަމުގެ އަޑުތަކެއް ފެތުރިއްޖެއެވެ.\nއެގޮތުން އިންޑިއާގެ ސޭޑް ޕާޓީގެ ލީޑަރު މަންޖިންދަރު ސިންގު ސިރްސާ މީޑިއާއަށް ބުނީ 2019 ވަނަ އަހަރު ކަރަންގެ ގޭގައި ބޮލީވުޑްގެ މަޝްހޫރު ތަރިންނާއެކު ބޭއްވި ޕާޓީއެއްގެ ތެރޭގައި މަސްތުވާތަކެތި ވަރަށް ބޮޑަށް ބޭނުންކުރި ކަމަށް ޝައްކު ކުރެވޭ ކަމަށެވެ. އެހެންކަމުން އެކަމާއި ގުޅިގެން ކަރަން ވެސް ވަރަށް އަވަހަށް އެންސީބީއަށް ހާޒިރުކުރާނެ ކަމަށް އޭނާ ބުންޏެވެ.\nއެހެންނަމަވެސް އެކަމާ ގުޅިގެން ނެރުނު ބަޔާނެއްގައި ކަރަން ވަނީ އެ ޕާޓީގެ ތެރެއިން މަސްތުވާތަކެއްޗާއި ގުޅުން ހުރި އެއްވެސް އެއްޗެއް ބޭނުން ކޮށްފައި ނުވާ ކަމަށް ބުނެފައެވެ. މީގެ އިތުރުން ވަކި ވަކި މީހުން ކުރާ ކަންކަމުގެ ޒިންމާ ކަރަންގެ ދަރްމާ ޕަރޮޑަކްޝަންސް އަށް ނަގަން ނުޖެހޭނެ ކަމަށްވެސް ކަރަން އެ ބަޔާނުގައި ބުންޏެވެ.\nސުޝާންތު ސިންގު ރާޖުޕުތުގެ މަރާއި ގުޅިގެން އެންސީބީއިން ތަހުގީގު ކުރަން ފެށި މަސްތުވާތަކެތީގެ މައްސަލައާއި ގުޅިގެން ވަނީ ބޮލީވުޑްގެ މަޝްހޫރު ގިނަ ފަންނާނުން އެންސީބީއަށް ހާޒިރުވާން އަންގައިފައެވެ. އޭގެތެރޭގައި މަޝްހޫރު ބަތަލާ ދީޕިކާ ޕަޑްކޯނު ވެސް ހިމެނެއެވެ.\nގުޅޭ ޓެގު ބޮލީވުޑް ދީޕިކާ ޕަދްކޯން\nތާޕްސީގެ ރޭޝްމީ ރޮކެޓްގެ ޝޫޓިންތައް ފަސްކޮށްފި\n97 ކްރޯޑްގެ އަގުބޮޑު2ގެ ރިތިކް ގަނެފި\nޖުގް ޖުގް ޖިޔޯ އަށް ބޮޑު ކާސްޓެއް\nފުލުހަށް ހާޒިރުވުން އަންނަ މަހަށް ހަދައިދިނުމަށް ކަންގަނާ އެދިއްޖެ\nމަހޭޝް އަކީ ބޮލީވުޑްގެ އެންމެ ބޮޑު ޑޮންގެ ގޮތުގަ އޭނާގެ ފަހަރި ސިފަކޮށްފި


ޖަޕާނުން ރާއްޖެއަށް 68.8 މިލިއަން ރުފިޔާގެ ހިލޭ އެހީ ދީފި – Dhen.mv\nޖަޕާނުން ރާއްޖެއަށް 68.8 މިލިއަން ރުފިޔާގެ ހިލޭ އެހީ ދީފި\nޖަޕާނުން ރާއްޖެއަށް 68.8 މިލިއަން ރުފިޔާގެ ހިލޭ އެހީ ދީފިއެވެ.\nމިއަދު ފޮރިން މިނިސްޓްރީގައި އޮތް ރަސްމިއްޔާތެއްގައި 68.8 ރުފިޔާގެ ހިލޭ އެހީ ދިނުމުގެ މި އެއްބަސްވުމުގައި ރާއްޖޭގެ ފަރާތުން ސޮއިކުރެއްވީ ފޮރިން މިނިސްޓަރު އަބްދުﷲ ޝާހިދެވެ. ޖަޕާނުގެ ފަރާތުން ސޮއިކުރެއްވީ ޖަޕާނުން ރާއްޖެއަށް ކަނޑައަޅާފައި ހުންނަވާ ސަފީރު ކެއިކޯ ޔަނާއީއެވެ.\nފޮރިން މިނިސްޓްރީން ބުނީ މި އެހީ ބޭނުން ކުރުމަށް ހަމަޖެހިފައިވަނީ ރާއްޖޭގެ ބޯޑަރު ބެލެހެއްޓުން އިތުރަށް ހަރުދަނާކުރުމަށާއި ޓެރަރިޒަމާ ދެކޮޅަށް މަސައްކަތްކުރުމަށް މޯލްޑިވްސް ކަސްޓަމްސް ސަރވިސްއާއި މޯލްޑިވްސް އިމިގްރޭޝަންގެ ގާބިލްކަން އިތުރުކުރުމަށް ކަމަށެވެ.\nއަދި މި އެހީގެ ދަށުން ކަސްޓަމްސް އަދި އިމިގްރޭޝަނަށް ބޭނުންވާ ފޭޝަލް ރިކޮގްނިޝަން ސިސްޓަމް، މޮބައިލް އެކްސް-ރޭ، ސައްހަ ނޫން ފައިސާގެ ނޫޓު ދެނެގަންނަ މެޝިން، ސްޕެޝަލް ލުމިނެސެންޓް މައިކްރޯސްކޯޕް، ސްޕީޑް ބޯޓް އަދި ވެހިކަލް ހޯދުމަށް ވަނީ ހަމަޖެހިފައެވެ.\nއެއްބަސްވުމުގައި ސޮއިކުރެއްވުމުގެ ރަސްމިއްޔާތުގައި ވާހަކަ ދައްކަވަމުން މިނިސްޓަރ ޝާހިދު ވިދާޅުވީ މި އެހީއަކީ ޖަޕާނުން ރާއްޖެއަށް އަބަދުވެސް ވެދެމުން އަންނަ ދީލަތި އެހީތެރިކަމުގެ މިސާލެއްކަމަށެވެ. އަދި މި އެހީއަކީ ޓެރަރިޒަމާ ދެކޮޅަށް މަސައްކަތްކުރުމާ، ބޯޑަރު ބެލެހެއްޓުން ހަރުދަނާކުރުމުގައި ދެގައުމު ގުޅިގެން މަސައްކަތްކުރުމާ ބެހޭ ގޮތުން މަޝްވަރާ ކުރެއްވުމަށް މިދިޔަ އަހަރުގެ އޮކްޓޯބަރު މަހު ރައީސް އިބްރާހިމް މުހައްމަދު ސާލިޙް ޖަޕާނަށް ކުރެއްވި ދަތުރުފުޅުގެ ނަތީޖާއެއް ކަމަށް ޝާހިދު ވިދާޅުވިއެވެ.\nޖަޕާނުން ރާއްޖެއަށް ކަނޑައަޅާފައި ހުންނަވާ ސަފީރުގެ ވާހަކަފުޅުގައި އެކަމަނާ ވަނީ ރާއްޖޭގެ ރަށްތައް ދުރުދުރުގައި އޮތުމާއި، ރަށްތައް އުފެދިފައިވާގޮތުން އެއްގަމާއި، ވަޔާއި ކަނޑުމަގުން ރާއްޖޭގެ ސަރަހައްދީ ރޮނގު ބެލެހެއްޓުމަކީ ގައުމީ ސަލާމަތަށް ވަރަށް މުހިއްމު ކަމެއްކަން ފާހަގަކުރައްވާފައެވެ. އަދި ބޯޑަރު ބެލެހެއްޓުމުގައި ކަމާ ބެހޭ ފަރާތްތަކުގެ މެދުގައި އޮންނަ ގުޅުން ވަރުގަދަވާން ޖެހޭކަމަށް ވިދާޅުވިއެވެ.\nއަދި މިއަދު ވަނީ ކޮވިޑް-19އާ ދެކޮޅަށް ކުރަމުންދާ މަސައްކަތަށް ޔޫއެންޑީޕީ މެދުވެރިކޮށް ރާއްޖެއަށް 21.7 މިލިއަން ރުފިޔާގެ ހިލޭ އެހީވެސް ޖަޕާނުން ދީފައެވެ.


Crossroads Resort gai Marina eh gaaimu kuran ninmaifi\nވިޔަފާރި - ކްރޮސްރޯޑްސް ރިސޯޓު\nކްރޮސްރޯޑްސް ރިސޯޓުގައި މެރީނާއެއް ގާއިމުކުރަން ނިންމައިފި\nސިންގް އެސްޓޭޓް އާއި ޖަލްބޫޓްއާ ދެމެދު ކޮންޓްރެކްޓްގައި ސޮއިކޮށްފައިވަނީ ޔުނައިޓަޑް އަރަބް އެމިރޭޓްސްގެ އަބޫދާބީގައި\nކ. މާލެ 27 އޯގަސްޓު 2018 | ހޯމަ 07:33 2,697\nކްރޮސްރޯޑްސް ރިސޯޓު - ކްރޮސްރޯޑްސް މޯލްޑިވްސް\nކްރޮސްރޯޑްސް ރިސޯޓުގައި މެރީނާއެއް ގާއިމުކުރުމަށް ނިންމައިފިއެވެ.\nސިންގް އެސްޓޭޓް ޕަބްލިކް ލިމިޓަޑް ކޮމްޕެނީ އާއި ޖަލިބޫޓް ހޯލްޑިންގްސް އެލްއެލްސީ އާ ގުޅިގެން ދިވެހިރާއްޖޭގައި މިހާތަނަށް ހިންގޭ އެންމެ ބޮޑު އިންޓަގްރޭޓަޑް ރިސޯޓު މަޝްރޫއު, ކްރޮސްރޯޑްސްގައި ލަގްޒަރީ މެރީނާއެއް ހިންގުމަށް އެއްބަސްވެއްޖެއެވެ.\nސިންގް އެސްޓޭޓް އާއި ޖަލްބޫޓްއާ ދެމެދު ކޮންޓްރެކްޓްގައި ސޮއިކޮށްފައިވަނީ ޔުނައިޓަޑް އަރަބް އެމިރޭޓްސްގެ އަބޫދާބީގައި3ޖުލައިގައެވެ.\n"ޖަލްބޫޓް އާ އެކު މަސައްކަތްކުރުމަށް ވެވުނު މި އެއްބަސްވުމާމެދު ސިންގް އެސްޓޭޓްއިން ވަރަށް އުފާވޭ. އަޕްސްކޭލް ކަނޑުގެ ދަތުރުފަތުރާއި އެހެނިހެން ހިދުމަތްތަކުން މަރީނާއެއްގެ މުޅިން އައު ތަޖުރިބާއެއް އަހަރަމެންނަށް ފޯރުކޮށްދެވޭނެ. އަދި މިކަމަށްޓަކައި ޖަލްބޫޓް އަކީ ކްރޮސްރޯޑްސް އަށް ހަމަ އެންމެ ފުރިހަމަ ޕާޓްނަރު،" ސިންގް އެސްޓޭޓް ޕަބްލިކް ކޮމްޕެނީ ލިމިޓަޑްގެ ޗީފް އެގްޒެކެޓިވް އޮފިސަރ ނަރިސް ޗޭކްލިން ބުންޏެވެ.\nނުވަ ރަށެއްގެ މައްޗަށް، 1300 ކޮޓަރީގެ އިތުރުން 11000 އަކަމީޓަރުގެ ރީޓޭލް ޖާގައާއެކު ބިނާކުރާ ކޮރޮސްރޯޑްސް އިންޓަގްރޭޓަޑް ރިސޯޓްގެ މަގްސަދަކީ ލެޝަރ އަށް ދަތުރުކުރާ ފަތުރުވެރިންނާއި އާއިލާ އެކުގައި ޗުއްޓީ ހޭދަކުރާ ފަތުރުވެރިންގެ މާކެޓްތަކުގެ ސަމާލުކަން ހޯދުމެވެ. އެ މަޝްރޫއުގެ އެންޓަޓެއިންމަންޓް ހަބް ގެ ގޮތުގައި ގާއިމުކުރެވޭ ދަ ޓައުންޝިޕް ގައި ބައިނަލްއަގުވާމީ ރެސްޓޯރަންޓްތަކާއި ރީޓޭލް އައުޓްލެޓްތަކާއި ދުނިޔޭގެ ފެންވަރުގެ ވެލްނަސް ސްޕާއަކާއެކު، ފަރުތަކުގެ މާހައުލާއި ގައުތައް ރައްކާތެރިކުރުމަށް ހާއްސަ، މޯލްޑިވްސް ޑިސްކަވަރީ ސެންޓަރއެއްގެ އިތުރުން ޑައިވް ސެންޓަރަކާއި، މަލްޓި ޕާޕަސް ހޯލްއަކާއި، ކިޑްސް ކްލަބްއަކާއި ކަލްޗަރަލް ސެންޓަރެއް ހިމެނޭނެއެވެ.\n"ޖަލްބޫޓް އާއި ސިންގް އެސްޓޭޓްގެ ކްރިއޭޓިވް ޑީއެންއޭ ވަރަށް އެއްގޮތް. ސިންގް އެސްޓޭޓްއަކީ ވަރަށް ބާރަށް ކުރިއަރަމުން އަންނަ ކުންފުންޏެއް. އެ ކުންފުނިން ދިވެހިރާއްޖޭގެ ފުރަތަމަ މަރީނާއާއި އިންޓަރލިންކްޑް ރިސޯޓު މިވަނީ ގެނަސްދީފައި. ޖަލްބޫޓް އިންވެސް ވަނީ ޔޫއޭއީގެ ފުރަތަމަ ވޯޓަރ ޓްރާންސްޕޯޓް ނެޓްވޯރކް ގާއިމުކޮށްފައި. މިހާތަނަށް ދިވެހިރާއްޖޭގައި މީހުންނަށް ތަޖުރިބާ ނުކުރެވޭފަދަ އައު ކަންތައްތަކެއް މި ދެކުންފުނި އެކުގައި ކުރެވިދާނެ" ޖަލްބޫޓް ހޯލްޑިންގްސްގެ ސީއީއޯ މުހައްމަދު ރޮއެސްޓާލީ އާއި ގްރޫޕް ޗީފް ފައިނޭންޝަލް އޮފިސަރ ތޮމަސް ރިބޮލިނީ ބުންޏެވެ.\nދުނިޔޭގެ މަޝްހޫރު ބްރޭންޑްތައް ކަމުގައިވާ ހާޑް ރޮކް ކެފޭ އާއި ކެފޭ ޑެލް މާރ ގެ އިތުރުން، އޭޝިއާގެ އެންމެ ރަނގަޅު 50 ރެސްޓޯރަންޓްގެ ތެރޭގައި ހިމެނޭ ދެ ރެސްޓޯރަންޓް ކަމުގައިވާ މިނިސްޓްރީ އޮފް ކްރޭބް އާއި ނިހޮންބާޝީ ވެސް ކްރޮސްރޯޑްސްގައި ހުންނާނެއެވެ.\nކްރޮސްރޯޑްސްގައި ގާއިމުކުރާ ލަގްޝަރީ ޔޮޓް މެރީނާ ހިންގުމުގެ އިތުރުން ލަގްޝަރީ ކްރޫޒްގެ ހިދުމަތްވެސް ޖަލްބޫޓް ގެ ފަރާތުން އިންޓަގްރޭޓަޑް ރިސޯޓުގައި ދޭން ވަނީ ހަމަޖެހިފައެވެ.\nސިންގް އެސްޓޭޓް އާއި ޖަލްބޫޓް ގުޅިގެން ހިންގަން ފަށާ މަރީނާއާއެކު ކްރޮސްރޯޑްސް މަރީނާގައި ޖަލްބޫޓްގެ ތަޖުރިބާކާރުންގެ އުކުޅުތައް ދިވެހިންނާ ހިއްސާކުރުމަށް ހާއްސަ ސްޓާޓް-އަޕް ގްރޫޕްއެއް ގާއިމުކުރަން ވަނީ ހަމަޖެހިފައެވެ. އަދި އެ ސްޓާޓް-އަޕް ގްރޫޕެއްގެ އެހީގައި ދިވެހިރާއްޖޭގައި ވަޒީފާގެ ފުރުސަތުތައް އިތުރު ކުރުމަށް ޖަލްބޫޓް އިން ވަނީ ރާވާފައެވެ.


Ace Aviation Adhi Ace Travels Hulhuvaafai Hunnah Gadi Thakah Badhalu Genesfi - Vaguthu\nއޭސް އޭވިއޭޝަން އަދި އޭސް ޓްރެވަލްސް ހުޅުވާފައި ހުންނަ ގަޑިތަކަށް ބަދަލު ގެނެސްފި\nއޭސް އޭވިއޭޝަން އަދި އޭސް ޓްރެވަލްސްގެ އޮފީސްތައް ހުޅުވާފައި ހުންނަ ގަޑިތަކަށް ބަދަލު ގެނެސްފިއެވެ.\nއޭސް އޭވިއޭޝަން އަދި އޭސް ޓްރެވަލްސް އިން ބުނެފައި ވަނީ ގަޑިތަކަށް ބަދަލު ގެނެސްފައި ވަނީ އެޕްރިލް އެކަކުން ފެށިގެން ކަމަށެވެ.\nހ. ތުނިޔާ ގޭގެ ދެވާނަ ބުރީގައި ހުންނަ އޭސް އޭވިއޭޝަން ސާވިސަސްގެ މޯލްޑިވްސް ގެ އޮފީސް އާދީއްތަ ދުވަހުން ފެށިގެން ބުރާސްފަތި ދުވަހާ ހަމައަށް ހުޅުވާފައި ހުންނާނީ ހެނދުނު 8:00 އިން ހަވީރު 5:00 އަށެވެ. ނަމަވެސް 12:30 އިން 1:30 އަށް އޮފީސް ބަންދުވާނެއެވެ. ހޮނިހިރު ދުވަހު ހުޅުވާފައި ހުންނާނީ ހެނދުނު 9:00 އިން 15:00!އަށެވެ.\nއައްޑޫ ސިޓީގައި މާޑެލާ މަގު، ނިއްކަ ގޭގައި ހުންނަ އެކުންފުނީގެ އޮފީސް ވެސް ހުޅުވާފައި ހުންނާނީ މިވަގުތު ތަކުގައެވެ. އަދި މާލޭގެ އަމީރުއަހުމަދު މަގުގައި ހުންނަ ހ. އީސްޓް ލައިޓް ގެ ގްރައުންޑް ފްލޯގައި ހުންނަ އޮފީސް ވެސް ހުޅުވާފައި ހުންނާނީ މިވަގުތު ތަކުގައެވެ.\nހ. ސޮނަރީގައި ހުންނަ އޭސް ޓްރެވަލްސްގެ އޮފީސް ހުޅުވާފައި ހުންނާނީ ހޮނިހިރު ދުވަހާއި ބުރާސްފަތި ދުވަހާ ދެމެދު ހެނދުނު 9:00 އިން ރޭގަނޑު 22:00 އަށެވެ. އަދި ހުކުރު ދުވަހު ހުޅުވާފައި ހުންނާނީ 15:00 އިން 22:00 އަށެވެ.\nއޭސް އޭވިއޭޝަން އާއި އޭސް ޓްރެވަލްސް އިން ރާއްޖެ އާއި ރާއްޖެ އިން ބޭރުގެ ގިނަ އަދަދެއްގެ އެއާލައިންތަކުގެ ޓިކެޓް ލިބެން ހުންނާނެއެވެ. އެގޮތުން އޭސް އޭވިއޭޝަން އަކީ ސްރީލަންކަން އެއާލައިންސްގެ ސޭލްސް އެޖެންޓެއްކަން ފާހަގަކޮށްލެވެއެވެ.\nއަދި މީގެ އިތުރުން ދުނިޔޭގައި މިހާރު އެންމެ އަވަސް ސްޕީޑެއްގައި ކުރިއަރަމުން އަންނަ އެއް އެއާފްލީޓް ކަމަށްވާ ގަތަރް އެއާވޭސްގެ ޓިކެޓްތައް އޭސް ޓެރެވެލް މޯލްޑިވްސް މެދުވެރިކޮށް ލިބޭނެއެވެ.


ކޮޅުމަޑުލު ވޭމަންޑޫ ރައްޔިތުންނާ ބައްދަލުކުރައްވައި، ރައީސުލްޖުމްހޫރިއްޔާގެ ނައިބު ޑޮކްޓަރ މުޙަންމަދު ޖަމީލު އަޙްމަދު ދެއްކެވި ވާހަކަފުޅު - The President's Office\nކޮޅުމަޑުލު ވޭމަންޑޫ ރައްޔިތުންނާ ބައްދަލުކުރައްވައި، ރައީސުލްޖުމްހޫރިއްޔާގެ ނައިބު ޑޮކްޓަރ މުޙަންމަދު ޖަމީލު އަޙްމަދު ދެއްކެވި ވާހަކަފުޅު\n28 އޮގަސްޓް 2014، ރިފަރެންސް: FAS/NRJ/2014/27\nبســم اللّـها لرّحمـن الرّحيــم\nވޭމަންޑޫ ކައުންސިލްގެ ޢިއްޒަތްތެރި މެންބަރުން، މިއަތޮޅުގެ އަތޮޅު ކައުންސިލްގެ މެންބަރުން، އަތޮޅު ކައުންސިލްގެ ނައިބު ރައީސް، މިރަށުގެ ލޮބުވެތި ރައްޔިތުން.\nއެންމެ ފުރަތަމަ އަޅުގަނޑުގެ ވާޖިބެއް ކަމުގައި ދެކެނީ، އަޅުގަނޑު މިކުރި ޒިޔާރަތާ ގުޅިގެން، މިރޭގެ މިފަދަ ވަގުތެއްގައިވެސް މިރަށުގެ ރައްޔިތުން، މިރަށުގެ ކައުންސިލް އަދި އަތޮޅު ކައުންސިލްގެ ފަރާތުންވެސް ތިޔަ ދެއްވި މެހްމާންދާރީއާއި، ބެހެއްޓެވި އޯގާތެރިކަމަށްޓަކައި އިޚްލާޞްތެރިކަމާއެކީގައި ތިޔަ ހުރިހާ ބޭފުޅުންނަށް ޝުކުރު ދެންނެވުން. ވަރަށް ބޮޑަށް ޝުކުރިއްޔާ.\nއެއަށްފަހުގައި އަޅުގަނޑު ދަންނަވާލަން ބޭނުންވަނީ، މިއަދު ރާއްޖޭގެ އެކިކަންކޮޅުތަކަށް އަޅުގަނޑުމެން މިކުރާ ޒިޔާރަތަކީ، މިއަދުގެ ސަރުކާރު ވުޖޫދަށް އައުމަށްފަހުގައި، ރައްޔިތުންނަށް ފޯރުކޮށްދެމުންދާ ޚިދްމަތް އަދި އެ ޚިދްމަތް ލިބެމުންދާ މިންވަރާއި، އެ ޚިދްމަތް ފޯރުކޮށްދިނުމުގައި، ތިޔަބޭފުޅުންނަށް ކުރިމަތިވާ ދަތިތަކަކީ ކޮބައިތޯ ދެނެގަތުމަށްޓަކައި ކުރަމުންދާ ދަތުރެއް. އަދި އެނގިވަޑައިގަންނަވާނޭ ފަދައިން، ވަރަށް ބުރަ މަސައްކަތްޕުޅުތަކެއް، ރާއްޖޭގެ ރައްޔިތުން ދެ މަރްޙަލާއެއްގައި ކޮށްފި. އެއް މަރްޙަލާއަކީ، ނިމިގެންދިޔަ ރިޔާސީ އިންތިޚާބު. އަޅުގަނޑު ހަނދާން އެބަހުރި، މިރަށަށް އަޅުގަނޑު ޒިޔާރަތް ކުރިން، ނިމިގެންދިޔަ ރިޔާސީ އިންތިޚާބުގެ ތެރޭގައި. އަދި މިއަތޮޅަކީ އަޅުގަނޑު ދަތުރުކުރި އަތޮޅެއް. އަދި ބައެއްފަހަރު ވަރަށްބުރަ ޙާލަތުގައި، ވަރަށްދަތި ޙާލެއްގައި މިދަތުރުތެރޭގައި ދަތުރުކުރަންޖެހުނީ. އަޅުގަނޑު ހަނދާން އެބަހުރި، ދިޔަމިގިއްޔަށް ކުރި ދަތުރަކީވެސް ވަރަށްގަދަ ދުވަހެއްގައި އަޅުގަނޑު ކުރި ދަތުރެއް. އެހެންނަމަވެސް، ރާއްޖޭގެ ރައްޔިތުން ރިޔާސީ އިންތިޚާބުގެ ތެރޭގައި، ވަރަށް ބުރަކޮށް މި އިންތިޚާބުގައި ރާއްޖެއަށް ރަނގަޅު ވެރިކަމެއް ގެނެސްދިނުމަށްޓަކައި މަސައްކަތްތަކެއް ކުރެއްވި. މިތާނގައި މި ތިއްބެވީވެސް މި މަސައްކަތުގައި ވަރަށް އިސް ސަފުގައި ޙަރަކާތްތެރިވި ދެބޭފުޅުން. ރިޔާސީ އިންތިޚާބުގައި ތިޔަބޭފުޅުން ގުޅިގެންނާއި އަދި ވަކިވަކިން މިއަދު މިއޮތް ސަރުކާރު ވުޖޫދަށް ގެނައުމަށްޓަކައި ކޮށްދެއްވި މަސައްކަތް އަޅުގަނޑު ފާހަގަކޮށް، އެކަމަށްޓަކައި ރައީސް އަލްފާޟިލް ޢަބްދުﷲ ޔާމީން ޢަބްދުލްޤައްޔޫމްގެ ނަންފުޅުގަޔާއި، އަޅުގަނޑުގެ އަމިއްލަ ނަމުގައި، ތިޔަބޭފުޅުން ކުރެއްވި މަސައްކަތަށް ޝުކުރު އަދާކުރާ ހާލު. ހަމައެޔާއެކީގައި އޭގެފަހުން ނިމިގެންދިޔަ ރައްޔިތުންގެ މަޖިލީހުގެ އިންތިޚާބުގައިވެސް ވަރަށްބުރަ މަސައްކަތްޕުޅުތަކެއް، މި ދާއިރާގެ މެންބަރުން ކުރެއްވި. މުޅި އަތޮޅުގެ މެންބަރުން ކުރެއްވި. މި މަސައްކަތުގައި، އަޅުގަނޑުމެންނާ އެކީގައި މަސައްކަތް ކުރެއްވި ބޭފުޅުންނާއި އަދި ވަކިން އަޅުގަނޑުމެންނާ ޚިޔާލު ތަފާތުވެ، އެ މަސައްކަތް ކުރެއްވި ބޭފުޅުންވެސް ޙަޤީޤަތުގައި އެ މަސައްކަތްޕުޅު ކުރެއްވީ، އެބޭފުޅުންގެ ނަޒަރުގައިވެސް ހެޔޮ ގޮތްތަކެއް ހޯއްދެވުމަށްޓަކައި. އެހެންވީމާ، ތިޔަ ހުރިހާ ބޭފުޅުން ކުރެއްވި ބުރަ މަސައްކަތް ފާހަގަކޮށް، އަޅުގަނޑު ތިޔަބޭފުޅުންނަށް ވަރަށް އިޚްލާޞްތެރިކަމާއެކީގައި ޝުކުރު އަދާކުރަން.\nއެއަށްފަހުގައި އެނގިވަޑައިގަންނަވާނޭ ފަދައިން، މިއަދު އަޅުގަނޑުމެންގެ ސަރުކާރު ވުޖޫދަށް އައުމަށްފަހުގައި، ރައްޔިތުންނަށް ބޭނުންވާ މުހިންމު ކަންތައްތަކެއް ހުރިކަން ދަނެ، އެ ކަންތައްތަކަށް ޙައްލު ހޯދުމަށްޓަކައި ޙަޤީޤަތުގައި ޕީ.ޕީ.އެމް.ގެ މެނިފެސްޓޯ، ރައީސް ޔާމީންގެ މެނިފެސްޓޯ، އަޅުގަނޑުމެންގެ މެނިފެސްޓޯގައި ތިޔަބޭފުޅުން ހުށަހަޅުއްވާފައިވޭ. މުހިންމު ކަންތައްތަކެއް ހުރިކަން އަޅުގަނޑަށް އެނގޭ. ވަރަށް ބޮޑެތި އިޙްސާސްތަކެއް ހުރިކަންވެސް އެނގޭ. އެހެންނަމަވެސް، ރާއްޖޭގެ ޙާލަތާއި، ރާއްޖެ ދަތުރުކުރަމުންދިޔަ ގޮތަށް ބަލާއިރުގައި، މިވޭތުވެދިޔަ ކުޑަ ދުވަސްކޮޅުގެ ތެރޭގައި، އަޅުގަނޑު ދަންނަވާނީ، ވަރަށްގިނަ ކަންތައްތަކެއް ޙާޞިލު ކުރުމަށްޓަކައި ބުރަ މަސައްކަތްތަކެއް މިވަނީ ފެށިފައޭ. ރަނގަޅު ވާހަކައެއް، ހުރިހާ ރައްޔިތުން، ހުރިހާ ފަރުދުން، އެންމެން ހިތްހަމަޖެހޭ ފެންވަރަކަށް ހުރިހާ ކަމެއް ނުވެދާނެ. އެހެންނަމަވެސް، އަޅުގަނޑުމެން ވިސްނަންޖެހެނީ ރާއްޖޭގެ ޙާލަތަށް. ލިބޭ އާމްދަނީން، އަޅުގަނޑުމެން އޮތް ޙާލަތާ އަޅާބަލާއިރުގައި، ކުރެވުނު ކަންތައްތައް ކިހިނެއްތޯ އަޅުގަނޑުމެން ވަޒަންކުރާނީ. އަޅުގަނޑުމެންގެ މެނިފެސްޓޯގައި، ޕީ.ޕީ.އެމް.ގެ މެނިފެސްޓޯގައި، ރައީސް ޔާމީންގެ ވަޢުދުގައި، އެންމެ މުހިންމު ކަންތައްތަކަކަށް މިއޮތީ، މީހުންނަށް ދިމާވާ އެންމެ މުހިންމު ކަންތަކަށް ޙައްލު ހޯދައިދިނުން،\nމީގެކުރީގައި، ހަމަ ތިޔަބޭފުޅުންނަށް، އަޅުގަނޑުމެންގެ ލޯކުރިމަތީގައި، މީހަކަށް ކަމެއް ވެއްޖެނަމަ ގޮތްހުސްވޭ. ކުރާނެ ކަމެއްނޯވޭ. ދާނެ ދިމާއެއްނޯވޭ. އަޅުގަނޑުމެންގެ ތެރެއިން ޢާންމު ރައްޔިތެއްގެ ޖީބުގައި ނުހުންނާނެ، ބޮޑުކަމެއް ދިމާވީމަ، ދިހަހާސް، ވިހިހާސް، ކުއްލިއަކަށް ފަންސާސްހާސް ޚަރަދުކުރާނެ ފައިސާ. މިމައްސަލަ މިއީ ވަރަށްބޮޑު މައްސަލައެއް އެންމެންގެ ކުރިމަތީގައި. ﷲގެ ރަޙްމަތާއެކީގައި، މި މައްސަލައަށް މިވަނީ މިއަދު ޙައްލު ފޯރުކޮށްދެވިފައި. މިއަދު ޙަޤީޤަތަކީ ކިތަންމެ ބޮޑު ބައްޔެއްވީ ކަމުގައިވީ ނަމަވެސް، ހަމަ މިއަތޮޅުން ލިބެން ނެތް ކަމުގައިވާނަމަ، އެ ޚިދްމަތް މާލެއިން ފޯރުކޮށްދިނުމަށްޓަކައި، މާލެއަށް ސަރުކާރުގެ ޚަރަދުގައި ގެންދެވޭ. ސަރުކާރުން މާލެއަށް ގެންދިޔުމަށްފަހުގައި، މާލެއިން އެ ބައްޔަށް ފަރުވާ ފޯރުކޮށްދެވެން ނެތް ކަމުގައިވާނަމަ، ރާއްޖެއިން ބޭރަށް އެމީހާއަށް ދެވޭނެގޮތް ސަރުކާރުން ހަމަޖައްސައިދޭނެ. މިއީ ޙަޤީޤަތުގައި އަޅުގަނޑުމެން ކަހަލަ ނިކަމެތި ރައްޔިތުންތަކެއް، ވަރަށް ބޮޑަށް ޝުކުރު އަދާކުރަންޖެހޭނެ ކަމެއް. މި ވޭން، މީގެކުރީގައި، މީގެ5އަހަރު، 10 އަހަރު ކުރީގައި މިފަދަ ކަންތައްތަކާ ކުރިމަތިލެއްވި ބޭފުޅުން ތިއްބަވާނެ މިތަނުގައިވެސް. އިޙްސާސްވާނެ، އޭރު އުޅުއްވަންޖެހޭ ޙާލު. އެހެންވީމާ، [ހުސްނުވާ އާސަންދަ]އިގެ ނަމުގައި ޕީ.ޕީ.އެމް.އިން ރައީސް ޔާމީން އިޢުލާނު ކުރެއްވި އެ މަޝްރޫޢުގެ ދަށުން މިއަދު އަޅުގަނޑު ފާހަގަކުރަން، ﷲގެ ރަޙްމަތާއެކީގައި، ވަރަށް ފުޅާ ދާއިރާއެއްގައި އެ މަސައްކަތް އެބަދޭ. އެހެނިހެން ކަންތައްތައް ހުރެދާނެ، އަޅުގަނޑުމެން ހިތްހަމަނުޖެހޭ. އެހެން ނަމަވެސް، މިއީ ވަރަށްބޮޑު ކަމަކަށް ޙައްލު ފޯރުކޮށްދެވުނީ ﷲގެ ރަޙްމަތާއެކީގައި.\nމިއަދު ޙަޤީޤަތަކީ މިއަހަރު އާސަންދަގެ ބަޖެޓަށް، މިއަހަރަށް އޮތީ 600 މިލިއަން ދިވެހި ރުފިޔާ. އެކަމަކު ބައްލަވާ، މިއަހަރުގެ މިހާ ހިސާބަށް އައިއިރުގައި، 550 މިލިއަން ހުރީ ހުސްވެފައި. މިއިން ދޭހަކޮށްދެނީ މިކަމަށް ހޭދަވެގެންދިޔަ މިންވަރު. މިއަހަރު އަދި ބާކީ އެބައޮތް ހަތަރު ފަސްވަރަކަށް މަސް. އެކަމަކު މިހާ ހިސާބަށް 550 މިލިއަން ރުފިޔާ ހޭދަވީ، އަތޮޅުން މާލެއަށް ދަތުރުކުރަން، މާލެއިން ރާއްޖެއިން ބޭރަށް ދަތުރުކުރުމަށްޓަކައި. ބައެއްފަހަރު އެބަހުރި، އެންމެ ފަރުދަކަށް އެކަނިވެސް ހަތަރުލައްކަ ފަސްލައްކަ ރުފިޔާ، އެމީހާ ރާއްޖެއިން ބޭރަށް ގެންދިޔުމަށްޓަކައި ދައުލަތުން ހޭދަކޮށްފައި. އެއް ފަރުދަކު އެބަހުރި، އެއްފަހަރު، ދެފަހަރު، ތިންފަހަރު ރާއްޖެއިން ބޭރަށް ދަތުރުކޮށްފައި. ހަމަ ދައުލަތުން މި ހޭދަކުރަނީ. އެހެންވީމާ، އަޅުގަނޑުމެން މިއަދު ޙަޤީޤަތުގައި، ހުރިހާ ކަންތައްތަކުގެ ޝަކުވާ ހިތްޕުޅުގައިވީ ނަމަވެސް، އަޅުގަނޑުމެންގެ ޙާލަތަށް ބަލާއިރު، އަޅުގަނޑުމެން ޝުކުރު އަދާކުރަން އެބަޖެހޭ، މިކަންތައްތައް މިގޮތަށް އިންތިޒާމުވެގެން ދިޔަކަމަށްޓަކައި. އެއީ، އަޅުގަނޑުމެން ކުރަންޖެހޭ ކަމެއް. އަޅުގަނޑުމެން، މުސްލިމުންގެ ޙައިޘިއްޔަތުން އެ ޝުކުރު އަޅުގަނޑުމެން އަދާކުރަންޖެހޭ.\nކީރިތި ޤުރްއާނުގައި اللّـه سبحـانـه وتعـالىވަޙީކުރައްވަނީ، لَئِن شَكَرْتُمْ لَأَزِيدَنَّكُمْ وَلَئِن كَفَرْتُمْ إِنَّ عَذَابِي لَشَدِيدٌ މުސްލިމުން، ތިޔަބައިމީހުންނަކީ ޝުކުރު އަދާކުރާ ބައެއް ކަމުގައި ވެއްޖެނަމަ، ތިމަން ﷲ ތިޔަބައިމީހުންގެ މައްޗަށް ނިޢުމަތްތައް އިތުރުކުރައްވާހުށީމެވެ. އަދި ނިޢުމަތްތަކަށް އުރެދިއްޖެ ކަމުގައިވާނަމަ، ތިމަން ﷲގެ ޢަޛާބު އިތުރުވެގެންވެއެވެ.\nހަމައެޔާއެކީގައި، ޞިއްޙީ ދާއިރާއަށް ބަލާއިރު، ދެވަނައަށް އޮތް އެންމެބޮޑު އެއް މައްސަލައަކީ، ގޮންޖެހުމަކީ ތިޔަ ހުރިހާ ބޭފުޅުންނަށްވެސް އެނގިވަޑައިގަންނަވާނެ، ޑޮކްޓަރުން ލިބުމުގެ މައްސަލަ. އަޅުގަނޑަށް އެނގޭ، މިއަތޮޅަށްވެސް ދިމާވެފައި އޮތް އެންމެބޮޑު މައްސަލައަކީ އެއީ. އެކަމަކު ބައްލަވާ. އަޅުގަނޑުމެން އައިއިރު، މި ޙާލަތު އޮތީ ކިހިނެއްތޯ. މިއަދު ސަރުކާރުން މި މައްސަލައަށް ޙައްލު ފޯރުކޮށްދިނުމަށްޓަކައި ހިނގައިގެން މަގަކީ ކޮބައިތޯ. އެކަން ތިޔަބޭފުޅުން ބައްލަވަންޖެހޭނެ. އަޅުގަނޑުމެން އައިއިރުގައި އޮތް އެންމެބޮޑު މައްސަލައަކީ، ޑޮކްޓަރުން ނުލިބުން. ޑޮކްޓަރުން ބޭނުމެއް ނޫން، ރާއްޖޭގައި މަސައްކަތް ކުރަން. ކީއްވެތޯ އެކަން އެހެންވީ. ﷲގެ ރަޙްމަތާއެކީގައި އެކަމުގެ ޙައްލު އަޅުގަނޑުމެން ވަނީ ފޯރުކޮށްދީފައި. އެއީ ރާއްޖޭގެ އެހެން ހުރިހާ ދާއިރާއަކުން އެދިއެދި ހުއްޓައި، ތިޔަބޭފުޅުންގެ ޙައްޤުގައި ޑޮކްޓަރުންގެ މުސާރަ ބޮޑުކޮށްދީ އޮނިގަނޑެއް އަޅުގަނޑުމެން އެކުލަވައިލިން. އެހެން ހަމަ މުދައްރިސުންވެސް ބޭނުންވޭ މުސާރަ ބޮޑުކުރަން. ކައުންސިލަރުންވެސް ބޭނުންވޭ، ކައުންސިލްގައި މަސައްކަތް ކުރައްވާ ބޭފުޅުންވެސް ބޭނުންވޭ، އަދި އެހެން ބެފުޅުންވެސް ބޭނުންވޭ. އެކަމަކު މުޅި ރައްޔިތުންގެ ޙައްޤުގައި، ޑޮކްޓަރުން ރާއްޖޭގައި މަސައްކަތްކުރާހިތްވާ، މަސައްކަތް ކުރަން ޝައުޤުވެރިވާފަދަ މުސާރައިގެ އޮނިގަނޑެއް މިއަދު މިވަނީ ތަޢާރުފްކޮށްދީފައި. އެއަށްފަހުގައި، މި ހިނގަމުންދާ ދުވަސްކޮޅުގައި މިއަދު މި ލިބޭ ވަގުތަކީ ޙަޤީޤަތުގައި ޑޮކްޓަރުން ހޯދުމަށްޓަކައި ދާވަގުތު. އަޅުގަނޑަށް އެނގޭ، މިއަތޮޅުންވެސް އެބަ ބޭނުންވޭ، މިއަތޮޅުގެ އެކި ރަށްތަކަށްވެސް ޑޮކްޓަރުން އެބަ ބޭނުންވޭ. ﷲގެ ރަޙްމަތާއެކީގައި މިހާރު އެ މަސައްކަތް އެދާ ސްޕީޑަށް ބަލާ ކަމުގައިވާނަމަ، އަޅުގަނޑަށް އުންމީދު ކުރެވޭ، ކުރިއަށް އޮތް ގިނަވެގެން، ދެމަހެއް، ތިންމަހެއްގެ ތެރެއިން، އެއަށްވުރެ އަވަސްވާނެ ކަމަށް މި އުންމީދު ކުރަނީ. އިރާދަކުރެއްވިއްޔާ މިރަށުން ފެށިގެން މިއަތޮޅަށްވެސް އަދި ރާއްޖޭގެ ހުރިހާ ތަނަކަށް ބޭނުންވާ ޑޮކްޓަރުން އަޅުގަނޑުމެންނަށް ލިބޭ މިންވަރަށް މިހާރު އެބަހުރި، ދުނިޔޭގެ އެކި ތަންތަނުން ރާއްޖެއަށް އަންނަން ޑޮކްޓަރުން ޝައުޤުވެރިކަން ފާޅުކޮށްފައި. އަވަސްކުރުމަށްޓަކައި މިހާރު އަޅުގަނޑުމެން މިވަނީ ޑޮކްޓަރުން އެމީހުންގެ ކަރުދާސްތައް މިކޮޅަށް ހުށަހަޅައިގެން، މުއްދަތު ނަގައިދީ، މިކޮޅުން ޓީމު މިހާރު ފުރައިގެން އިރާދަކުރެއްވިއްޔާ ބަންގްލަދޭޝް އަދި މިޞްރުފަދަ ބައެއް ޤައުމުތަކަށް މިހާރު ދަތުރު އެކުރަނީ. އެހެންވީމާ، އަޅުގަނޑު އުންމީދު ކުރަނީ، އިރާދަކުރެއްވިއްޔާ މި މަސައްކަތްވެސް އަވަސްވެގެންދާނެ ކަމަށް. މިވެސް ހަމަ ތިޔަބޭފުޅުންގެ ޙައްޤަށްޓަކައި، އަޅުގަނޑު ދެކޭގޮތުގައި، ސަރުކާރުން ރައީސް ޔާމީންގެ ފަރާތްޕުޅުން އެޅުއްވި ވަރަށް ހަރުދަނާ ފިޔަވަޅެއް.\nތިންވަނައަށް މި ދާއިރާއަށް އޮތް އެންމެބޮޑު އެއް ގޮންޖެހުމަކީ، ބޭސް ލިބުމުގެ މައްސަލަ. މިއީ، އަޅުގަނޑުމެން މުޅި ރާއްޖޭގެ ހުރިހާ ދިމާއަކަށް ބެލި ކަމުގައިވީނަމަވެސް، އަޅުގަނޑުމެންނަށް އޮތް ވަރަށްބޮޑު ގޮންޖެހުމެއް. ބޭސް ލިބުން. މި މައްސަލައަށްވެސް، ޙައްލު ހޯދުމަށްޓަކައި، މި މައްސަލައަށް ވާސިލުވިގޮތް ޙަޤީޤަތުގައި އެއީ ރައްޔިތުން މިއަދު ޝުކުރުވެރިކަމާއެކީގައި، އަޅުގަނޑު ދެކޭގޮތުގައި ބަލައިގަންނަންޖެހޭ ކަމެއް. މިއަދު މިވަނީ ސަރުކާރުގެ އެންމެބޮޑު އެއް ކުންފުނި ކަމަށްވާ، އެސް.ޓީ.އޯ. އަށް މި މަސައްކަތް ޙަވާލުކޮށްފައި. އެސް.ޓީ.އޯ. އިން މުޅި ރާއްޖޭގެ ހަމަ ހުރިހާ ރަށަކަށް އިރާދަކުރެއްވިއްޔާ، ފާމަސީ ބަލައިގެން، ފާމަސީ ނެތް ތަންތާނގައި އަދި ކުދިކުދި ރަށްރަށުގައި ސެންޓަރުތަކުގެ ތެރޭގައި، ބޭސް ބަހައްޓައިގެން ބޭސް ލިބޭނެ އިންތިޒާމު އިރާދަކުރެއްވިއްޔާ މިހާރު އެ މަސައްކަތް މިދަނީ ފެށިގެން. އަދި ރަށްރަށުގެ ހޮސްޕިޓަލްތަކަށް، ސެންޓަރުތަކަށް، ހެލްތް ސެންޓަރުތަކަށް ބޭނުންވާ ބޮޑެތި ވަސީލަތްތައް، އެތަކެތި ހޯދުމުގެ މަސައްކަތް މިހާރު ފެށި، އެ ތަކެތި ހޯދުމަށް އިޢުލާނު ކުރެވި، ތަކެތި ހޯދުމުގެ މަސައްކަތް މިހާރު އިރާދަކުރެއްވިއްޔާ ކުރިއަށް އެ ދަނީ.\nއެހެންވީމާ، މިދިޔަ ދުވަސްތަކަކީ، ސަރުކާރު ޙަވާލުވެގެން އައިއިރުގައި އޮތް ލޮޅުން، ތިޔަބޭފުޅުންނަށްވެސް އިޙްސާސް ކުރެއްވޭނެ. ދާއިރާ އޮތް ޙާލަތު ތިޔަބޭފުޅުން، މިރަށްރަށުގައި ތިޔަބޭފުޅުން ތިޔަ އުޅުއްވަނީ، މި ތިއްބެވީ ކައުންސިލަރުން. އޭރު އޮތް ޙާލަތާއި، މި މަސައްކަތް ރަނގަޅު ކުރުމަށްޓަކައި މިހާރު ކުރަމުންދާ މަސައްކަތް، އަޅުގަނޑަށް ހީވަނީ އެއީ، ހަމަ ތިޔަ ހުރިހާ ބޭފުޅުންވެސް ވަރަށް ރަނގަޅަށް ދެކެވަޑައިގަންނަވާނެ މަންޒަރެއްހެން.\nސަރުކާރު ޙަވާލުވެގެން އައިއިރު، އިތުރު އާމްދަނީއެއް އަޅުގަނޑުމެންނާ ޙަވާލެއްނުކުރޭ. ހަމަ އޭރު އޮތް ފައިސާފޮއްޗާ އެކީގައި ސަރުކާރު ޙަވާލުވީ. ނިކަން ބައްލަވާ، މުޅި ރާއްޖޭގެ ރައްޔިތުންނަށް ދިމާވެފައި އޮތީ، ގާތްގަނޑަކަށް ކަނުއަނދިރީގައި އުޅެން ޖެހިފައި އޮތް ޙާލަތެއް. އެކި ރަށްރަށުގައި. ހަމައެކަނި މިއަތޮޅެއް ނޫން. ހުރިހާ އަތޮޅެއް އޮތީ މި ޙާލަތުގައި. ހުވަދުއަތޮޅުން ފެށިގެން ރާއްޖޭގެ އެންމެ އުތުރާ ހަމަޔަށް، ހުރިހާ ދިމާއެއްގައި ހަމަ މި ޙާލަތު. އެކަމަކު މާތްﷲގެ ތަނަވަސް ރަޙްމަތާއެކީގައި، އަޅުގަނޑުމެން ޚަޒާނާގައި ހުރި ފައިސާކޮޅު، އެތަން މިތަނުން، އެހެން މިހެން، ސަރުކާރުގެ ކުންފުނިތަކުންނާ، އެހެން މިހެން ނަގައިގެން ކުރި މަސައްކަތުގެ ނަތީޖާއަކީ، މިއަދު ﷲގެ ރަޙްމަތާއެކީގައި، ޖަނަރޭޓަރުތައް ރާއްޖޭގެ ރަށްރަށަށް އަތުވެއްޖެ. ކުރީގައި އިރުއިރުކޮޅާ އިރުއިރުކޮޅާ ކަރަންޓްގެ މައްސަލަތައް ދިމާވަމުންދިޔަ ރަށްތަކަށް އިރާދަކުރެއްވިއްޔާ ޙައްލު މިދަނީ ފޯރުކޮށްދެމުން. މިއަތޮޅު މިއީވެސް ހަމަ އޭގެ އަތޮޅެއް. ހަމަ ކަރަންޓްގެ މައްސަލަ ވަރަށްބޮޑުވެފައި އޮތް އަތޮޅެއް. ގުރައިދޫން ފެށިގެން، މިރަށުން ފެށިގެން ހުރިހާ ދިމާއެއްގައި މި މައްސަލަ އޮތީ މިހެން ދިމާވެފައި. އެކަމަކު އިރާދަކުރެއްވިއްޔާ، އެ މައްސަލަވެސް މިދަނީ ދާއިމީ ޙައްލަކާ ދިމާއަށް ދަތުރުކުރަމުން. މިއީ ބަޔަކު ކުރި ބުރަ މަސައްކަތެއް. ގަބޫލު ކުރައްވަންޖެހޭ ޙަޤީޤަތަކީ، ޚަޒާނާއަށް އިތުރު ފައިސާތަކެއް ވަދެގެނެއް ނޫނޭ، މިކަންތައްތަކަށް ޙައްލު ފޯރުކޮށްދެނީކީ. މިއީ ހަމަ ރޭވުންތެރިކަމާއި އިންތިޒާމުތަކެއްގެ ތެރެއިން ތިޔަބޭފުޅުންނާ ހަމަޔަށް މި ޚިދްމަތް އަޅުގަނޑުމެން ގެނެސްދިނުމަށްޓަކައި އަޅުގަނޑުމެން ކުރި މަސައްކަތްތަކުގެ ތެރެއިން މިކަން ފުރިހަމަވެގެން މިދިޔައީ.\nއަޅުގަނޑު ތިޔަބޭފުޅުންނަށް އިތުރަށް ދަންނަވާލަން ބޭނުންވަނީ، މިރަށަށް ދިމާވެފައި ހުރި އިތުރު މައްސަލަތަކަށްވެސް ﷲގެ ރަޙްމަތާއެކީގައި ޙައްލު ފޯރުކޮށްދެވޭނެއޭ. މިރަށުގެ ގިރުމުގެ މައްސަލަ އެއީ މިރަށަށް ދިމާވެފައި އޮތް މައްސަލައެއް، އަޅުގަނޑަށް އެނގޭ. އިރާދަކުރެއްވިއްޔާ މިހާރު އެ މަސައްކަތް ޓެންޑަރ ކުރެވި، އެ މަސައްކަތަށް ބަޔަކު ހޯދި، ވަރަށް އަވަހަށް އެ މަސައްކަތް ފެށިގެންދާނެ. އެއީ ހަމަ އިރާދަކުރެއްވިއްޔާ، ތިޔަބޭފުޅުންގެ ޙައްޤަށްޓަކައި އަޅުގަނޑުމެން ކުރާނެ ކަމެއް. މިއަދު ހުރިހާ ރަށެއްގައިވެސް، ރާއްޖޭގެ ހުރިހާ ރަށެއްގައިވެސް އޮތް މައްސަލައެއް އެއީ ކުނި އަންދާލުމުގެ މައްސަލަ. ކުނީގެ މައްސަލަ. މި ރަށުގެވެސް އެ މައްސަލަ ބަޔަކާ ޙަވާލުކުރެވިފައި ވަނީ. އެ މަސައްކަތުގެ 15 ޕަސެންޓަށްވާ ފައިސާވެސް ވަނީ ޙަވާލުކުރެވިފައި. އަޅުގަނޑުމެން އިރާދަކުރެއްވިއްޔާ، އުންމީދު މިކުރަނީ، ކުރިއަށް މިއޮތް އަހަރުގައި، އެ މަސައްކަތް ހަލުއިކަމާއެކު ކުރިއަށްދާނެ ކަމަށް. ކައުންސިލާ އެކީގައި އެ ވާހަކަ އަޅުގަނޑު ދައްކާނަން. އެމަސައްކަތް ކުރިއަށް ގެންދިޔުމަށްޓަކައި ކައުންސިލުން ގުޅިގެން، މިނިސްޓްރީއާ ގުޅިގެން އެމަސައްކަތް ކުރިއަށް ގެންދާނެ ކަމަށްވެސް އަޅުގަނޑު އުންމީދު ކުރަން.\nހަމައެއާއެކީގައި ހެލްތް ސެންޓަރަށް ޑޮކްޓަރުންގެ މައްސަލަ، ކުރީގައި މިދެންނެވީ. މިރަށުގައިވެސް އެ މަދުވާ ޑޮކްޓަރުން އިރާދަކުރެއްވިއްޔާ ހަމަ އެންމެ އަވަހަށް ޑޮކްޓަރުން އެ އަންނަ ބެޗް، ނޫނިއްޔާ އެ އަންނަ ނިސްބަތުން މިރަށަށް އިރާދަކުރެއްވިއްޔާ ޑޮކްޓަރުން ހަމަޖެހުމުގެ އިންތިޒާމު އަޅުގަނޑު ތިޔަބޭފުޅުންނަށްޓަކައި ހަމަޖައްސައިދޭނެ ވާހަކަވެސް ހަމަ ދަންނަވަން.\nއެހެންވީމާ، މިހުރިހާ ކަމެއް، މިހުރިހާ ކަމަކާ އެކީގައިވެސް އަޅުގަނޑު މިރޭ އިތުރަށް ދަންނަވާލަން ބޭނުންވަނީ، މިއަދު މި މަސައްކަތަކީ، ޚިދްމަތުގެ މަސައްކަތަކީ އެއީ ހަމަ ޔަޤީނުންވެސް ކޮންމެ ރައްޔިތަކުވެސް ބޭނުންވާނެ. އަސާސީ ޚިދްމަތް ލިބިގަންނަން ބޭނުންވާނެ. މި މަސައްކަތް، މި ޚިދްމަތް ފޯރުކޮށްދިނުމުގައި އެއްވެސް ތަފާތެއް ނޯންނާނެ. އެހެން ނަމަވެސް، މިއަދު އެއަށްވުރެ މަތިން އަޅުގަނޑުމެން ވިސްނަންޖެހޭ ކަންތައްތަކެއް އެބަހުރި. ހަމަ ތިޔަބޭފުޅުންނާ މިގޮތަށް ދިމާވީމަ، މިވާހަކަވެސް ދަންނަވާލުމަކީ މުހިންމު ކަމެއް ކަމަށް އަޅުގަނޑު ދެކެން. އެއީ، އަޅުގަނޑުމެން ހަނދާންކުރަން އެބަޖެހޭ، މި ހޯލުގައި މިރޭ، އަޅުގަނޑަށް އެނގޭ، މަދު މީސްކޮޅެއް މިތިބީ. އެއީ އެހެން ނަމަވެސް، މި މަދު މީސްކޮޅުގެ ތެރެއިންވެސް ތިޔަބޭފުޅުން ގަބޫލުކުރައްވަންޖެހޭ ޙަޤީޤަތްތަކެއް އެބަހުރި، މިރަށުގެ ރައްޔިތުންނާ ހަމަޔަށް ފޯރުކޮށްދޭންޖެހޭ. އެއީ، ކިހާ ދުވަހެއް ވަންދެންތޯ، އަޅުގަނޑުމެން އެކަކު އަނެކަކަށް މޫނު ދިމާނުވެ އުޅޭނީ. ކިހާ ދުވަހެއް ވަންދެންތޯ، އަޅުގަނޑުމެން ޚިޔާލު ތަފާތުވުންތަކުގައި، ހަމަ އަޑުވެސް އަހަން ބޭނުންނުވާނީ. ކިހާ ދުވަހެއް ވަންދެންތޯ، އަޅުގަނޑުމެން މިއޮންނަ ސިޔާސީ ވާދަވެރިކަމުގައި އަޅުގަނޑުމެންގެ ގާތްތިމާގެ ކަމުގެ ގުޅުމާއި، އެއްބަނޑުއެއްބަފާ ކަމުގެ ގުޅުމާއި، އަޅުގަނޑުމެންގެ މެދުގައި މިއޮންނަ ރަޙްމަތްތެރި ކަމުގެ ގުޅުން ދޫކޮށްލައިގެން ތިބޭނީ ކިހާ ދުވަހެއް ވަންދެންތޯ. ކޮބައިތޯ މިއިން އަޅުގަނޑުމެންނަށް ލިބޭނެ ފައިދާއަކީ. ރާއްޖެ 2004ން ފެށިގެން މި މަސައްކަތުގެ ތެރޭގައި އަޅުގަނޑުމެން މިއުޅެނީ. އެއް އިންތިޚާބަށްފަހު އަނެއް އިންތިޚާބު އެބަ އާދޭ ރާއްޖެއަށް. ކޮންމެ ފަހަރަކުވެސް ހަމަ ވަޢުދުތަކަކާ އެކީގައި، ރައްޔިތުންނަށް ހެޔޮ ކަންތައްތަކެއް ކުރުމަށް ސަރުކާރުތައް މި އަންނަނީ. މި މަސައްކަތްތައް ރާއްޖޭގައި ކުރިއަށްދާނެ. ހަމަ މި5އަހަރުވެސް ނިމިގެން، ދެންވެސް އަންނާނެ މިވާހަކަ. ސުވާލަކީ ހަމަ އަޅުގަނޑުމެން ރައްޔިތުން، މި ކުދިކުދި އާބާދީތަކުގައި ދިރިއުޅޭ ރައްޔިތުން، މި ވާދަވެރިކަމުގެ ތެރޭގައި ފިތިގެން ތިބެންވީތޯ؟ އަޅުގަނޑުމެން މިއަށްވުރެ ބޮޑަށް ސިކުނޑި ހުޅުވައިގެން އަޅުގަނޑުމެންގެ އޮންނަ ގާތްކަމާއެކު ހަމަ ގުޅުމަށް ޖާގަ ނުދޭނަންތޯ. އަޅުގަނޑުމެން މިއަށްވުރެ ބޮޑަށް ސިކުނޑި ހުޅުވައިގެން އަޅުގަނޑުމެންގެ އޮންނަ ރަޙްމަތްތެރި ކަމަށް ޖާގަ ނުދޭންވީތޯ. އަޅުގަނޑުމެންގެ އެއްބަނޑުއެއްބަފާ ކަމުގެ ގުޅުމަށް އަޅުގަނޑުމެން ޖާގަ ނުދޭންވީތޯ. މި ސުވާލު އަޅުގަނޑުމެން ކުރަންޖެހެނީ ސަބަބަކަށްޓަކައި. ސަބަބަކީ މިއަދު މި ހޯލުގެ ތެރޭގައިވެސް އަޅުގަނޑުމެން މިތިބެނީ ވަރަށް ހަމަޖެހިގެން. މި ކުދިކުދި ރަށްތަކުގައި އަދި ކިތަންމެ ނިކަމެތި ޙާލުގައި އުޅެން ޖެހުނު ކަމުގައިވިޔަސް، މި ތިބެނީ ތަސައްލީއާ އެކީގައި. ހިތްހަމަޖެހުން އެބައޮތް. އެއީ، އަޅުގަނޑުމެން ހަދާނެ އެއްޗެއް ހަދަންވެސް ތިބެނީ އަޅުގަނޑުމެން. ހަމަ މި ކައުންސިލަރުން ތިބޭނީ. ހަމަ މުޙަންމަދާއި އިބްރާހީމާއި، ޙައްވާއާއި ޢާއިޝަތާ، މި މީސްމީހުން މިތާ ދިރިއުޅޭނީ. އިތުރު ބަޔަކު ނާންނާނެ، އަޅުގަނޑުމެންނަކަށް އުނދަގޫކުރާކަށެއް. އެ ހިތްހަމަޖެހުން އަޅުގަނޑުމެންނަށް އޮވޭ.\nއެކަމަކު ބައްލަވާ، މިވާހަކަ އަޅުގަނޑު މިހެން މިދަންނަވާއިރު، ދުނިޔޭގެ އެހެން ތަންތަނުގައި، ހަމަ ތިބީ އަޅުގަނޑުމެން ކަހަލަ މުސްލިމުންނޭ. ހަމަ ޝަހާދަތް ކިޔައި، ފަސްވަގުތު ނަމާދު ކުރަމުންދާ މުސްލިމުން. ﷲ އަށް އީމާންވެ، ރަސޫލާ ގަބޫލުކޮށްގެން ތިބި މުސްލިމުން. ކޮބައިތޯ އެމީހުންގެ ޙާލަތު މިއަދު. އަޅުގަނޑުމެންނަށްވުރެ މާ ހަށިގަނޑުން ބިޔަ ބޮޑު، މާގިނަ ވަސީލަތްތައް اللّـه سبحـانـه وتعـالىއެ ބިންތަކަށް މިންވަރު ކުރައްވާފައި ތިބި މުސްލިމުން އެ ތިއްބެވީ. ދުނިޔޭގެ އެތަންތަނުން، މެދުއިރުމަތީގައި، ފަލަސްޠީނުގައި، ޢިރާޤުގައި، ލީބިޔާގައި، ސީރިޔާގައި. ކޮންފަދަ ބޮޑެތި ޤައުމު. ކޮންފަދަ ގިނަ ވަސީލަތްތައް. އެތައް ރަސޫލު ބޭކަލުންނެއް އެ ފަސްގަނޑަށް ފޮނުއްވި. ޤުރްއާނުންނާއި ކީރިތި ރަސޫލާގެ ޙަދީޘްފުޅުން އެމީހުންނަށް އެތަކެއް ނިޢުމަތެއް މިންވަރު ކުރައްވާނެ ކަމަށް ވަޢުދު ލިބިފައިތިބި މީސްމީހުން އެއީ. އެކަމަކު ބައްލަވާ، މިއަދު އެމީސްމީހުން އުޅޭ ނިކަމެތި ޙާލު. އެ މުސްލިމުން ތަޙައްމަލު ކުރަމުންދާ ހިތްދަތިކަން. ފަލަސްޠީނަށް ބެލި ކަމުގައިވީނަމަވެސް، މިއީ މިއަދު މިވަގުތުކޮޅުގައި އަޅުގަނޑު ބޭނުންވީ، ތިޔަބޭފުޅުން މިކަންތައްތަކުގެ މަތިން ހަނދާންކޮށްލަން. މި ވާދަވެރިކަން އޮވެދާނެ. އެކަމަކު މިއަށްވުރެ ބޮޑު ނިޢުމަތެއް اللّـه سبحـانـه وتعـالىއަޅުގަނޑުމެންނަށް މިންވަރުކޮށްދެއްވާފައިވޭ. އެއީ މިނިވަންކަމާއެކީގައި އުޅުމުގެ ނިޢުމަތް. އަޅުގަނޑުމެންނަށް އަމިއްލަ ފަސްގަނޑެއް ލިބުމުގެ ނިޢުމަތް. އަޅުގަނޑުމެން އެއްދީނަކަށް ތަބަޢަވާ، އެއް ނަސްލަކަށް ނިސްބަތްވާ، އެއްބަހަކުން ވާހަކަ ދައްކާ ބަޔަކަށްވުމުގެ މަތިވެރި ނިޢުމަތް. އެއްވެސް އެހެން ބަޔަކު މި ފަސްގަނޑުގައި ނެތްކަން، މުސްލިމުން، ދިވެހިން ފިޔަވައި. އެކަމުގެ މަތިވެރި ނިޢުމަތް. އެ ނިޢުމަތް ލިބުނީމާ އަޅުގަނޑުމެން ފަހަތުން ޖެހިގެން އަންނަ ސިޔާސީ ވާދަވެރި ކަމެއްގައި، ޤައުމުގެ އިންތިޚާބެއްގައި، ޕާލަމެންޓްގެ އިންތިޚާބެއްގައި، މަޖިލީހުގެ އިންތިޚާބެއްގައި ހީހީފައި، އެކަކު އަނެކަކަށް މަލާމާތްކޮށް ފުރައްސާރަކޮށް، ވާދަވެރިކަން ބޮޑުވެގެން ގޮސް، އަޅުގަނޑުމެން އެކަކު އަނެކަކާ މޫނު ދިމާނުވާ ހިސާބަށް ދިޔައީމަ، އެއީ އަޅުގަނޑުމެން ހިތާމަކުރަންޖެހޭ ކަމެއް. އެކަމުގެ ހިތްދަތިކަން ތަޙައްމަލް ކުރާނީ އެހެން ބައެއް ނޫން. އަޅުގަނޑުމެން އެކަމުގެ ހިތްދަތިކަން ތަޙައްމަލް ކުރާނީ.\nކީރިތި ރަސޫލާ ޙަދީޘްފުޅު ކުރައްވަނީ، اِنَّ الْحَسَدَ يَأْكُلُ الْحَسَنَاتِ كَمَا تَأْكُلُ النَّارُ الْحَطَبَ އަލިފާނަށް ދަރުތަކެއްލީމަ، އެ ދަރުތައް އަނދައިގެންދާ ފަދައިން، އެންމެ ނުރައްކާތެރި އެއްޗަކީ، މުސްލިމުންގެ ހިތުގައި އޮންނަ ޙަސަދަވެރިކަން. އެ ޙަސަދަ އޮތީވިއްޔާ ހުރިހާ ހެޔޮކަމެއް، ނަމާދު ކުރިޔަސް، ރޯދަ ހިފިޔަސް، ޙައްޖުވިޔަސް، ޞަދަޤާތް ދިނަސް، އެ ހެޔޮ ކަންތައްތައް ކާލަޔޭ ޙަސަދަ. ހަމަ އަލިފާނަށް އެ ދަރު އެޅީމަ، ދަރުތައް އަނދައިގެންދާ ބީދައިން، ޙަސަދަވެރިއެއް ކުރާ ހުރިހާ ހެޔޮކަމެއްވެސް ހަމަ އެގޮތަށް އަނދައިގެންދެއޭ.\nމިއީ އަޅުގަނޑުމެން މިވަގުތުކޮޅު ވިސްނަންޖެހޭ ކަމެއް. މި ޙަސަދައާއި، މި ފިތުނައާއި، މި ނުރުހުމާ، އެކަކު އަނެކަކަށް މި އޮންނަ ނަފްރަތު، މި ނިންމަންޖެހޭ. މި ނިންމަންޖެހޭ. މި ނިންމައިގެން އަޅުގަނޑުމެންނަށް ކުރިއަށް ދެވޭނީ. އަޅުގަނޑުމެން މި ބިލްޑިންގތައް އަޅާފާނެ. މި ސެންޓަރުތައް އަތުވެދާނެ. ގައިނީ ޑޮކްޓަރުވެސް އަތުވެދާނެ. ހަމަ ތިޔަބޭފުޅުންގެ ކުރިމަތީގައި މި ތަރައްޤީތައް މި އަންނަނީ. އިއްޔެ ނެތް ބަނދަރު މިއަދު އަތުވެއްޖެ. އިއްޔެގެ ޖަނަރޭޓަރު މައްސަލަ މިއަދު ޙައްލުވަނީ. އިއްޔެ އެއަރޕޯޓެއް ނެތް. މިއަދު މަތިން އައިސް ޖައްސާފައި، ތިމަރަފުށިން5މިނިޓުން މި ދަތުރުކުރަނީ. އިއްޔެ ރިޒޯޓެއްވެސް ނެތް. މާދަމާ އަޅުގަނޑުމެންގެ ދަރިން އެހެން ތަރައްޤީއެއްވެސް ދެކޭނެ. އެކަމަކު އެ ތަރައްޤީއަކީ ވަރަށްކުޑަ އެއްޗެއް. އަޅުގަނޑުމެން މާއްދީ ތަރައްޤީއަށް އެކަނި ވިސްނާ ކަމުގައިވަންޏާ، އެއަށްވުރެ މާބޮޑު އެއްޗެއް، ކީރިތި ޤުރްއާނާއި، ކީރިތި ރަސޫލާގެ ޙަދީޘްފުޅުން އަޅުގަނޑުމެންނަށް މިންވަރު ކުރައްވާފައި މިއޮތް މަތިވެރި ނިޢުމަތް. އަޚުވަންތަކަމުގެ ނިޢުމަތް. މައިންބަފައިންނަށް އޮންނަންވާ ގާތްކަން. އެއްބަނޑު ތިމާގެ މީހުންނަށް އޮންނަންޖެހޭ ރަޙުމުގެ ގުޅުން. ކީރިތި ރަސޫލާގެ ޙަދީޘްފުޅުން އައިއްސަ އޮންނަ، މުސްލިމުން އެކަކު އަނެކަކާ މުޢާމަލާތް ކުރަންވާ ގޮތް. އެކަލޭގެފާނު ޙަދީޘް ކުރައްވަނީ، اَتَّبَسُم صَدَقَة [މުސްލިމަކު އެކަކު އަނެކަކާ ބައްދަލުވެ ހިނިތުންވުމަކީވެސް އެއީ ޞަދަޤާތެކޭ.] [ހިނިތުންވުން] މިއަދު ނުފެނޭ، އެ މަންޒަރެއް. ރުޅި އައީ. އެމް.ޑީ.ޕީ މީހެއް އޭނައަށް ފެނުނީމަ ހޭކަށްނުވާނެ. ޕީ.ޕީ.އެމް މީހެއް އޭނައަށް ފެނުނީމަ ހޭކަށްނުވާނެ. ސަލާން ކުރުން، އަޅުގަނޑުމެންގެ ނެތް. އެހާ ހިސާބަށް ގޮސްފައި މިވަނީ. މިއަދު މި ނިޢުމަތުގެ މައްޗަށް ޝުކުރު އަދާކުރަންޖެހޭ. އެއްބައެއްގެ ގޮތުގައި ތިބުމުގެ ނިޢުމަތް. ފަލަސްޠީނުގެ މުސްލިމުން އުޅޭ ހާލު، ނިކަމެތި ހާލު. އެމީހުންގެ ވަޒަނުން އެމީހުން ބޭރުވެފައި އެތިބީ އެއޮއް ބޮޑު ފަސްގަނޑުގައި. އެމީހުންގެ އަމިއްލަ ވަޒަން އެއީ. އެއްވެސް ބައެއްގެ ތަނެއް ނޫން އެއީކީ. ފަލަސްޠީނު ރައްޔިތުންގެ އެކަނި ތަނެއް. ދުނިޔޭގެ ހުރިހާ ޤައުމެއް ހުރީ އެގޮތަށް. އެކަމަކު ކާކުތޯ މިއަދު އެކަން ގަބޫލުކުރަނީ. އެހެންވީމާ، އަޅުގަނޑުމެން މިއަދު ޝުކުރު އަދާކުރަން އެބަޖެހޭ، މިފަސްގަނޑުގައި އަޅުގަނޑުމެންނަށް މި މަތިވެރި ނިޢުމަތް اللّـه سبحـانـه وتعـالىމިންވަރު ކުރެއްވީތީ.\nއަޅުގަނޑު ތިޔަބޭފުޅުންނަށް ކުރާ އިލްތިމާސަކީ، އެކުވެރިކަމާ އެކީގައި އުޅެން ހިނގާށޭ. ކުރިއަށް މިއޮތް އަހަރަކީ އަޅުގަނޑުމެންގެ މިނިވަންކަމުގެ 50 އަހަރު ފުރޭ ދުވަސް، އަޅުގަނޑުމެންނާ ކުރިމަތިވާއިރުގައި، އަޅުގަނޑުމެން މިއަދު އެބަޖެހޭ އެކުވެރިވާން، އަޅުގަނޑުމެން އެންމެން އެކަތިގަނޑަކަށް ވެގެންމެ. ސިޔާސީ ވާދަވެރިކަން އައިއްސަ ދާނެ. އެކަމަކު އެއަށްވުރެ ބޮޑު އެއްޗެއް އަޅުގަނޑުމެންގެ އަޚުވަންތަކަމުގެ ގުޅުމަކީ.\nاللّـه سبحـانـه وتعـالىއަޅުގަނޑުމެން އެންމެން މިކުރާ މަސައްކަތުގައި، ތައުފީޤާއި ބަރަކާތް މިންވަރު ކުރައްވާށި! އަޅުގަނޑުގެ ދުޢާއަކީ، މިއަތޮޅަށާއި މިރަށަށް އަދި ދިވެހިރާއްޖޭގެ ރައްޔިތުންނަށް اللّـه سبحـانـه وتعـالىހެޔޮ ދުވަސްތަކެއް މިންވަރު ކުރައްވައި، އަޅުގަނޑުމެންނަކީ އަޚުވަންތަ، އެއްބަޔަކު އަނެއް ބަޔަކަށް އިޙްތިރާމްކުރާ، ލޯބިވާ ބަޔަކަށް، އެކަލާނގެ މިންވަރު ކުރެއްވުން. އާމީން.


Sarukaarun terrorism ge bill lahun fonuvumun Hassan latheef hiyhama nujehijje | Mihaaru\nރައްޔިތުންގެ މަޖިލިހުގެ މިއަދުގެ ޖަލްސާގައި ހެންވޭރު ހުޅަނގު ދާއިރާގެ މެމްބަރު ހަސަން ލަތީފް މިއަދު ވާހަކަ ދައްކަވަނީ. --- ފޮޓޯ: މަޖިލިސް\nސަރުކާރުން ޓެރަރިޒަމްގެ ބިލް ލަހުން ފޮނުވުމުން ހަސަން ލަތީފް ހިތްހަމަނުޖެހިއްޖެ\n12 ސެޕްޓެމްބަރ 2019 - 13:13 10 comments\nޓެރަރިޒަމް މަނާކުރުމުގެ ގާނޫނަށް އިސްލާހު ގެނައުމުގެ ބިލް ސަރުކާރުން ރައްޔިތުންގެ މަޖިލިހަށް ނުފޮނުވާ ލަސް ކުރުމާ ގުޅިގެން އެމްޑީޕީގެ ޗެއާޕާސަން އަދި ހެންވޭރު ހުޅަނގު ދާއިރާގެ މެމްބަރު ހަސަން ލަތީފް ހިތްހަމަޖެހިވަޑައިގެން ހުންނަވައި ނުސީދާކޮށް ސަރުކާރަށް މިއަދު ފާޑު ވިދާޅުވެއްޖެ އެވެ.\nދައުރުން ބޭރުގައި ޖަލްސާއެއް ބޭއްވުމާ ގުޅޭ ގޮތުން މަޖިލިހުގައި ކުރި ބަހުސްގައި ހަސަން ލަތީފް ވިދާޅުވީ "ގެއްލުވާލާފައިވާ" މިނިވަން ނޫޙުގެ ނޫސްވެރިޔާ އަހުމަދު ރިލްވާންގެ މައްސަލައިގައި ރިޔާސީ ކޮމިޝަނުން ތައްޔާރު ކުރި ޑްރާފްޓް ރިޕޯޓު މިދިޔަ މެއި މަހު ސަރުކާރަށް ހުށަހަޅާފައިވާ ކަމަށެވެ.\nނަމަވެސް އޭގެ ތިން މަސް ފަހުން، މަޖިލިހުގެ މެމްބަރުން ޗުއްޓީ އަށް ވަޑައިގެންފައި ވަނިކޮށް ޓެރަރިޒަމް މަނާ ކުރުމުގެ ގާނޫނަށް އިސްލާހު ގެންނަން ޖެހޭ ކަމަށް ސަރުކާރަށް ފެނިގެން ބިލް މަޖިލިހަށް ފޮނުވީމަ ހިތާމަ ކުރައްވާ ކަމަށް އޭނާ ވިދާޅުވި އެވެ. އަދި ސަރުކާރުން ކަންކަން އިންތިޒާމު ކުރުމުގައި މިއަށް ވުރެ ފުރިހަމަ އަށް ކުރެވޭނެ ކަމާ މެދު ޝައްކު ނުކުރައްވާ ކަމަށް ވެސް ހަސަން ލަތީފް ވިދާޅުވި އެވެ.\n"އަޅުގަނޑު ކަންބޮޑުވާ ކަމެއް އެއީ މި އަހަރުގެ މެއި މަހު ކޮމިޝަނުން ވަނީ ސަރުކާރަށް ޑްރާފްޓް ރިޕޯޓެއް ދެއްވާފައި. ސަރުކާރުން ތިން މަސް ފަހުން ކުއްލިއަކަށް ގާނޫނަށް އިސްލާހެއް ގެންނަން ޖެހޭ ކަމަށް ފެނި މަޖިލިސް ޗުއްޓީގައި އޮވެގެން ފޮނުއްވި ކަމީ ހިތާމަ ކުރާ ކަމެއް،" ހަސަން ލަތީފް ވިދާޅުވި އެވެ.\nރައްޔިތުންގެ މަޖިލިހުގެ މިއަދުގެ ޖަލްސާގައި މެމްބަރުން ބައިވެރިވެވަޑައިގަންނަވަނީ. --- ފޮޓޯ: މަޖިލިސް\nދައުރުން ބޭރުން މަޖިލިހުގެ ޖަލްސާއެއް ބާއްވަން އެމްޑީޕީގެ ޕާލަމެންޓްރީ ގްރޫޕަށް ހުށަހެޅީމަ އެކަމަށް އެންމެ ފުރަތަމަ ތާއީދު ކުރެއްވި މެމްބަރަކީ ވެސް ހަސަން ލަތީފެވެ.\nމިދިޔަ ހޯމަ ދުވަހު ރައީސް އޮފީހުގައި ބޭއްވެވި ޕްރެސް ކޮންފަރެންސްގައި ރައީސް އިބްރާހިމް މުހައްމަދު ސޯލިހް ވިދާޅުވީ ރިލްވާންގެ މައްސަލަ ތަހުގީގު ކުރަމުންދާ އިރު، ކޮމިޝަންގެ ހޯދުންތަކުގެ މައްޗަށް ބަލައި ޓެރަރިޒަމާއި ޖިނާއީ އިޖުރާއަތުގެ ގާނޫނު އިސްލާހު ކުރަން ޖެހޭ ކަމަށެވެ.\nހަސަން ލަތީފް ވިދާޅުވީ ސަރުކާރުން އިސްލާހުތަކެއް ހުށަހަޅާފައި ވަނިކޮށް، މަޖިލިސް ޗުއްޓީގައި އޮވެ އެކަން ނުކޮށްފި ނަމަ، ރައްޔިތުން މަޖިލިހަށް އިނގިލި ދިއްކުރާ މަންޒަރު ފެންނާނެ ކަމަށެވެ.\n"ވޭތުވެދިޔަ ތިން މަސް ދުވަހު ފެނިއްޖެ ވަރަށް ރަނގަޅަށް މަސައްކަތް ކުރި ތަން. އެކަމަކު މިކަހަލަ އެންމެ ކުޑަކުޑަ ކަމަކުން މެމްބަރުންގެ ބޮލުގައި ވަރަށް ބޮޑެތި އިލްޒާމްތަކެއް އެޅުމުގެ ފުރުސަތު ފަހިވެގެން ދާނެތީ ދައުރުން ބޭރުގައި ޖަލްސާއެއް ބާއްވަން ހުށާހެޅީ އަދި ތާއީދު ކުރަނީ ވެސް އަދި މިއަދު މިތަނަށް އައިސް ވާހަކަ ދައްކަނީ ވެސް،" ހަސަން ލަތީފް ވިދާޅުވި އެވެ.\nހަސަން ލަތީފް ވިދާޅުވީ ޓެރަރިޒަމްގެ ގާނޫނު ބަދަލުކޮށްގެން ރިލްވާން ގެއްލުނު މައްސަލައިގެ ތަހުގީގަށް މަގުފަހިވަނީ ކޮން ކަމެއްކަން ސަރުކާރުން ސާފުކޮށް ކިޔައިދޭން ޖެހޭ ކަމަށެވެ. އަދި މިކަމުގައި ވަރަށް ބައިވަރު ސުވާލުތައް އުފެދޭ ކަންކަން އެބަހުރި ކަމަށް އޭނާ ވިދާޅުވި އެވެ.\nހަސަން ލަތީފް ވިދާޅުވި ގޮތުގައި ރައްޔިތުންނަށް މިހާ ބޮޑެތި އޮޅުންތަކެއް އަރާފައި ހުއްޓައި މަޖިލިހުން ބިލް ފާސްކޮށްލާފައި ދޫކޮށްލަން ބޭނުމެއް ނުވެ އެވެ. އެކަމަކު، ސަރުކާރުން ބޭނުންވާ ކަންކަން ކުރުމަށް އޮތް ހުރަހަކަށް މަޖިލިސް ހަދަން ބޭނުން ނުވާ ކަމަށް ވެސް އޭނާ ވިދާޅުވި އެވެ.\n"ބިލާ އެއްގޮތަށް ބަހުސްކޮށް އެއަށް ގެންނަން ޖެހޭ ބަދަލުތައް ގެނެސް ރަނގަޅަށް ފުރިހަމަ މައުލޫމާތު ދެއްވީމަ، ދެން ގެންނަން ޖެހޭ އިސްލާހުތައް ގެނައުމުގެ މަސައްކަތް ކުރާނަން. ޗުއްޓީގައި ތިއްބަވައިގެން ސަރުކާރަށް އެކަން ނުވާނެ ގޮތަކަށް ކަންކަން ވާ ގޮތަކަށް މިކަން ބާއްވާކަށް ބޭނުމެއް ނުވޭ،" އޭނާ ވިދާޅުވި އެވެ.\nއިތުރު ލިޔުންތައް އެމްޑީޕީ ސަރުކާރު ރައްޔިތުންގެ މަޖިލިސް ޓެރަރިސްޓް ހަމަލާ ޓެރަރިޒަމާ ދެކޮޅު ހަނގުރާމާ އެމްޑީޕީގެ ޗެއާޕާސަން ހަސަން ލަތީފް\nހަނގުރާމައަށް ދިއުމަށް ހިތްވަރު ދިނުން ކުށަކަށް ހަދަނީ


Avin karantu ufadhdhah gina mashroou thakeh | Mihaaru\nހުޅުމާލޭގައި ސޯލާ ޕެނަލް ހަރުކޮށްފައި: 40 މެގަވޮޓްގެ ސޯލާ ހަރުކުރަނީ-- އެންވަޔަރޮމެންޓް މިނިސްޓްރީ\n09 އެޕްރީލް 2019 - 10:33 11 comments\nއަވި ނެތް ދުވަހެއް ރާއްޖޭގައި މަދުވާނެ އެވެ. އެކަމަކު އަވިން ލިބެން އޮތް ނަފާ އެންމެ ރަނގަޅަށް ދިވެހިންނަށް އަދި ހޯދިފައެއް ނެތެވެ. ޗުއްޓީ ހޭދަކުރަން އަންނަ ޓޫރިސްޓުން "ސަން ބާތު" ކުރުން ފިޔަވަ އެވެ. ނަމަވެސް މިހާރު އަވިން ލިބެން އޮތް ހުރިހާ ފައިދާއެއް ނެގޭނެ ގޮތަކަށް ބައެއް ސިޔާސަތުތަައް އަންނަނީ ބަދަލުވަމުންނެވެ. އެގޮތުން އެންމެ ފުޅާކޮށް ފައިދާ ނެގެން އޮތީ އަވިން ހަކަތަ އުފައްދައިގެންނެވެ.\nމިހާރު ރާއްޖޭގައި ކަރަންޓްގެ ހިދުމަތް ފޯރުކޮށްދެނީ ބޭރުން އެތެރެކުރާ ޑީސަލް ބޭނުންކޮށްގެން، ދައުލަތުގެ ވަރަށް ބޮޑު ސަބްސިޑީއަކާ ވެސް އެކުގަ އެވެ. ދައުލަތުން ކުރަން ޖެހޭ ބޮޑު ހޭދައިގެ އިތުރުން އެއީ ތިމާވެއްޓަށް ވެސް ނުރައްކާތެރި ވަސީލަތެކެވެ.\nރާއްޖެއަށް އެންމެ ގުޅެނީ އަވިން ކަރަންޓް\nއިއާދަ ކުރަނިވި ހަކަތައިން ކަރަންޓް އުފައްދާ ތަފާތު ގޮތްތައް ހުރެ އެވެ. ވައިން ކަރަންޓް އުފައްދަން ރާއްޖޭގައި ތަފާތު ޕްރޮޖެކްޓްތައް ހިންގާފައިވެ އެވެ. ނަމަވެސް އެކަން އެހާ ކާމިޔާބެއް ނޫނެވެ. ދެން އޮތް އަނެއް ގޮތަކީ ކަނޑުގެ އޮއިން ހަކަތަ އުފެއްދުމެވެ. ނަމަވެސް އެއީ އަގު ބޮޑު ނިޒާމެކެވެ. އެހެންކަމުން ރާއްޖެއަށް އެންމެ ބޮޑު ފުރުސަތެއް އޮތް އަދި އެންމެ އެކަށީގެންވާ ގޮތަކީ ވެސް އަވިން ކަރަންޓް އުފެއްދުމެވެ. އެފަދަ ބައެއް ޕްރޮޖެކްޓްތައް މިހާރު މިވަނީ، އާ އުއްމީދުތަކަކާ އެކު، ފަށައިފަ އެވެ.\nހުޅުމާލޭގައި ސޯލާ ޕެނަލް ހަރުކުރަނީ: މިއީ ރާއްޖޭގައި ކުރެވެން އޮތް ކަމެއް\nއެންވަޔަރަމެންޓް މިނިސްޓްރީން ކުރިއަށް ގެންދާ ސްކޭލިން އަޕް އޮފް ރިނިވަބަލް އެނާޖީ ޕްރޮގްރާމް (އެސްރެޕް) ގެ ދަށުން ދެ ބަޔަކަށް ބަހާލައިގެން 40 މެގަވޮޓްގެ ސޯލާ ޕެނެލް ހަރުކޮށް ހިދުމަތް ދޭން ފަށަން ވަނީ ނިންމާފަ އެވެ. މިއީ މިގޮތަށް އިއާދަކުރަނިވި ހަކަތަ ބޭނުންކޮށްގެން ރާއްޖޭގައި ކަރަންޓް އުފައްދަން މަސައްކަތް ކުރާ އެންމެ ބޮޑު ޕްރޮޖެކްޓެވެ.\nއެ ޕްރޮޖެކްޓްގެ ތެރެއިން، އޭޝިއަން ޑިވެލޮޕްމަންޓް ބޭންކް (އޭޑީބީ) އާ ގުޅިގެން ހިންގާ ޕަބްލިކް ސެކްޓާ އިންވެސްމަންޓްގެ ބައި ކަމަށް ވާ ޕޮއިސްޑްއަށް މިހާތަނަށް ޖުމްލަ 105 މިލިއަން ޑޮލަރު ވަނީ ލިބިފަ އެވެ. އޭގެ ތެރެއިން 55 މިލިއަން ޑޮލަރަކީ ހިލޭ އެހީ އެވެ. އަދި 50 މިލިއަން ޑޮލަރަކީ ލުއި ލޯނެވެ. ޕޮއިސްޑްގެ ތެރެއިން މިހާތަނަށް 2.31 މެގަވޮޓްގެ ސޯލާ ޕީވީ އިންސްޓޯލްކޮށް ނިމިފައިވާއިރު 7.5 މެގަވޮޓްގެ ސޯލާ ޕީވީ ހަރުކުރުމުގެ މަަސައްކަތް ހަތަރު އަތޮޅެއްގައި ދަނީ ކުރިއަށެވެ.\nއެސްރެޕްގެ ދެވަނަ ބަޔަކީ ޕްރައިވެޓް ސެކްޓާ އިންވެސްޓްމަންޓަށް އަމާޒުކޮށް ހިންގާ "އެސްޕަޔާ" އެވެ. ވޯލްޑް ބޭންކާ ގުޅިގެން ހިންގާ އެ ޕްރޮޖެކްޓަށް ހިލޭ އެހީގެ ގޮތުގައި ހަމަޖެހިފައިވާ 11.68 މިލިއަން ޑޮލަރު ބޭނުންކޮށްގެން ގާއިމުކޮށްފައިވާ ގެރެންޓީ މެކޭނިޒަމްގެ ތެރެއިން 40 މިލިއަން ޑޮލަރުގެ އިތުރު އިންވެސްޓްމަންޓްތައް، އަމިއްލަ ފަރާތްތައް މެދުވެރިކޮށް ގެންނަން ވަނީ ނިންމައިފަ އެވެ. އެއީ އަމިއްލަ ފަރާތްތަކުން ސޯލާ ޕެނެލް ބޭނުންކޮށްގެން ހަކަތަ އުފައްދައިގެން ދައުލަތަށް ވިއްކާ ގޮތަށެވެ. އެގޮތުން އެސްޕަޔާގެ ދަށުން މަދުވެގެން 20 މެގަވޮޓްގެ ސޯލާ ޕީވީ ޖެހުމުގެ ފުރުސަތު އޮތީ ހުޅުވާލައިފަ އެވެ.\n"އަމާޒަކީ އިންވެސްޓްމަންޓުތަކަށް ރައްކާތެރިކަން ޔަގީންކޮށްދޭ ވެއްޓެއް ގާއިމްކޮށްދީގެން އަމިއްލަ ފަރާތްތަކުގެ އިތުބާރު ހޯދައި އެ ފަރާތްތަކުން ރާއްޖޭގައި އިއާދަކުރަނިވި ހަކަތައިން އުފައްދާ ކަރަންޓު އެކަށީގެންވާ އަގެއްގައި ޔުޓިލިޓީގެ ކަރަންޓް ވިއުގަޔަށް ފޮނުވޭނެ މަގު ފަހިކުރުން،" އެ ޕްރޮޖެކްޓްގެ ކޮމިއުނިކޭޝަން އޮފިސަރު އިފާދު ވަހީދު ވިދާޅުވި އެވެ.\nސޯލާ ޕެނަލް ހަރުކޮށްފައި: ހަކަތައަށް ކުރާ ހޭދަ ވަރަށް ބޮޑަށް ކުޑަކުރެވިދާނެ\nއެ މަޝްރޫގެ ފުރަތަމަ ފިޔަވަހީގެ މަސައްކަތް 2014 ގައި ފަށައިގެން ހުޅުމާލޭގެ 1،000 ހައުސިން ޔުނިޓުގައި މިހާރު ވެސް ވަނީ 1.5 މެގަވޮޓްގެ ސޯލާ ޕެނަލް ހަރުކޮށްފަ އެވެ. މިދިޔަ އަހަރު އެ ޕެނަލްތައް މެދުވެރިކޮށް ކަރަންޓް ނަގަން ވެސް ވަނީ ފަށައިފަ އެވެ.\nއެ ނިޒާމުން 20 އަހަރުގެ ތެރޭގައި ޖުމްލަ 44 މިލިއަން ޔުނިޓު އުފެއްދޭނެ އެވެ. މިނިސްޓްރީން ބުނިގޮތުގައި އެއިން ސްޓެލްކޯއަށް ގާތްގަނޑަކަށް 13 މިލިއަން ލީޓަރުގެ ޑީސަލް ސަލާމަތްކުރެވޭނެ އެވެ. އެ ޕްރޮޖެކްޓްގެ ދެވަނަ ފިޔަވަހީގެ ދަށުން މިހާރުވަނީ ފަސް މެގަވޮޓްގެ ސޯލާ ޕެނެލް ޖަހާނެ ބަޔަކު ހޯދަން އިއުލާންކޮށްފަ އެވެ. މާލެ އަށް ބޭނުންވާ ކަރަންޓް އަވިން އުފެއްދުމުގެ ގޮތުން ސޯލާ ޕެނެލް ޖަހަން ނިންމާފައިވަނީ ސިނަމާލެ ބްރިޖުގެ ލިންކް ރޯޑުގެ އެއް ފަރާތުގަ އެވެ.\nއިފާދު ވިދާޅުވި ގޮތުގައި އެސްޕަޔާގެ އިތުރު ފިޔަވަހިތަކެއް ކުރިއަށް ގެންދަން މިހާރު ވަނީ އަމަލީ މަސައްކަތްތަކެއް ފަށައިފަ އެވެ. އެގޮތުން އައްޑޫ ސީޓީގެ ބައެއް ސަރަހައްދުތަކާ ބެހޭ ސާވޭތަކެއް ވަނީ ހަދައިފަ އެވެ.\nސަރުކާރުގެ ދުރު ރާސްތާ އަމާޒަކީ ކޮންމެ ރަށެއްގައި ދުވާލު ގަޑީގެ އެންމެ މަތީ ލޯޑްގެ 30 ޕަަސެންޓް ކަރަންޓް އަވިން ހޯދުމެވެ. އެކަން ކާމިޔާބު ކުރެވިއްޖެ ނަމަ އެއީ އަވިން ދިވެހިންނަށް ހޯދައިގަނެވޭނެ ފައިދާއަކަށް ވާނެ އެވެ.\nއިތުރު ލިޔުންތައް ތިމާވެށި ސޯލާ ޕަވާ އެންވަޔަރްމެންޓް މިނިސްޓްރީ ސޯލާ ޕެނަލް


vnews - ޖައްވަށް ފޮނުވާ އުޅަނދުފަހަރު ނުވެއްޓި ހުންނަނީ ކީއްވެ!\nޖައްވަށް ފޮނުވާ އުޅަނދުފަހަރު ނުވެއްޓި ހުންނަނީ ކީއްވެ!\n17 އޮކްޓޯބަރ 2012\nއަހަރެމެންގެ ސިދާ ބޯމަތީގައި އެތައް ހާސް ކިލޯމީޓަރެއްގެ އުހުގައި އަދި ގަޑިއަކު އެތައްހާސް ކިލޯމީޓަރެއްގެ ބާރު ދެވެއްޔެއްގައި އެތައް ސަތޭކަ ޖައްވީ އުޅަނދުތައް އުދުހެމުންގެންދެއެވެ. އަދި ދުނިޔޭގެ ތަހުޒީބުވެފައިވާ ޤައުމުތަކުން އިތުރަށް އުދުއްސާލާ ޖައްވީ އުޅަނދުފަހަރުގެ ޢަދަދު ވެސް ދަނީ އެއްދުވަހުން އަނެއްދުހަށް ހަލުވި ދުވެއްޔެއްގައި ރޭސްޖަހަމުންނެވެ. މިހާ ބައިވަރު އުޅަނދުތައް ޖައްވުގައި އުދުހެމުން ދާއިރުވެސް އެކަތި އަނެކެއްޗާ އެކްސިޑެންޓެއް ވީކަމުގެ މަޢުލޫމާތެއް ލިބިފައެއްނެތެވެ. ނަމަވެސް އަޅުގަނޑުމެންގެ މަގުމަތީގަޔާއި އަދި ކަނޑުފަޅުގައި ދުއްވާ އުޅަނދުފަހަރު ފަޅުވެރިންނާއެކު ސަމުގާއާ ޖީޕީއެސް ބޭނުންކުރަމުން އަދި އަމިއްލައަށް ހުންގާނު ހިފަމުން ދާއިރުވެސް އެކްސިޑެންޓެއްނުވާ އެންމެ މިނިޓެއްވެސް ނުދެއެވެ.\nޖައްވީ އުޅަނދުފަހަރު ރެއާއި ދުވާލު ވަރުބަލިކަމެއްނެތި ޚިދްމަތައް ދެމުން ގެންދަނީއެވެ. އިރުގެ ގަދަފަދަ ހޫނާއި ޖައްވުގައި ދައުރުކުރަމުންދާ ހިލައާ އަދި މިނޫންވެސް ތަފާތު އުދަގޫތަކާއެކުވެސް މިފަދަ އުޅަނދު ނުވަތަ "ސެޓެލެއިޓު" ފަދަ ތަކެތި އޭގެ ޚިދްމަތްދިނުމުގައި އެއްވެސް ކަންނެއްކަމެއްނެތި ޚިދްމަތް ލިބިގަންނަ މީހުންނަށް އެއްވެސް ތަފާތުކުރުމެއްނެތި އެކްސިޑެންޓަކާނުލައި ޚިދްމަތް ދެމުންގެންދަނީއެވެ. ސެޓެލައިޓަކީ އުމުރުން ދުވަސްވާ އެއްޗެއްބާވައެވެ. ޢުމުރުން ދުވަސްވާނަމަ މީގެ އަސްލު ޢުމުރަކީ ކޮބައިބާވައެވެ؟ އަދި ޢުމުރު ހުސްވީމާ ދެން މިއަށް ވާގޮތަކީ ކޮބައިބާވައެވެ؟ ކުންޏަށް އުކާލަނީބާއޭ އުކާލާނަމަ އުކަނީ ކޮންތާކަށްބާއެވެ. މިހިރީ ހައްތާވެސް ސުވާލު އުފެދޭނެ ކަންކަމެވެ. ޖައްވީ އުޅަނދަކީ އިންސާނުންގެ ޢަމަލާ ބުއްދިން އުފެއްދި ހާދަހާ އާދަޔާ ޚިލާފު އެއްޗެއް ނޫންހެއްޔެވެ.\nނަމަވެސް އަޅުގަނޑުގެ މިއަދުގެ މައުލޫއަކީ ކީއްވެބާ އޭ މިފަދަ ތަކެތި ބިމަށް ނުވެއްޓެނީ؟\nއަޅުގަނޑުމެން ޓީވީ ދުރަށް ފޮނުވުމަށާއި އަދި ބައެއް މުވާސަލާތީ ޚިދްމަތްތައް ދިނުމަށް ސެޓެލައިޓު ފޮނުވާލަނީ ދުނިޔެއާ އެތަށްހާސް ކިލޯމީޓަރ އުހަށެވެ. މި އުސްމިނަށް މިކިޔަނީ "ޖިއޯ ސްޓޭޝަނަރީ ނުވަތަ "ޖިއޯ ސިންކްރޮނަސް" އޯބިޓެވެ. އަދި މިއޯބިޓަށް އުޅަނދެއް ފޮނުވާލިކަމުގައި ވިއަސް ބިމަށް ދަމާ ބާރު ނުވަތަ ގްރެވިޓީގެ ސަބަބުން އުޅަނދު ދުނިޔެއާ ދިމާލަށް ދަމައިގަނެއެވެ. އަދި ހަމަ އެހެންމެ ދުނިޔެއަކީވެސް ހަލުވި ސްޕީޑެއްގައި ދައުރު ކުރަމުންދާ އެއްޗެކެވެ. ދުނިޔެ ދައުރުވާކަމުގެ ސާބިތު ހެއްކަކީ ދުނިޔޭގެ އެއްބަޔަކަށް އިރު އަރާއިރު އަނެއްބަޔަކު އުޅެނީ ރޭގަނޑުގެ އަނދިރީގައެވެ. ކަން މިހެން އޮތްއިރުވެސް ޖައްވީ އުޅަނދުފަހަރު އަނބުރާ ދުނިޔެއަށް ނުވެއްޓެނީ ކީއްވެބާވައެވެ!\nދުނިޔެ ދައުރުވަމުން ދާއިރު ސެޓެލައިޓު ދުނިޔެއާ ބަރާބަރު އެއްބާރުމިނުގައި، އަދި ކަނޑައެޅޭ އުސް މިނެއްގައި އެއްވެސް ތަފާތެއް ނެތި ދައުރުވަމުން ދާހާ ހިނދަކު ބިމަކަށް ނުވެއްޓޭނެއެވެ. ދުނިޔެ ދަތުރުކުރާ ސްޕީޑަށްވުރެ ސެޓެލައިޓެއް ދަތުރުކުރާ ސްޕީޑު ބާރުނަމަ، ސެޓެލައިޓު ދުނިޔެއާ ދިމާލައް ދަމާބާރުން ސަލާމަތްވެ ޖައްވައް ގެއްލިގެން ދާނީއެވެ. އަދި ސްޕީޑް ކިރިޔާވެސް މަޑުވެއްޖެނަމަ، ސެޓެލައިޓު ދުނިޔެއަށް ވެއްޓޭނީއެވެ.\nކުޑަ ކުޑަ މިސާލަކުން މިވާގޮތް އިތުރަށް ސާފުވެދާނެއެވެ. ހެޔޮވަރުގެ ރޮދި ކޮޅެއްގައި ގާކޮޅެއް އައްސާލާފައި ރޮދި ކޮޅު އަތުންހިފަހައްޓާފައި ގާކޮޅު އެއްފަރާތަކަށް އަނބުރަންފަށައިފިނަ، ގާކޮޅު ވާނީ "ސެޓެލައިޓަށެވެ" އަދި "މީހާ" ވާނީ ދުނިޔެއަށެވެ. ގާކޮޅު އެނބުރެމުން ދާނީ ދުނިޔެ ވަށައިގެން ސެޓެލައިޓު އެނބުރެމުންދާގޮތަށެވެ. ގާކޮޅު އެނބުރެމުންދާ ސްޕީޑަށް ބަދަލެއް އަތުވެއްޖެނަމަ، މިސާލަކަށް އެނބުރުން މަޑުޖައްސާލައިފިނަމަ ދެންވާނީ ކިހިނެއްތޯއެވެ!\nއިނގިރޭސި ކޮމެޑީ ސިލްސިލާ ޑްރާމާ "ފްރެންޑްސް" އިން އާންމުންގެ މަޤްބޫލުކަން ހޯދާފައިވާ ޖެނިފާ އެންސްޓަންގެ ކައިވެންޏަށް އޭނާގެ ކުރީގެ ފިރިމީހާ ބްރެޑް ޕިޓްގެ މަންމައަށް ދަޢުވަތު އަރުވަން ނިންމައިފި އެވެ.\nޖެނީފާ ބުނިގޮތުގައި ބްރެޑް ޕިޓްއާ އޭނާގެ ކައިވެނި ރޫޅުނު ނަމަވެސް ޕިޓްގެ މަންމައާ އޮންނަ ގުޅުމަށް ބަދަލެއް ނާދެ އެވެ. އެގޮތުން އޭނާ ބޭނުންވަނީ ޖަސްޓިން ތެރޫއާ އެކީ ކައިވެނީގެ ގޮށްޖަހާއިރު ކުރީގެ މައިދައިތަ އޭނާގެ ގާތުގައި ހުރުމެވެ.\nއުމުރުން 43 އަހަރުގެ ޖެނިފާއާއި ބްރެޑް ޕިޓްގެ ކައިންޏަށް ފަސް އަހަރުވީއިރު ވެސް އެ ދެމީހަނަށް ދަރިއަކު ލިބިފައެއް ނުވެއެވެ. އަދި 2005 ވަނަ އަހަރު ޖެނިފާއާއި ބްރެޑް ޕިޓްގެ ކައިވެނި ރޫޅުމަށްފަހު، އެމެރިކަން އެކްޓާ އަދި ޑައިރެކްޓާ، ޖަސްޓިން ތެރޫ އާ އެކީ ޖެނިފާ ލޯބީގެ ގޮތުން ގުޅުނެވެ. އަދި އެމީހުންގެ އެންގޭޖްމަންޓް ވަނީ މިއަހަރުގެ އޮގަސްޓް މަހު އިޢުލާން ކޮށްފައެވެ.\nއެއާއެކު ބްރެޑް ޕިޓް ވެސް ވަނީ ލޯބީގެ ގޮތުން އެންޖެލީނާ ޖޮލީއާ ގުޅުމަށްފަހު، ކައިވެނީގެ ގޮށް ޖަހާފައެވެ. އަދި އެ ދެމަފިރިން ހަތަރު ކުދިން އެޑަޕްޓް ކޮށްފައިވާއިރު، 2008 ވަނަ އަހަރު ވަނީ އެއްމާބަނޑު ދެ ކުދިން އެދެމަފިރިންނަށް ލިބިފަ އެވެ.\nޖެނީފާ ދަރިއަކަށް ބަލިވެ އިން ޚަބަރު ދާދިފަހުން މީޑިއާގައި ފެތުރުމުން އޭނާ ވަނީ އެކަމާ ގުޅޭ ގޮތުން ޚާއްސަ އިންޓަވިއުއެއް ދީފައެވެ. ޖެނީފާ ބުނީ އަދި އިނީ ބަލިވެ ނޫން ކަމަށާއި ނަމަވެސް އެއީ އަބަދުވެސް އޭނާ އެންމެ އުއްމީދު ކުރާ ކަންތައް ކަމަށެވެ. ވަރަށް އަވަހަށް އެކަން ފުރިހަމަ ވާނެ ކަމަށް އޭނާ އުއްމީދުކުރާ ކަމަށެވެ.\nމިއަހަރު ނިމުމުގެ ކުރިން ޖެނީފާ އާއި ޖަސްޓިން ކައިވެނި ކުރާ ގޮތަށް ވަނީ ހަމަޖެހިފައެވެ. ނަމަވެސް އަދި ވަކި ތާރީޚެއް އިއުލާނެއް ނުކުރެ އެވެ.


Gaumu ebbaivantha kurumuge vaudhaa eku Cameron alun verikamah\nގައުމު އެއްބައިވަންތަކުރުމުގެ ވައުދާ އެކު ކެމަރަން އަލުން ވެރިކަމަށް\nއިންތިހާބުގެ ކާމިޔާބީ ކަށަވަރުވުމާ އެކު ޑޭވިޑް ކެމަރަން އަނބިކަނބަލުންނާ އެކު ރަސްމީ ގެކޮޅަށް މިއަދު ވަދެވަޑައިގަންނަވަނީ\nކުރިން ހީކުރެވިފައި ނުވާ ވަރުގެ ބޮޑު އަޣުލަބިއްޔަތަކާ އެކު އިނގިރޭސި ވިލާތުގެ ކޮންޒަވެޓިވް ޕާޓީ އާންމު އިންތިހާބުގައި ކުރި ހޯދައި މިހާރުުގެ ބޮޑުވަޒީރު ޑޭވިޑް ކެމަރަން އަށް ދެ ވަނަ ދައުރެއް ކަށަވަރުވެއްޖެ އެވެ.\nގާނޫނު ހަދާ މަޖިލިސް ހައުސް އޮފް ކޮމަންސްގެ 331 ގޮނޑި ކެމެރަންގެ ޕާޓީ އަށް ލިބިފައި ވާއިރު މިއީ އަޣުލަބިއްޔަތަށް ވުރެ ފަސް ގޮނޑި އިތުރު އަދަދެކެވެ. މިއީ ސަރުކާރެއް އެކުލަވާލަން އެހެން ޕާޓީއަކާ އެކު އިއްތިހާދެއް ހަދަން ނުޖެހޭނެ ނަތީޖާއެކެވެ. އަދި މިއީ 1992 ވަނަ އަހަރުގެ ފަހުން ކޮންޒަވެޓިވް ޕާޓީ އަށް ލިބުނު އެންމެ ބޮޑު ކާމިޔާބީ އެވެ.\nހައިރާންކަން ލިބުނު ކާމިޔާބީ އަށް ފަހު ރަސްމީ ގެކޮޅަށް ވަޑައިގެން ދެއްވި ބަޔާނުގައި ކެމެރަން ވިދާޅުވީ އިނގިރޭސި ވިލާތް މިހާރު މި އޮތީ "ވަރަށް ހާއްސަ ކަމެއްގެ ކުރިމަތީގައި" ކަމަށެވެ. އަދި ގައުމު އެއްބައިވަންތަކޮށް، އެންމެން އެކުގައި ކުރިއަށް ގެންދަން މަސައްކަތް ކުރައްވާނެ ކަމަށް ވިދާޅުވި އެވެ.\nކެމެރަން ވިދާޅުވީ އޭނާއާ އެކު އިއްތިހާދުވެ ވެރިކަން ކުރުމުގައި ބައިވެރިވެ ވަޑައިގެންނެވި ސިޔާސީ ލީޑަރުންނަށް ޝުކުރު އަދާކުރައްވާފައި ވާނެ ކަމަށެވެ.\nއިންތިހާބުގެ ނަތީޖާ ލަފާކުރި ގޮތާ ހިލާފަށް ނިކުތުމާ ގުޅިގެން މިނިވަން ކޮމިޝަނަކުން، ވޯޓުގެ ކަންކަން ތަހުގީގުކުރަން ނިންމާފައިވެ އެވެ.


މަގާމް އޮތް އޮފީސް:\nނޮޅިވަރަމު ސްކޫލް / ހދ. ނޮޅިވަރަން\nސިވިލްސަރވިސް މުވައްޒަފުންނަށް ހަމަޖެހިފައިވާ އުސޫލުން ބޭސްފަރުވާގެ ޚިދުމަތް.\nދިވެހިރާއްޖޭގެ ޕެންޝަނާބެހޭ ޤާނޫންގެ ދަށުން ލިބިދެވޭ ޕެންޝަން ކޮންޓްރިބިއުޝަން.\nސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުސޫލުން އިތުރުގަޑީ ފައިސާ.\nބިލްތައް އެންޓަރކޮށް އޯޑަރ ފޯމު އެޓޭޗްކުރުމާއި ، ރެކޯޑްތައް ބެލެހެއްޓުން.\nބިލްތަކުގެ ވައުޗަރު ހެދުމާއި ފައިލްކުރުން.\nގަވަރމެންޓް އީ-ލެޓަރ މެނޭޖްމެންޓްގެ ކަންތައް ބެލެހެއްޓުން.\nއެގްރިމެންޓްތައް ތައްޔާރުކުރުމާއި ބެލެހެއްޓުން.\nސިޓީ/ މެސެޖް، ބަލައިގަނެ އެންޓަރ ކުރުމާއި، ލިޔުމާއި، ފޮނުވަންޖެހޭ ތަންތަނަށް ފޮނުވުމާއި އަދި އެތަންތަނަށް ލިބުނުކަން ކަށަވަރުކޮށް އެކަން އެނގޭގޮތަށް ރެކޯޑް ބަލަހައްޓައި، އެލިޔެކިއުންތައް ދުވަހުން ދުވަހަށް ފައިލްކޮށް ބެލެހެއްޓުން.\nސުކޫލަށް ގަންނަންޖެހޭ ތަކެތި ކަނޑައެޅިފައިވާ އުސޫލުގެ ތެރެއިން ހޯދުމާއި، ބިލްތަކަށް ފައިސާ ދެއްކުމަށް ކުރަންޖެހޭ މަސައްކަތްތައް ކުރުން.\nސްކޫލްގެ ބަޖެޓް ބެލެހެއްޓުމާއި، ކަނޑައެޅިފައިވާ އުޞޫލުތަކާއި އެއްގޮތަށް ރިޕޯޓްތައް ތައްޔާރުކުރުމާއި ، ރިޕޯޓްތައް ފޮނުވަން ޖެހޭ ތަންތަނަށް ފޮނުވުން.\nއިދާރީ މަސައްކަތް ކުރައްވާ މުވައްޒަފުން ޗުއްޓީގައި ތިއްބަވާ ދުވަސްވަރު އިދާރީ ގޮތުން ބެލެހެއްޓުމަށް ޙަވާލުކުރެވޭ އެންމެހައި މަސައްކަތް ކުރުން.\nސްކޫލުން ކުރިޔަށްގެންދާ ޚާއްޞަ މަސައްކަތްތަކުގަޔާއި، ކޯކަރިކިއުލަރ ހަރަކާތްތަކުގައި ބައިވެރިވުމާއި މަސައްކަތުގެ ދާއިރާގެ ތެރެއިން ޙަވާލުކުރެވޭ އެހެނިހެން މަސައްކަތްތައް ކުރުން.\nމަގާމުގެ މަސައްކަތާގުޅޭ ދާއިރާއަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުން. ނުވަތަ\nމަތީ ސާނަވީ އިމްތިޙާނަކުން2މާއްދާއިން ދަށްވެގެން 'އީ' ގްރޭޑް ލިބިފައި ވުމާއެކު، އޭގެއިތުރުން ހަޔަރ ސެކަންޑަރީ ސްކޫލް ސެޓްފިކެޓް އިމްތިޙާނުގައި 'ދިވެހި' މިމާއްދާއިން ދަށްވެގެން 'ސީ' ގްރޭޑް ލިބިފައިވުން. ނުވަތަ\nސާނަވީ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައި ވުމާއެކު، އޭގެއިތުރުން ސެކަންޑަރީ ސްކޫލް ސެޓްފިކެޓް އިމްތިޙާނުގައި 'ދިވެހި' މިމާއްދާއިން ދަށްވެގެން 'ސީ' ގްރޭޑް ލިބިފައިވުމާއެކު، މަގާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\nމަގާމުގެ މަސައްކަތަށް ބޭނުންވާ ތަޢުލީމާއި ތަމްރީނު ލިބިފައިވާ މިންވަރު.\nމަގާމުގެ މަސައްކަތުގެ ތަޖުރިބާ ލިބިފައިވާ މިންވަރު\nމަގާމުގެ މަސައްކަތަށް ބޭނުންވާ ހުނަރާއި، ފެންވަރާއި، ޤާބިލުކަމާއި، ސިފަތައް ލިބިފައިވާ މިންވަރު.\nފުރިހަމަ ކުރައްވާފައިވާ ވަޒީފާއަށް އެދޭ ފޯމު.\nވަޒީފާއަށް އެދޭ ފަރާތުގެ ވަނަވަރު (ގުޅޭނެ ފޯނު ނަންބަރާއި، އީމެއިލް އެޑްރެސް ހިމެނޭގޮތަށް).\nލިބިފައިވާ ހުރިހާ ތަޢުލީމީ ސެޓްފިކެޓްތަކުގެ ކޮޕީ؛\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު ބައްލަވާފައިވާ ތަޢުލީމީ ސެޓްފިކެޓްތަކުގެ ކޮޕީ (ރާއްޖޭގައި ރަޖިސްޓަރީކޮށްގެން ހިންގާ މަތީ ތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ ފެންވަރު ބައްލަވާފައިވާ ސެޓްފިކެޓްތަކާއި، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ ފެންވަރުބައްލަވާފައިވާ ސެޓްފިކެޓްތައް ނުވަތަ ކޯސް ފުރިހަމަކުރިކަމުގެ ލިޔުމާއެކު ކޯހުން ލިބޭ ސެޓްފިކެޓް ވަކި ފެންވަރެއްގައި ޤަބޫލު ކުރެއްވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ ލިޔުމުގެ ކޮޕީ).\n(ށ) ރާއްޖޭގައި ރަޖިސްޓަރީކޮށްގެން ހިންގާ މަތީ ތަޢުލީމުދޭ މަރުކަޒަކުން ކުރިޔަށް ގެންދާ ރާއްޖޭގެ ޕްރޮގްރާމްތަކުގެ ސެޓްފިކެޓްތަކުގެ ކޮޕީ، ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ.\n(ނ) ސިވިލް ސަރވިސް ޓްރޭނިންގ އިންސްޓިޓިއުޓުން ހިންގަވާ ކޯސްތަކުގެ ސެޓްފިކެޓްގެ ކޮޕީ.\nފުރިހަމަކޮށްފައިވާ، ކުރުމުއްދަތުގެ ކޯސްތަކާއި ތަމްރީނުތަކުގެ ސެޓްފިކެޓްތަކުގެ ކޮޕީ.\nސިވިލް ސަރވިސްގެ ވަޒީފާއަށް ވަނުމަށް ދެވޭ އިމްތިޙާނުން ފާސްވިކަން އަންގައިދިނުމުގެ ގޮތުން ސިވިލް ސަރވިސް ޓްރޭނިންގ އިންސްޓިޓިއުޓުން ދޫކޮށްފައިވާ ސެޓްފިކެޓްގެ ކޮޕީ.\n(ހ) ސިވިލް ސަރވިސްއިން ބޭރު ވަޒީފާއެއް އަދާކޮށްފައިވާނަމަ، އެވަޒީފާއެއް އަދާކުރި މުއްދަތާއި ކުރި މަސައްކަތް ބަޔާންކޮށް އެއޮފީހަކުން ދޫކޮށްފައިވާ ލިޔުން.\n(ށ) އަމިއްލަ ކުންފުންޏެއްގެ ނުވަތަ އަމިއްލަ އިންސްޓިޓިއުޓެއްގެ ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ ވަޒީފާ އަދާކުރި މުއްދަތާއި ކުރި މަސައްކަތް އަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެއޮފީހަކުން ދޫކޮށްފައިވާ ލިޔުން.\nވަޒީފާއަށް އެދޭ ފޯމު ނޮޅިވަރަމު ސްކޫލް އޮފީހުގެ ކައުންޓަރުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ ވެބްސައިޓް www.csc.gov.mv އިން މިފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށައަޅަންޖެހޭ ތަކެތި ހުށައަޅާނީ 2018 ޖެނުއަރީ 18 ވާ ބުރާސްފަތި ދުވަހުގެ 13:30 ގެ ކުރިން ނޮޅިވަރަމު ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް އަދި ފެކްސް މެދުވެރިކޮށްވެސް ބަލައިގަނެވޭނެއެވެ. އީމެއިލް އެޑްރެހަކީ، [email protected] އެވެ. ފެކްސް ނަންބަރަކީ 6520097 އެވެ. އެޕްލިކޭޝަން ފޯމާއެކު ހުށައަޅަންޖެހޭ ހުރިހާ ލިޔުންތައް ހުށައަޅާފައި ނުވާނަމަ އެޕްލިކޭޝަން ބާތިލުކުރެވޭނެއެވެ.\nއިންޓަވިއު އޮންނާނެ ތަނާއި\nމިމަޤާމަށް މީހަކު ހޮވުމަށް ބާއްވާ އިންޓަވިއު އޮންނާނީ، 2018 ޖެނުއަރީ 19 އާ 23 އާ ދެމެދު ނޮޅިވަރަމު ސްކޫލްގައެވެ. ވުމާއެކު، މިވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމިވަޒީފާއަށް އެދި ހުށައަޅާ، ޝަރުތު ހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސްލިބޭ 10 ފަރާތް ޝޯޓްލިސްޓް ކުރެވޭނެއެވެ.\nމަގާމަށް މީހުން ހޮވުމަށް\nމިމަގާމަށް މީހުން ހޮވުމަށް ކަނޑައަޅާފައިވާ ކްރައިޓީރިއާގެ ހުރިހާ ބަޔަކުން އެންމެ ދަށްވެގެން ލިބެންޖެހޭ ޖުމުލަ އިންސައްތައަކީ %30 (ތިރީސް އިންސައްތަ) އެވެ.\nމިއިއުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6520555 ނަންބަރު ފޯނާއެވެ. ފެކްސް ނަންބަރަކީ 6520097 އެވެ. އީމެއިލް ކުރާނީ [email protected] އަށެވެ.\n08 ޖަނަވަރީ 2018\nޕަބްލިޝްކުރި ތާރީޚު: 08 ޖަނަވަރީ 2018\nސުންގަޑި: 18 ޖަނަވަރީ 2018 1330\n- Admin officer Iulaa


SunOnline: Addu Link Road gai5aharu therey 8 maru\nއައްޑޫ ލިންކު ރޯޑުގައި ފަސް އަހަރު ތެރޭ އަށް މަރު\nނަޖާހު މަސްއޫދު 05 Aug 2019, 12:32\nއައްޑޫ ސިޓީގައި ހިނގި އެކްސިޑެންޓްގައި ސައިކަލުން ކަހާލައިގެން މީހަކު ވެއްޓިފައި: އޭނާއަށް ހޮސްޕިޓަލްގައި ފަރުވާ ދެމުން ދަނިކޮށް ވަނީ މަރުވެފައި --- ފޮޓޯ: ސޯސަލް މީޑިއާ\nއައްޑޫ ލިންކު ރޯޑުގައި ހިނގި އެކްސިޑެންޓުތަކުގައި ފަސް އަހަރު ތެރޭގައި އަށް މީހުން މަރުވެފައިވާ ކަމަށް ފުލުހުންގެ ތަފާސް ހިސާބުތަކުން ދައްކައިފި އެވެ.\nއައްޑޫ ސިޓީގެ ހުޅަނގު ބިތުގެ އަވަށްތައް ގުޅުވައިދޭ 16 ކިލޯމީޓަރުގެ ހައިވޭ، އައްޑޫ ލިންކު ރޯޑަކީ ނުރައްކާތެރިކަމަށް މަޝްހޫރު މަގެކެވެ. ދެހާސްއެއް ވަނަ އަހަރު އެ މަގު ހުޅުވި ފަހުން މި ފާއިތުވި މުއްދަތުގެ ތެރޭގައި އެ މަގުގައި ހިނގި އެކްސިޑެންޓުތަކުގައި ވަނީ އެތައް ފުރާނައެއް ގެއްލިފަ އެވެ.\nފުލުހުންގެ ތަފާސްހިސާބުތަކުން ދައްކާ ގޮތުން 2015،2016،2017،2018 އަދި މި އަހަރުގެ މިހާތަނަށް، މި ލިންކު ރޯޑުގައި ޖުމްލަ 48 އެކްސިޑެންޓު ހިނގާފައިވެ އެވެ. މި އަހަރުތަކުގެ ތެރެއިން އެންމެ ގިނަ އެކްސިޑެންޓު ހިނގާފައި ވަނީ މިދިޔަ އަހަރު އެވެ. އެއީ 13 އެކްސިޑެންޓެވެ.\nތަފާސްހިސާބުތަކުން ދައްކާ ގޮތުގައި ފާއިތުވި ހަތަރު އަހަރު އަދި މި އަހަރުގެ މިހާތަނަށް ލިންކު ރޯޑުގައި ހިނގި އެކްސިޑެންޓުތަކުގައި ޖުމްލަ އަށް މީހުން މަރުވެފައިވެ އެވެ. އެކްސިޑެންޓުތަކުގައި އެންމެ ގިނަ މީހުން މަރުވެފައި ވަނީ 2017 ވަނަ އަހަރު އެވެ. އެ އަހަރު ތިން މީހުން މަރުވެފައިވެ އެވެ.\nފުލުހުން ބުނީ ލިންކު ރޯޑުގައި ހިނގާފައި އެކްސިޑެންޓުތައް ވަކީން ރެކޯޑު ކުރެވިފައި ނުވާ ކަމަށެވެ. އަދި މި ތަފާސްހިސާބުތައް ނަގާފައި ވަނީ މައްސަލަތަކުގެ ތަފްސީލު ކިޔައިގެން ކަމަށެވެ. އެހެންކަމުން، މި ތަފާސްހިސާބުތަކުން ދައްކާ އަދަދަށް ވުރެ ގިނައިން އެކްސިޑެންޓު ހިނގައި މީހުން މަރުވެފައި ހުރުމަކީވެސް އެކަށީގެންވާ ކަމެއް ކަމަށް ފުލުހުން ބުންޏެވެ.\nއައްޑޫ ސިޓީގެ ހުޅަނގު ބިތް ގުޅުވައިދޭ ލިންކު ރޯޑު -- ސަން ފޮޓޯ/ ފަޔާޒު މޫސާ\nފުލުހުންގެ ޑިވިޝަން ކޮމާންޑަރު ފޯ ސައުތު ޕޮލިސް ޑިވިޝަން ޗީފް އިންސްޕެކްޓަރ އޮފް ޕޮލިސް އަހްމަދު ރަޝްވާން ވިދާޅުވީ، އައްޑޫ ސިޓީގައި ގިނަ އަދަދަކަށް އެކްސިޑެންޓް ހިނގަނީ މާލެ ފިޔަވާ އެންމެ ގިނަ އަދަދަކަށް ދުއްވާ އެއްޗެތި ދުއްވާ ސިޓީއަކީ އައްޑޫ ސިޓީއަށް ވުމުންކަމަށް ދެކެވަޑައިގަންނަވާ ކަމަށެވެ.\n"ދުއްވާ އެއްޗެތި ގިނަވީ ނަމަވެސް އާދަޔާ ޚިލާފަށް އެކްސިޑެންޓް ގިނަކަމަކަށް ފާހަގައެއް ނުކުރެވޭ. އާއްމުކޮށް ހިނގާފައި ހުންނަނީ ވަރަށް ކުދި އެކްސިޑެންޓް." އޭނާ ވިދާޅުވި އެވެ.\n"ސަން"އިން އައްޑޫ ސިޓީއަށް ކުރި ދަތުރުގައި ވަނީ އައްޑޫ ލިންކު ރޯޑުގެ ސަލާމަތީ ކަންކަން ހުރީ އެކަށީގެން ނުވާ މިންވަރުގައިކަން ފާހަގަކުރެވިފަ އެވެ.\nލިންކު ރޯޑުގެ ތާރުގަނޑު ދެ އަރިމަތިން ނިމޭ ހިސާބުގައި އޮންނަނީ ދެވަރުކޮށެވެ. މަގު ބެލެހެއްޓިފައި ނެތުމުން މަގުމައްޗަށް ވަނީ ވިނަ އަރާފަ އެވެ. އަދި މަގުގެ ބައެއް ސަރަހައްދުތަކުގައި އަޑިގުޑަންތައްވެސް ހުރެ އެވެ. މީހުން ނޫޅޭ ސަރަހައްދުތަކުގެ ހަނި ދިމަ ދިމާލުގައި ރަށް ގިރަމުންދާއިރު، އެ ސަރަހައްދުތަކަށް އުދަވެސް އަރަ އެވެ.\nލިންކު ރޯޑުގައި ދުވެލި މަޑު ކުރަން އެކަށީގެންވާ ވަރަށް ސްޕީޑު ބްރޭކަރުތައް ނުހުރެ އެވެ. މަގުގެ އަށް ވަރަކަށް ކިލޯމީޓަރުގެ ސަރަހައްދެއްގައި ހުންނަނީ ބޮކި ހަރުނުކޮށެވެ. ރޭގަނޑު ދުއްވަން ޖެހެނީ ކަނު އަނދިރީގަ އެވެ. ބައެއް ހިސާބުތަކުގައި މަގުގެ ދެ ފަޅި ވަކިކުރަން، ރޮގު ކުރަހާފައެއް ނުހުރެ އެވެ. ބެންޑްތަކުގައި ތީރުތަކެއް ޖަހާފައެއް ނުހުރެ އެވެ. ރޭގަނޑު ކަނު އަނދިރީގައި ދުއްވަން ޖެހޭ އިރު، މަގުގެ ދެ އަރިމަތި ފާހަގަކޮށް އެނގޭނެ ފަދަ ގޮތެއް ވެސް އެމަގުގައި ނުހުރެ އެވެ. މަގުގައި ދުއްވަން ޖެހޭ ބާރުމިން ބުނެދޭ ނިޝާންތައް ވެސް ހުރީ ޖަންގަލި ބޯވެ، ގަސްތަކާ ނިވާވެފަ އެވެ.


Bentley inn 2030 gai carbon neutral vanee | Mihaaru\nލައިފްސްޓައިލް / ވިޔަފާރި\nބެންޓްލީން 2030 ގައި ކާބަން ނިއުޓްރަލް ވަނީ\n09 ނޮވެމްބަރ 2020 - 08:00\nލަގްޒަރީ ކާރު އުފައްދާ އިނގިރޭސި ކުންފުނި ބެންޓްލީ މޮޓޯޒް ލިމިޓެޑް 2030 ގައި ކާބަން ނިއުޓްރަލްވާން އަމާޒު ހިފައި 2026 އިން ފެށިގެން ސައްތައިން ސައްތަ އިލެކްޓްރިކް ކާރު ނެރޭ ގޮތަށް ނިންމައިފި އެވެ.\nކުންފުންޏަށް 101 އަހަރުވުމާ ގުޅިގެން އެކަން ފާހަގަކުރަން ބޭއްވި އިވެންޓެއްގައި ބެންޓްލީ އިން ބުނީ މިހާރު އަމާޒު ހިފާފައި ވަނީ ދެމެހެއްޓެނިވި ތަރައްގީ އަށް ކަމަށާއި ކުރިއަށް އޮތް 10 ވަރަކަށް އަހަރު ބެންޓްލީގެ މަސައްކަތްތައް ބައްޓަންވެގެން ދާނީ ހުރިހާ ދިމާއަކުން ވެސް ތިމާވެއްޓާ ރައްޓެހި އުފެއްދުންތަކާ އެކީގައި ކަމަށެވެ. އެގޮތުން 2026 އުން ފެށިގެން މުޅިން ވެސް އުފައްދާނީ ތިމާވެއްޓާ ރައްޓެހި އިލެކްޓްރިކް ކާރުތައް ކަމަށް ބުންޏެވެ.\n"ކުރިއަށް އޮތް ދިހަ އަހަރުގެ ތެރޭގައި ބެންޓްލީގެ މަސައްކަތްތަކަށް ވަރަށް ބޮޑެތި ހެޔޮ ބަދަލުތަކެއް އަންނާނެ. އަހަރެމެންގެ ޓާގެޓަކީ ދެހާސް ތިރީހާ ހަމައަށް އަންނަ އިރު މުޅި ކުންފުނި ކާބަން ނިއުޓްރަލްކުރުން." ކުންފުނީގެ ސީއީއޯ އެޑްރިއަން ހޯލްމާކް ވިދާޅުވި އެވެ.\nއޭނާ ވިދާޅުވީ ތިމާވެއްޓާ ރައްޓެހި އިލެކްޓްރިކް ކާރަކީ ބެންޓްލީގެ މުސްތަގުބަލެވެ. އެހެންވެ ތެޔޮ އަޅާ، ތިމާވެއްޓަށް ގެއްލުން ހުރި އިންޖީނު އެޅި އުޅަނދު އެއްކޮށް ހުއްޓައިލުމަކީ ވަރަށް ބޮޑު މަސައްކަތެއް ކަމަށް ވިދާޅުވި އެވެ.\nBentley's luxury car range to be :\n- all plug-in by 2026 including hybrids\n- fully electric by 2030\n— JPR007 (@jpr007) November 6, 2020\n"މިކަމަށް އަހަރެމެން މަސައްކަތްކުރާ އިރު އެބަޖެހޭ އިލެކްޓްރިކް ކާރަކީ ގިނަ ބަޔަކަށް އެފޯޑްކުރެވޭ ވަރުގެ އެއްޗަކަށް ވެސް ހަދަން،" ހޯލްމާކް ވިދާޅުވި އެވެ. "އޭގެ މާނަ އަކީ އެކި ރޭންޖްތަކުގެ ކާރު އުފައްދަން އަހަރެމެން މަސައްކަތް ކުރާނަމޭ. އަހަރެމެން ދެކޭ ގޮތުގައި މިއީ މި މަސައްކަތް ފަށައި ގަންނަންވީ ވަގުތު."\nބެންޓްލީގެ ބޯޑް މެމްބަރު ޖޭން-ހޭންރިކް ލަފްރެންޒް ވިދާޅުވި ގޮތުގައި އެ ކުންފުނިން އިލެކްޓްރިކް ކާރު އުފައްދަން އަމާޒު ހިފުމަކީ ތިމާވެށީގެ މައްސަލަތަކާ ދެކޮޅަށް އިނގިރޭސިވިލާތުން ކުރަމުން އަންނަ މަސައްކަތުން ހިތްވަރު ލިބިގެން ނިންމި ނިންމުމެކެވެ.\n"މިހާރު ސަރުކާރުން ވަރަށް ބޮޑަށް ބާރުއަޅާ ކަމެއް މިއީ. އަނެއްކާ ވަރަށް ބޮޑަށް ފާހަގަކުރެވޭ އިލެކްޓްރިކް ވެހިކަލްތަކަށް ކަސްޓަމަރުންގެ ޑިމާންޑް ވެސް ބޮޑުވަމުން އަންނަކަން." އޭނާ ވިދާޅުވި އެވެ.\nލަފްރެންޒް ވިދާޅުވި ގޮތުގައި ބެންޓްލީގެ ކަސްޓަމަރުންގެ ތެރެއިން 55 ޕަސަންޓް މީހުން މިހާރު ވެސް ތިބީ އިލެކްޓްރިކް ކާރުތައް ގަންނަން ތައްޔާރަށެވެ. އެހެންވީމާ މި ނިންމުމަކީ ވަރަށް ބޮޑު ހިތްވަރެއް ކަމަށް ވިދާޅުވި އެވެ.\nއިލެކްޓްރިކް ކާރު އުފައްދަން ނިންމުމާ ގުޅިގެން ބެންޓްލީން މި މަސައްކަތް ފޭސްތަކަކަށް ބަހާލައިގެން މިހާރުން މިހާރަށް ވެސް ވަނީ މަސައްކަތް ފަށައިފަ އެވެ. އެހެންވެ ކުރިއަށް އޮތް ފަސް އަހަރަކީ ބެންޓްލީގެ ކާރުތަކަށް ބޮޑެތި ބަދަލުތަކެއް އަންނާނެ ވަގުތެކެވެ.\nބެންޓްލީ އަކީ ޖެނުއަރީ 18، 1919 ގައި ވުޖޫދަށް އައި ކުންފުންޏެކެވެ. އެ ކުންފުންޏަކީ 1998 ގެ ފަހުން ޖަރުމަންގެ މޮޓޯ ކުންފުނި ވޯކްސްވޭގެން ގްރޫޕްގެ ސަބްސިޑަރީއެކެވެ.\nތިމާވެށި ދަތުރުފަތުރު އިނގިރޭސިވިލާތް ވެހިކަލްތައް ކްލައިމެޓް ޗޭންޖް


Inthihaabu kaamiyaabu kuree Biden, namaves natheejaa gabooleh...\nއިންތިހާބު ކާމިޔާބުކުރީ ބައިޑަން، ނަމަވެސް ނަތީޖާ ގަބޫލެއް ނުކުރާނަން: ޓްރަމްޕް\nބައިޑެން އިންތިހާބު ކާމިޔާބު ކުރެއްވިކަމަށް ޓްރަމްޕް ފުރަތަމަ ފަހަރަށް ވަނީ އެއްބަސްވެފަ\nއިންތިހާބާ ބެހޭ ގޮތުން ޓްރަމްޕް މިހާތަނަށް ކުރައްވާފައިވާ ތުހުމަތުތައް އެމެރިކާގެ އިލެކްޝަން އޮފިޝަލުން ވަނީ ދޮގުކޮށްފަ\nޓްރަމްޕްގެ ކެމްޕޭނުން ވޯޓާ ދެކޮޅަށް ބައެއް ސްޓޭޓުތަކުގައި ވަނީ ކޯޓަށް މައްސަލަ ހުށަހަޅާފަ\nކ. މާލެ | 16 ނޮވެންބަރ 2020 | ހޯމަ 09:28 | 5,324\nޖޯ ބައިޑެން ވަނީ ބޮޑުތަނުން އިންތިހާބު ކާމިޔާބު ކުރައްވާފަ - އަރަބި ސެންޓަރ\nއެމެރިކާގެ ރިޔާސީ އިންތިހާބު ކާމިޔާބު ކުރެއްވީ ޑިމޮކްރެޓިކް ޕާޓީގެ ކެންޑިޑޭޓު ޖޯ ބައިޑެން ނަމަވެސް އިންތިހާބުގެ ނަތީޖާ ގަބޫލު ނުކުރާނެ ކަމަށް އެ ގައުމުގެ ރައީސް ޑޮނަލްޑް ޓްރަމްޕް ވިދާޅުވެއްޖެއެވެ.\nމިއީ ޖޯ ބައިޑަން އިންތިހާބު ކާމިޔާބު ކުރެއްވި ކަމަށް ޓްރަމްޕް ވިދާޅުވި ފުރަތަމަ ފަހަރެވެ. ނަމަވެސް ހަމަ އެއާއެކު، އިންތިހާބުގައި މަކަރު ހަދާފައިވާ ކަމަށް ދައްކާ ސާބިތުނުހިފޭ ވާހަކަތައް ޓްރަމްޕް ވަނީ ތަކުރާރުކުރައްވާފައެވެ.\nއިންތިހާބުގައި އޮޅުވާލުންތަކެއް ހިނގާފައިވާ ކަމަށް ޓްރަމްޕް ކުރައްވާ ތުހުމަތުތައް އެމެރިކާގެ ސްޓޭޓްތަކުގެ އިލެކްޝަން އޮފިޝަލުން ވަނީ ދޮގުކޮށްފައެވެ. އަދި އެއްވެސް ވޯޓިން ސިސްޓަމަކުން ވޯޓުތަކަށް ބަދަލު ގެނައުމުގެ ހެއްކެއް ނެތްކަމަށް ވަނީ ބުނެފައެވެ.\nޓްރަމްޕްގެ ތުހުމަތުތަކާ ގުޅިގެން އޭނާގެ ކެމްޕޭނުން ވޯޓާ ދެކޮޅަށް ބައެއް ސްޓޭޓުތަކުގައި ކޯޓަށް މައްސަލަ ހުށަހަޅާފައިވީ ނަމަވެސް ހެކި ނެތުމުގެ ސަބަބުން ގިނަ މައްސަލަތައް ވަނީ ބޭރުކޮށްފައެވެ.\nމީގެ އިތުރުން ވެސް ދާދި ފަހުން އެމެރިކާގެ ސެކްރެޓަރީ އޮފް ސްޓޭޓް މައިކަލް ރިޗަރޑް ޕޮމްޕެއޯ ވަނީ އަމާންކަމާއެކު ދެވަނަ ދައުރެއްވެސް ރައީސް ޑޮނަލްޑް ޓްރަމްޕް ފުރިހަމަ ކުރައްވާނެކަމަށް ވިދާޅުވެފައެވެ. އަދި އިންތިޚާބީ ރައީސަކަށް ޑިމޮކްރަޓިކް ކެންޑިޑޭޓް ޖޯ ބައިޑެން ހޮވިވަޑައިގެންނެވި ކަމަށް ގަބޫލު ނުކުރައްވާނެ ކަމަށްވެސް އޭނާ ވަނީ ވިދާޅުވެފައެވެ.


Muslimunge Fihaara Akah Vadhe Hamalaa Dhin Hindhu Dheenuge Bayakah Hey Aruvaalaifi މުސްލިމުންގެ ފިހާރައަކަށް ވަދެ ހަމަލާދިން ހިންދޫންގެ ބަޔަކަށް ހޭއަރުވާލައިފި – Huvadhoo News Muslimunge Fihaara Akah Vadhe Hamalaa Dhin Hindhu Dheenuge Bayakah Hey Aruvaalaifi Huvadhoo News\nމުސްލިމުންގެ ފިހާރައަކަށް ވަދެ ހަމަލާދިން ހިންދޫންގެ ބަޔަކަށް ހޭއަރުވާލައިފި\nއިންޑިއާގެ މުސްލިމުންގެ ފިހާރައަކަށް ވަދެ ހިންދޫ ދީނުގެ ބަޔަކު ހަމަލާދޭ މަންޒަރު ފެންނަ ވީޑިއޯގެ ސްކްރީންޝޮޓެއް\nއިންޑިއާގައި މުސްލިމުންނަށް ކުރާ ލާއިންސާނީ އަނިޔާތަކާއި މުސްލިމުންނާއި ދެކޮޅަށް ހިންގަމުންދާ ދަތިކުރުމުގެ ފިޔަވަޅުތައް ދުވަހެއް ދުވަހަކަށް އިތުރުވަމުންދާއިރު، އަނެއްކާވެސް މިއޮތީ އެކަހަލަ ކަމެއް ފެންމަތިވެފައެވެ. އެގޮތުން ތޫނު ހަތިޔާރު ހިފައިގެން މުސްލިމުން ހިންގާ ފިހާރައަކަށް ވަދެ އިންޑިއާގެ ހިންދޫ ދީނުގެ ބަޔަކު މިވަނީ މުސްލިމުންނަށް ހަމަލާ ދިނުމަށް މަސައްކަތް ކޮށްފައެވެ. އެހެން ނަމަވެސް މިފަހަރު މުސްލިމުން ވަނި ހަތިޔާރު ހިފައިގެން ހަމަލާ ދިނުމަށް މަސައްކަތް ކުރި ދެމީހުންނަށް ރައްދުގައި ހަމަލާދީ ހޭއަރުވާލާފައެވެ.\nމީސްމީޑިއާގައި ދައުރުވަމުންދާ ވީޑިއޯގައި، މިމަހުގެ 15 ވަނަ ދުވަހު ހެނދުނުގެ ވަގުތެއްގައި އިންޑިއާގެ ހައްދު ފަހަނައަޅާފައިވާ ހިންދޫންގެ ބަޔަކު މުސްލިމުންގެ ފިހާރައަކަށް ވަދެ އެތަނުގައި ތިބި މުސްލިމުންގެ ބަޔަކަށް ހަމަލާދޭ މަންޒަރު ފެނެއެވެ. ޖަވާބެއްގެ ގޮތުން މުސްލިމުންވެސް ވަނީ އެދެމީހުންނަށް ހަމަލާދޭން ފަށާފައެވެ.\nވީޑިއޯއިން ފެންނަގޮތުން އެންމެ ފުރަތަަމަ އެފިހާރަތެރެއަށް ވަދެގެން އައި މީހާއަތުގައި ކަނޑިއެއް އޮތެެވެ. އެކަނޑިން އޭނާ މުސްލިމުންނަށް ހަމަލާދޭން މަސައްކަތް ކުރުމުން މުސްލިމުން ވަނީ ހަމަލާތައް ދިފާއުކޮށް އެވަގުތު އަތު ޖެހުނު އެއްޗެއް އޭނާއާ ދިމާލަށް އުކަން ފަށާފައެވެ.\nއޭގެ ފަހުގައި ހަމަލާދިނުމަށް އައި ދެވަނަ މީހާއަށްވެސް މުސްލިމުން ބަދަލުގައި ހަމަލާދޭން ފެށުމުން އެމީހުންވަނީ ބިރުން އެތަނުން ދުވެ ފިލާފައެވެ.\nHendoos came to attack Muslim shops with Swords.\nAlhamdulillah Muslims resisted, defended themselves and the Hendoos ran away.pic.twitter.com/wZh37veoKy\n— Anonymous Muslim (@oooobhaiii) March 22, 2022\nއިންޑިއާގައި އަބަދުވެސް މުސްލިމުންނަށް އަނިޔާކުރާ ކަމާއި، މުސްލިމުންނަށް ދަތިކުރުމުގެ ފިޔަވަޅު އަޅައެވެ. ދާދި ފަހަކުން އިންޑިއާގެ ކޮލެޖްތަކާއި ސްކޫލްތަކަށް އަންހެން ކުދިންނަށް ބުރުގާ އަޅައިގެން ދިއުން މަނާކޮށް، ސްކޫލަށް ވަންނަން ބޭނުމިއްޔާ ބުރުގާ ނަގަން މަޖުބޫރު ކޮށްފައިވެއެވެ.\nއަދި އިންޑިއާގެ ހައްދުފަހަނައަޅާފައިވާ ހިންދޫންގެ ބަޔަކު ބުރުގާ އަޅައިގެން އުޅޭ މުސްލިމް އަންހެން ކުދިންނަށް އަނިޔާކޮށް ފުރައްސާރަ ކުރާ މަންޒަރު ފެންނަ ވީޑިއޯތަކެއްވެސް ވަނީ އާންމުވެފައެވެ.\nމިވަރުގެެ ބަޔެއްގ މިލިޓީ މިތ ބައިތިއްބަނ ހެޔޮނުވާެ. މޯދެ ހަރުކަށި ހިންދުތުވ ފިކުރ މުޅ އިންޑާ އަށ ކަހަ ގޮތަކަށް މިހާު ވަނ ފެތުރިފ. އިންާ ސިފަް ރާއްޖޭގައ ތިބުމަށް ތާު ކުރުމަކ ތިމާމެންގ އަންނަް އޮް ޖީލ ހަލާކުގ ތެރެއަށް ވައްޓާލުނ


ކަސްޓަމްސް އިން މުދާ ކުލިއަރ ކޮށްގެން ގުދަނަށް ގެންގޮސްދޭނެ ފަރާތެއް ހޯދުމަށް ބޭނުންވެއްޖެ\n1 ޓެކްސްޓް ފޮތާއި އަދި އެހެނިހެން މުދާ މާލެ ކަސްޓަމުން ނާއި ހުޅުލޭ އެއަރ ކާގޯއިން ކުލިއަރ ކޮށްގެން މިމިނިސްޓްރީގެ ގުދަނަށް ގެނެސްދިނުމަށް ޝައުގުވެރިވާ ފަރާތެއް ހޯދުމަށް ކުރެވުނު މިމިނިސްޓްރީގެ ނަންބަރު: (IUL)22-PU/22/2020/25 އިޢުލާނާއި ގުޅިގެން ހުށަހަޅާފައިވާ އަގު ބޮޑުކަމަށްފެންނާތީ، އެއިޢުލާން ބާތިލް ކުރުމަށްފަހު3ވަނަ ފަހަރަށް އިޢުލާން ކުރީމެވެ. މިމަސައްކަތަށް ކުރިމަތިލާ ފާރަތްތަކުގައި ހުންނަންޖެހޭ ޝަރުތުތައް ބީލަންފޮތުގައި ބަޔާންކުރެވިފައިވާނެއެވެ.\n2 މިޕްރޮޖެކްޓްގައި ބައިވެރިވާން އެދޭ ފަރާތްތަކުން، 2020 ފެބްރުވަރީ 27 އިން 2020 މާރިޗް 04 އަށް މިމިނިސްޓްރީގެ ރިސެޕްޝަނަށް ވަޑައިގެން ނަންނޯޓް ކުރުމުގެ އިންތިޒާމް ހަމަޖެހިފައިވާނެއެވެ. ބީލަން ހުށަހެޅޭނީ މިމުއްދަތުގައި ނަންނޯޓް ކުރާ ފަރާތްތަކަށެވެ.\n3 މިޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ 2020 މާރިޗް 05 ވަނަ ދުވަހުގެ 14:00 ގެ ކުރިން ތިރީގައިވާ އެޑްރެހަށް ލިޔުމުން ފޮނުއްވުންއެދެމެވެ.\n4 ބިޑް ހުޅަހެޅުމާއި ބިޑް ހުޅުވުން އޮންނާނީ 2020 މާރިޗް 08 ވަނަ ދުވަހުގެ 11:00 ގައި މިނިސްޓްރީ އޮފް މިޕްރޮޖެކްޓާގުޅޭ ބީލަން ފޮތް މިއިޢުލާނާއެކު އެޓޭޗް ކުރެވިފައިވާނެއެވެ.\n5 ނަންނޯޓް ކުރުމާއި، އިތުރު މަޢުލޫމާތު ތިރީގައިވާ އެޑްރެހުން ލިބިވަޑައިގަންނަވާނެއެވެ.\nފޯން: 3341436, 3341403\n02 ރަޖަބް 1441\nސުންގަޑި: 08 މާރިޗު 2020 1100\n- ބީލަމާއިގުޅޭ މައުލޫމާތު ޝީޓް\n- ފޯމްތަކުގެ ސޮފްޓް ކޮޕީ


Ooredoo ge 11 buree ge aa imaaraathuge masakayi fashaifi\nއުރީދޫގެ 11 ބުރީގެ އާ އިމާރާތުގެ މަސައްކަތް ރަސްމީކޮށް ފަށައިފި\nއުރީދޫ މޯލްޑިވްސްގެ 11 ބުރީގެ އާ ކޮމާޝަލް އިމާރާތުގެ ފައުންޑޭޝަން އެޅުމުގެ މަސަތްކަތް މިއަދު އިފްތިތާހުކޮށްފި އެވެ.\nމި އިމާރާތުގެ ފައުންޑޭޝަން އެޅުމުގެ މަސަތްކަތް އިފްތިތާހު ކޮށްދެއްވައިފައިވަނީ އުރީދޫ މޯލްޑިވްސްގެ މެނޭޖިންގ ޑިރެކްޓަރު އަދި ޗީފް އެގްޒެކެޓިވް އޮފިސަރު ނަޖީބް ޚާން ގެ އިތުރުން އެ ކުންފުނީގެ މެނޭޖްމަންޓް ޓީމްގެ މެމްބަރުންގެ ހާޒިރުގައި މިއަދު ބޭއްވި ޚާއްސަ ރަސްމިއްޔާތެއްގަ އެވެ.\nއުރީދޫން ބުނި ގޮތުގައި ހުޅުމާލޭގައި 6982.89 ސްކުއާ މީޓަރުގެ މި އާ އިމާރާތުގައި އެންމެ ފަހުގެ ޒަމާނީ ވަސީލަތްތަކާއި އެންމެ ފަހުގެ ޓެކްނޮލޮޖީ ގެ ވަސީލަތްތައް ހިމެނޭއިރު، މި އިމާރާތުގައި މުވައްޒަފުންނަށް އުފެއްދުންތެރިކަމާއި ޓެކްނޮލޮޖީގެ ކުރިއެރުންތަކާއިއެކު ކުރިއެރުމަށް މަގުފަހިވާ ފަދަ ހިތްފަސޭހަ އަދި ރައްކާތެރި މަސައްކަތުގެ މާހައުލެއް ގާއިމްކުރެވިގެންދާނެ އެވެ.\nޒަމާނީ ޑިޒައިންގެ މައްޗަށް ބިނާކުރެވޭ މި އިމާރާތުގައި ހައި ޕާފޯމަންސް އޮފީސް ސްޕޭސް، އެންޓަޓޭންމެންޓް އޭރިއާ، ޓައުން ހޯލް އޭރިއާ، ކެފޭ، މީޓިން ރޫމް، ސެމިނާ ހޯލް، ޕާކިން އޭރިއާ އަދި އިތުރު އެތައް ޙިދުމަތްތަކެއް މުވައްފުނަށް ލިބިގެންދާނެ ކަމަށްވެސް އެ ކުންފުނިން ބުންޏެވެ.\nއުރީދޫ މޯލްޑިވްސްގެ އާ ހެޑް އޮފީހުގެ މަސައްކަތް 2022 ވަނަ އަހަރުގެ ސެޕްޓެމްބަރު މަހުގެ ތެރޭގައި ނިންމާލެވޭނެ ކަމަށް އުރީދޫ މޯލްޑިވްސް އިން ބުނެއެވެ.


Ugail Ge "Lie Detection Technology " Ves Maruthah Balaa Commission In Beynun Kuraane - Vaguthu\nއުގައިލްގެ "ލައި ޑިޓެކްޝަން ޓެކްނޮލޮޖީ" މަރުތައް ބަލާ ކޮމިޝަނުން ބޭނުންކުރާނެ\nޕްރޮފެސަރު އުގައިލް ؛ ފޮޓޯ- މިހާރު\nރާއްޖޭގެ ފުރަތަމަ ޕްރޮފެސާ, ހަސަން އުގައިލްގެ ދޮގުހަދާ މީހުން ދެނެގަންނަ ޓެކްނޮލޮޖީވެސް މަރުތައް ބަލާ ކޮމިޝަނުގެ މަސައްކަތުގައި ބޭނުން ކުރަން ދޭން ނިންމަވާފައިވާ ކަމަށް އުގައިލް ވިދާޅުވެއްޖެއެވެ.\n" ދޮގުހަދާ މީހުން ދެނެގަންނަ ޓެކްނޮލޮޖީ ކޮމިޝަނުގެ މަސައްކަތުގައި ބޭނުން ކުރުމަށް ދޭން ނިންމައިފިން އެއްވެސް ގަލެއް ނުފޮރޮޅާ ދޫކޮށްލެވިގެން ނުވާނެ. ރައްޔިތުން ބޭނުންވަނީ މަދުމިންވަރެއް ނޫން، ހަގީގަތް ހޯދަން" އުގައިލް ވިދާޅުވިއެވެ.\nIn addition to providing access to state of the art face and gait recognition technologies, we will also extend our lie detection service to @DdcomMdv to assist with their investigations. No stone must be left unturned this time round. Truth is what the public seek. Nothing less.\n— Professor Ugail (@ugail) January 24, 2019\nޕްރޮފެސާ އުގައިލްގެ ފޭސިއަލް ރިކޮގްނިޝަން ޓެކްނޮލޮޖީއާއި ދޮގުހަދާ މީހުން ދެނެގަންނަ ޓެކްނޮލޮޖީ މަރުތައް ތަހުގީގު ކުރާ ކޮމިޝަނުން ބޭނުން ކުރަން ދީފައިވާ އިރު، އުގައިލް ބުނެފައި ވަނީ މަރުތައް ބަލާ ކޮމިޝަނާ ބައްދަލުވި ކަމަށެވެ. މަރުތަކާ ބެހޭ ހެއްކާ، ގަރީނާތައް ބަލާލާފައިވާ ކަމަށެވެ. އަދި މިމައްސަލަތައް ތަޙްޤީޤް ކުރުމުގައި ފުރިހަމަ އެއްބާރުލުން ދެއްވާނެ ކަމަށް ވިދާޅުވެފައެވެ.\nމަރުތައް ބަލާ ކޮމިޝަނުން މިހާރު ބެލުމަށް ނިންމާފައިވަނީ 24 މައްސަލައެކެވެ. އޭގެ ތެރޭގައި ޑރ. އަފްރާޝީމް އަލީގެ މަރުގެ މައްސަލައާއި، އަޙުމަދު ރިލްވާން ގެއްލުމުގެ ޙާދިސާ އާއި، ޔާމީން ރަޝީދުގެ މަރުގެ މައްސަލަ އަދި ރައުދާ އާތިފުގެ މަރުގެ މައްސަލަ ހިމެއެވެ.\nހަމައެހެންމެ، ޖަލުތަކާއި، ކުޑަކުދިންގެ ހިޔާ އަދި ހާއްސަ އެހީއަށް ބޭނުންވާ މީހުންގެ މަރުކަޒުގައި ބައެއް މީހުން މަރުވި މައްސަލަތައްވެސް ބަލާނެއެވެ.\nއެ ކޮމިޝަނުން ބަލަމުންދާ މައްސަލަތަކުގެ ތެރެއިން އަފްރާޝީމް އަލީ އަވަހާރިކޮށްލި މައްސަލައާ ގުޅުން ހުރި ދެ މީހަކު ހޯދުމަށް އާއްމުންގެ އެހީއަށް އެ ކޮމިޝަނުން ވަނީ އެދިފައެވެ.\nޖެނުއަރީ 24, 2019 14:35\nނަސީދު ތިޔަ ކޮމިސަނަށް ހާޒިރު ކުރެވޭނެތަ ؟ދޮގުގެ ރަސްގެފާނު ؟\nޖެނުއަރީ 24, 2019 17:47\nވީމާ އުގައިލް ތައްޔާރުކުރި އެއްޗެއް އޭނަލައްވާ އޭގެ އަނެއްކޮޅަށް އަނބުރާލައިގެން މި މީހުންނަށް ބޭނުންކުރަން ދާދި ފަސޭހަވާނެ! މިސާލަކަށް މަޖިލިސް އިންތިޚާބުގައި އެމްޑިޕީއާ ދެކޮޅަށް ޤާސިމް ނުކުތީމާ ޤާސިމް ޖެހިދާނެ ތި ތަނަށް ހާޟިރުވާން! އޭރުން ޔަޤީން ޤާސިމްފަކީރުވެސް މަޅިއަރާނޭކަން!


Foreign ministry medhuverikoh mihaaru India ah dheveyne | Mihaaru\nފޮރިން މިނިސްޓްރީ މެދުވެރިކޮށް މިހާރު އިންޑިއާ އަށް ދެވޭނެ\n08 ޖުލައި 2020 - 14:56\nބޮޑެތި ބަލިތަކަށް ރާއްޖޭން ލިބެން ނެތް ފަރުވާތައް ހޯދުމަށް އާސަންދަ މެދުވެރިނުކޮށް އިންޑިއާ އަށް ދެވޭނެ އިންތިޒާމު މިހާރު ހަމަޖެހިފައިވާ ކަމަށް ފޮރިން މިނިސްޓްރީން މިއަދު ބުނެފި އެވެ.\nކޮވިޑް-19 ފެތުރޭތީ އިންޑިއާގެ ބޯޑަރުތައް ވެސް ބަންދުކޮށްފައި ވާއިރު، ރާއްޖޭން ލިބެން ނެތް ފަރުވާތައް ހޯދަން މީގެ ކުރިން އިންޑިއާ އަށް މީހުން ފޮނުވާފައިވަނީ އާސަންދަ ކުންފުނިންނެވެ. އަދި އިންޑިއާ ނޫން އެހެން ގައުމަކަށް ބޭސްވަރުވާ އަށް ދާން މިހާތަނަށް ހުއްދަ ވެސް ލިބިފައެއް ނުވެ އެވެ.\nފޮރިން މިނިސްޓްރީން ބުނީ ފޮރިން މިނިސްޓަރު އަބްދުﷲ ޝާހިދު، މާލޭގައި ހުންނަވާ އިންޑިއާ ސަފީރާއި އިންޑިއާ ސަރުކާރާ އެކު ކުރެއްވި މަޝްވަރާތަކަށް ފަހު އިންޑިއާ އިން މިހާރު ފޮރިން މިނިސްޓްރީ މެދުވެރިކޮށް އިންޑިއާ އަށް ދާން ހުށަހެޅޭނެ ކަމަށެވެ.އިންޑިއާއަށް ދާން ބޭނުންވާ މީހުން ފޮރިން މިނިސްޓްރީގެ ކޮންސިއުލާ ޑިޕާޓްމަންޓަށް އީމެއިލް ކުރުމަށް މިނިސްޓްރީން އެދިފައިވެ އެވެ.\nމިނިސްޓްރީން ބުނީ ފޮރިން މިނިސްޓްރީ މެދުވެރިކޮށް އިންޑިއާ އަށް ދިއުމުގެ ހުއްދަ އަށް އެދުނަސް، ދަތުރުކުރެވޭނީ އިންޑިއާ ސަރުކާރުން ބަލަންޖެހޭ ކަންތައްތައް ބެލުމަށް ފަހު، ހުއްދަ ދޭ ބަޔަކަށް ކަމަށެވެ. މި ފުރުސަތަކީ ހަމައެކަނި ރާއްޖން ދެވެން ނެތް ކްރިޓިކަލް ކެއާ އަށް ހުޅުވާލާފައިވާ ފުރުސަތެއް ކަމަށް ވެސް ބުންޏެވެ.\nހުއްދަ ލިބޭ މީހުން އިންޑިއާ އަށް ދާން މާލޭގައި ހުންނަ އިންޑިއާގެ ހައިކޮމިޝަނުން މެޑިކަލް ވިސާ ނަގަން ޖެހޭނެ ކަމަށާއި ގޮސް އިންޑިއާގައި ތިބުމާއި، ކަރަންޓީންވުމުގެ އިންތިޒާމްތަކާއި، ބޭސްފަރުވާގެ ކަންތައްތައް ހަމަޖައްސަން ޖެހޭނީ އަމިއްލައަށް ކަމަށް ވެސް މިނިސްޓްރީން ބުނެފައިވެ އެވެ.\nގިނަ ގައުމުތަކުގެ ބޯޑަރުތައް ބަންދުކޮށްފައިވާތީ، ރާއްޖެއިން ނުލިބޭ ފަރުވާތައް ހޯދުމަށް ރާއްޖެ އިން ބޭރަށް މީހުން ފޮނުވުމުގައި ގިނަ ދަތިކަން ވަނީ ކުރިމަތިވެފަ އެވެ. ރާއްޖެއިން ބޭރަށް ދާން ޖެހޭ ގިނަ ބައެއް އާސަންދައިގެ ދަށުން ލިސްޓުކޮށްފައި ވާއިރު އޭގެ ތެެރެއިން 28 މީހުން މިހާރު ވަނީ މިހާރު ފޮނުވައިފަ އެވެ. އާސަންދައިގެ ދަށުން ދާން އެދިފައިވާ ދެވަނަ ލިސްޓުގެ މީހުންނަށް ދެވޭނެ ދުވަހެއް އަދި އަންގައިފައެއް ނުވެ އެވެ.\nއިންޑިއާ ފޮރިން މިނިސްޓްރީ އާސަންދަ\nފޮރިންމިނިސްޓްރީ އާ އިންޑިއާ ވަނީ ކާޕެޓަކުން ގުޅާލާފަ, ފޮރިންމިނިސްޓްރީ އަށްގޮސް އެތާ އޮތް ކާޕެޓް ތެރެއައް ވަނީމަ ނިކުމެވޭނީ ކޮޗިންގެ ހޮސްޕިޓަލް އަށް.\nފޮރިންމިނިސްޓްރީ އަކީ މަތިންދާ ބޯޓެއް ތަ ؟\nއަދިވެސް ވިސްނަން ނުވޭތަ! ގައުމުގައި ތި ހިދުމަތްތައް ގާއިމުކޮށްބަަލަަ. އަބަދު އިންޑިއާއިން ތަ ހިދުމަތް ހޯދަންޖެހޭނީ. ހިދުމތަކީ ގާއިމުކުރީމަ ލިބޭއެއްޗެއް. އިންޑިއާއަށް ބާވައިލެއްވި އެއްޗެއް ނޫން\nއިންޑިއަން އެންބަސީގެޑެސްކެއް ރާއްޖޭގެ ފޮރިން މިނިސްޓްރީގައި ބެހެއްޓި ވާހަކަތަ މިބުނަނީ... އެހާސާފެއްނުވި.\nރާއްޖޭގެ ސިއްހީ ނިޒާމު ވަރުގަދަކޮށް އިންޑިޔާއިން ލިބޭ ހިދުމަތްތައް ލިބޭވަރުކުރަން އެބަޖެހޭ. ދިވެހިން ޓެކްސް ފައިސާ އިން އިންޑިޔާގެ ޓްރިވެންޑްރަމް މުއްސަދިވެއްޖެ. މިއީ އިންޑިޔާ ވަރަށް އުފާވާކަމެއް.\nތިބުނާވަރަށް ދިވެހިން މެޑިސިންގެ ރޮނގުން ކުރިއަށް ދާނެ ގޮތެއް އަދި ނުފެނޭ. އެވަރުވެފަ ތިބި މީހުނާ އެއަށްވުރެ ކުރީގައި ތިބި މީހުންވެސް އިންޑިއާއަށް ފަރުވާ ހޯދަން އެބަދޭ. ޖަރުމަން ޔޫކޭ އެމެރިކާ ފަދަ ގައުމުތަކުންވެސް ބޮޑެތި ބަލިތަކަށް ފަރުވާ ހޯދަން އެބަދޭ. އެޚިދުމަތް އެގައުމުތަކުގައި ލިބެން ނެތިގެނެއް ނޫނެވެ. އިކޮނޮމިކަލީ ފާއިދާ ބޮޑުވީމައެވެ. އަހަރުމެން ވަސީލަތް ނެތްބަޔަކު ކިހިނެއް ހަދާނީ.\nލަންކާއިންވެސް ހުއްދަ ލިބޭތޯ ބަލާބަލަ. އެވެސް ދިވެހިން ވަރަށް ގިނައިން ބޭސްފަރުވާއަށް ދާ އަވައްޓެރި ގައުމެއް.\nދަތުރެއް އިންތިޒާމު ކުރަން އެހާ އުނދަގުލެވެ. ދަތުރުގެ ބަޖެޓް އެހާ ޑެފިސިޓެވެ. ދެކޮޅުގައި ކަރަންޓީން ވާންޖެހޭތީ އެހާމެ ޓައިމް ވޭސްޓް އެވެ.ޚަރަދު ބޮޑެވެ. އިންޑިއާ ލޮކްޑައުންގައި އޮތުމާއި ބާރަށް ކޮވިޑަ ފެތުރޭތީ ވާނެ ދަތި އުދަގޫ އަދި އިހްސާސް ކުރަން ވެސް ނޭގެވެ. ޔާ ﷲ ! މި ބަލިމަޑު ކަން ފިއްލަވާން ދޭވެ އެވެ.ޢާމީން\nފެނޭތަ ހިންގުންތެރި ވަޒީރުން. ހާދަ ބަލިމީހުނެއް އެބަތިއްބޭ މިފަދަ ފުރުސަތަކަށް ބަލަބަލާ. ސާބަސް ވަޒީރު.\nޔާ ﷲ ! މި ދަތި އުދަގޫ ދުވަސް ތަކުން އަޅަމެން ސަލާމަތް ކުރައްވާން ދޭވެ.އާމީން


Dho?! Bulbul: Biru veri eh noon, ekamaku biruveri!\nބުލްބުލް: ބިރުވެރިއެއް ނޫން އެކަމަކު ބިރުވެރި!\nރާހީ އަނިލް ބާވް އާއި އަނަންދު ގާންދީ ޑައިރެކްޓުކޮށް، 2018ގައި ގެނެސްދިން ފިތްކަނޑައިގެންދާ ވަރުގެ ބިރުވެރި ފިލްމެއް ކަމަށްވާ "ތުންބާޑް" އާ ވާދަކޮށްލެވޭ ވަރުގެ ބިރުވެރި ފިލްމެއް އަދިވެސް ބޮލީވުޑަށް ނާންނަ ކަމަށް ކުރިން ވެސް ބުނީމެވެ. އެކަމަކު ނެޓްފްލިކްސް އާއި ބޮލީވުޑްގެ އެކްޓްރެސް އަނުޝްކާ ޝަރުމާގެ އަމިއްލަ ޕްރޮޑަކްޝަން "ކްލީން ސްލޭޓް ފިލްމްޒް" ގުޅިގެން، ނިމުނު ހަފުތާގައި ވަނީ އެ ފިލްމާ ވާދަކުރެވޭ ފެންވަރުގެ ވަރުގަދަ ފިލްމެއް އުފައްދައި، ސްޓްރީމިން އަށް ދޫކޮށްލައިފަ އެވެ.\nފިލްމުގެ ނަމަކީ "ބުލްބުލް" އެވެ. ޖަންގައްޔެއްގެ ތެރޭގައި އުޅޭ، "ފައި ފުރަގަހަށް" ހުންނަ ހަންޑިއެއްގެ ވާހަކަ އެވެ. މާ ބޮޑު ބިރުވެރި ކަމެއް ނެތަސް، މީގައި ދޭ މެސެޖާއި ދައްކާ މަންޒަރުތަކުން މިއީ މާ ތަފާތު ބިރުވެރި ފިލްމެކެވެ.\nގަޑިއިރަކާއި 34 މިނެޓުގެ މި ފިލްމު ބަލަމުންދިޔައިރު، ކުޑަ ހިނދުކޮޅަކަށް ވެސް މެދުކަނޑާނުލައި ބަލަން އިނދެވުމުން، މިއީ މޮޅު ފިލްމެއްކަން ޔަގީން ވެއްޖެ އެވެ. މުޅިން އާ ޑައިރެކްޓަރެއް ކަމަށްވާ އަންވިތާ ދަތު ގެނެސްދިން، މި ފިލްމުގެ ވަގުތު ދިޔަ ގޮތް ވެސް ނޭނގުނެވެ. ސްކްރީންރައިޓަރެއް އަދި ލިރިސިސްޓެއްގެ ގޮތުގައި ކުރިން މަޝްހޫރު އަންވިތާ ވަނީ އަނުކްޝާގެ ކުރީގެ ބިރުވެރި ފިލްމު "ޕަރީ" އާއި ކަންގަނާ ރަނާއުތުގެ "ކުއީން" ގެ ޑައިލޮގުތައް ލިޔެފަ އެވެ.\n🚨 ސްޕޮއިލާ އެލާޓް 🚨\nމި ފިލްމުގައި ވަނީ ކިހިނެއް؟\nއަންވިތާ ސްކްރީޕްލޭ ވެސް ލިޔުނު "ބުލްބުލް" އަކީ ތަފާތު ބިރުވެރި ފިލްމެކޭ މި ބުނީ މިއީ ހަންޑިއެއްގެ ވާހަކައަކަށް ވީ ނަމަވެސް، މީގެ އަސްލު ބިރުވެރިކަން ގުޅިފައި ވަނީ ހަމައެކަނި އޭނާއާ ނޫން ވީމަ އެވެ. އަދި ޖިންނިއަކާ ވެސް ނޫނެވެ. މީގެ އަސްލު ބިރުވެރިކަން ގުޅިފައި ވަނީ މުޖުތަމައުގެ ތެރޭގައި އަންހެނުންނަށް ކުރިމަތިވެފައިވާ ބައެއް އަނިޔާތަކާއި ފިރިހެނުންގެ ފަރާތުން އަންހެނުންނަށް ލިބޭ އަނިޔާތަކަށެވެ.\n"ބުލްބުލް" ގެ ޓްރެއިލާ.\nފިލްމު ފެށެނީ 1881 ވަނަ އަހަރު، އިންޑިއާގެ ބެންގަލޫރުންނެވެ. ބުލްބުލް ކިޔާ ކުޑަކުއްޖަކާ، ބަޅީ ޓާކުރް (ރާހުލް ބޯސް) ކިޔާ ބޮޑު ފިރިހެނަކާ ދެވަ އެވެ. ކައިވެނި ކުރުވައިގެން އެ ފިރިހެން މީހާގެ ރަށަށް އެނބުރި ދާ ފަހުން، ބުލްބުލް އާއި ބަޅީ ޓާކުރްގެ ކޮއްކޮ، ސަތިޔާއާ ދެމެދުގައި ހާއްސަ ގުޅުމެއް އުފެދެ އެވެ. އެ ގުޅުން މާ ހާއްސަވީ އުމުރުގެ ގޮތުން އެމީހުންގެ ފަރަގު ކުޑަ ވީމަ ކަމަށް ދައްކަ އެވެ.\nއެ ރަށުގެ ޖަންގަލީގެ ބޯ ގަސްތަކުގެ ތެރޭގައި "ފައި ފުރަގަހަށް" ހުންނަ ހަންޑިއެއް އުޅޭ ވާހަކަ ބުލްބުލް އަށް ފުރަތަމަ ކިޔައިދެނީ ވެސް ސަތިޔާ އެވެ.\nކައިވެނީގެ 20 އަހަރު ފަސް ދައްކާއިރު، ބުލްބުލް (ޓްރިޕްތީ ދިމްރީ) އާއި ސަތިޔާ (އަވީނާޝް ތިވާރީ) އާ ދެމެދު މާ ހާއްސަ ގުޅުމެއް އޮންނަނީ އުފެދިފަ އެވެ. މިކަމާއި ހިތްހަމަނުޖެހި ބުލްބުލްގެ ފިރިމީހާ، ބަޅީ ޓާކުރް ސަތިޔާ ލަންޑަނަށް ފުރުވާލަ އެވެ. އޭނާ ފޮނުވާލަނީ ކިޔަވަން ދާށޭ ކިޔައިފަ އެވެ.\n"ބުލްބުލް" ގެ މަންޒަރެއްގައި ޓްރިޕްތީ ދިމްރީ.\nކިޔަވައި ނިންމައިގެން، ސަތިޔާ ލަންޑަނުން އެނބުރި އަންނަނީ އޭގެ ފަސް އަހަރު ފަހުންނެވެ. އޭނާ އަންނަ ހިސާބުން ދިމާވާ ކަންތައްތައް ދެން ދައްކަ އެވެ. އޭރު ބުލްބުލް ހުންނަނީ ވަރަށް ބޮޑަށް ބަދަލުވެ އެވެ. އަދި އެއީ "ފައި ފުރަގަހަށް" ހުންނަ ހަންޑި، އެ ރަށުގެ ވަރަށް ގިނަ ފިރިހެނުން މަރާ ދުވަސްވަރެކެވެ. މިކަމުގެ ހަގީގަތް ހޯދަން ސަތިޔާ އުޅެ އެވެ. އެ ވާހަކަތައް އޭނާ އަށް މިހާރު ގަބޫލު ނުކުރެވޭތީ އެވެ.\nފިލްމުގެ ވަކި ހިސާބަކުން، މި ފިލްމުގައި ދެން ވާނީ ކިހިނެއް ކަމާއި އަދި މީގެ އަސްލު ވާހަކަ ކޮންމެ ވެސް ވަރަކަށް ބޮލު ތެރޭގައި ތަސްވީރުކޮށްލެވުނެވެ. އަދި ކަން ވެގެން ދިޔައީ ވެސް ހަމަ ސިފަކުރެވުނު ގޮތަށެވެ. އެހެން ނަމަވެސް، އެ ވަރުން ވެސް، ފިލްމު ނިމެންދެން ފޫހިކަމެއް ނެތި ބަލަން އިނދެވުނު ސަބަބަކީ ފިލްމު ގެނެސްދީފައިވާލެއް މޮޅުވުމުން ކަމަށް ބަލަމެވެ.\n"ބުލްބުލް" ގެ މަންޒަރެއްގައި އަވީނާޝް ތިވާރީ (ވ-2) އާއި ޕަރަމްބްރަތާ ޗަޓަރްޖީ (ވ-1).--\nސްކްރީންޕްލޭ، ޑައިރެކްޝަން އަދި ޕްރޮޑަކްޝަނަށް ތައުރީފު\nއަނުކްޝާގެ އަމިއްލަ ޕްރޮޑަކްޝަނުން މިހާތަނަށް ގެނެސްދިން ހުރިހާ މަސައްކަތެއް ވެސް ވަރަށް ރީއްޗެވެ. ހާއްސަކޮށް އެންމެފަހުން އެމެޒޯން އިން ގެނެސްދިން ކްރައިމް ޑްރާމާ "ޕާޓަލް ލޮކް" އަކީ މާސްޓަޕީސްއެކެވެ. އެހެންވެ، މި ފިލްމަށް ކުރި އުއްމީދު ވެސް ވަރަށް ބޮޑުވި އެވެ. އެންމެ ކަމުނުދިޔަ ނަމަވެސް، ގިނަ ބަޔަކު ބަލައިގަތް އޭނާގެ ކުރީގެ ބިރުވެރި ފިލްމު "ޕަރީ" ގެ ސަބަބުން ވެސް މި ފިލްމަށް އުއްމީދުތައް ކުރެވުނެވެ.\nއަންވިތާ މި ފިލްމުގެ ސްކްރީންޕްލޭ އަތުރާފައި އޮތް ގޮތާއި، ފިލްމު ފަށައިގެން ނިމެންދެން މީގެ ކޮންމެ ކެރެކްޓާއަކަށް ގެނައި ބަދަލުތައް، އޭނާގެ މޮޅު ޑައިރެކްޝަނުން ދައްކައިދިން ގޮތަކީ ފިލްމު ފުރިހަމަވުމުގެ އެންމެ ބޮޑު އެއް ސަބަބެވެ. އިމްތިޔާޒް އަލީ މިދިޔަ އަހަރު ގެނެސްދިން ބޮލީވުޑްގެ ބޮޑު ފުލޮޕް ލޯބީގެ ފިލްމު "ލައިލާ މަޖްނޫ" އިން ތައާރަފުވި، ޓްރިޕްތީ އާއި އަވީނާޝް އަށް އެމީހުންގެ އަސްލު ހުނަރު ދައްކާލަން ލިބުނު މިއީ ރަނގަޅު ފުރުސަތެކެވެ.\nމި ދެ ތަރިންގެ އިތުރުން ޕައޯލީ ދާމް އާއި ރާހުލް ބޯސް ގެ ނަން ވެސް ފާހަގަކުރަން ޖެހެ އެވެ. ޕައޯލީ އާއި ރާހުލް ވެސް ފެނުނީ ވަރަށް ވަސަޓައިލް ކެރެކްޓާ އަކުންނެވެ.\n"ބުލްބުލް" ގެ މަންޒަރެއްގައި ރާހުލް ބޯސް އާއި ޕައޯލީ ދާމް.\nވަރަށް ގިނަ ފިލްމުތަކަށް، ހާއްސަކޮށް ބޮލީވުޑްގެ ފަހުގެ ގިނަ އާޓް ފިލްމުތަކަށް މިއުޒިކް ކޮމްޕޯޒްކޮށްދިން އަމިތު ތުރިވޭދީގެ މިއުޒިކާއި އަންވިތާގެ ޑައިރެކްޝަނާއި ސިދާތު ދީވާންގެ މޮޅު ސިނެމަޓޯގްރެފީ އާއި ފިލްމުގެ ވީއެފްއެކްސް އާއި ސެޓާއި މޭކަޕް އަދި ކޮސްޓިއުމް ގުޅިގެން އައިރު، ބަލާ މީހަކަށް މިއީ ވަރަށް ލޮލަށް، ބޮލަށް ފަސޭހަ މަންޒަރުތަކެކެވެ. މި ފިލްމުގެ ޓައިޓަލް ސީކުއެންސްގެ މިއުޒިކް އާއި ވީއެފްއެކްސާ އަކީ ވެސް ބޮލީވުޑްގައި އަދި އެވަރުގެ ނެތް ފަދަ މަސައްކަތެކެވެ.\nފިލްމު ރިވިއު ބޮލީވުޑް ޓީވީ ސިލްސިލާ


Umurun 50 aharun matheege vaki category thakuge meehunnah booster doze eh dhenee - One Online\nރާއްޖޭގައި ކޮވިޝީލްޑް ވެކްސިންދިނުން -- ވަން ފޮޓޯ: މުހައްމަދު އައުޒަމް\nއުމުރުން 50 އަހަރުން މަތީގެ ވަކި ކެޓެގެރީތަކަށް ހޮނިހިރު ދުވަހު ބޫސްޓާ ޑޯޒް ދެނީ\nކޮވިޑު ވެކްސިންގެ ތިންވަނަ ޑޯޒް ނުވަތަ ބޫސްޓާ ޑޯޒް 50 އަހަރުން މަތީގެ ވަކި ބަޔަކަށް އަންނަ ހޮނިހިރު ދުވަހު ޖަހަން ފަށާނެ ކަމަށް އެޗްޕީއޭ އިން ބުނެފި އެވެ.\nބޫސްޓާ ޑޯޒްގެ ގޮތުގައި ޖަހަމުން އަންނަނީ ފައިޒާ ވެކްސިނެވެ. މިހާރުވެސް އުމުރުން 60 އަހަރުންމަތީގެ ބޮޑެތި ބަލިތައް ހުންނަ މީހުންނަށް އަންނަނީ ވެކްސިންގެ ބޫސްޓަ ޑޯޒް ދެމުންނެވެ.\nއެޗްޕީއޭ އިން މިއަދު ކުރި ޓުވީޓެއްގައި ބުނީ ބޫސްޓާ ޑޯޒްގެ ގޮތުގައި ޖަހާ ފައިޒާ ވެކްސިން 50 އަހަރުން މަތީގެ މީހުންނަށް އަންނަ ހޮނިހިރު ދުވަހު ޖަހަން ފަށާނެ ކަމަށެވެ.\nއުމުރުން 50 އަހަރުން މަތީގެ މީހުންގެ ތެރެއިން ހޮނިހިރު ދުވަހު ބޫސްޓާ ޑޯޒް ޖަހައިދޭނީ ހަށިގަނޑުގެ ގުނަވަނެއް ބަދަލުކޮށްފައިވާ މީހުންނާއި ހަށިގަނޑުގެ ދިފާއީ ނިޒާމު ބަލިކަށިކުރާ ފަދަ ބޭހެއް ކާން ޖެހޭ މީހުންނަށް ކަމަށް އެޗްޕީއޭ އިން ބުންޏެވެ.\nމިހާރު ބޫސްޓާ ޑޯޒް ދެމުން އަންނަނީ ދިގު މުއްދަތަކަށް ސްޓެރޮއިޑްގެ ބާވަތްތައް ބޭނުންކުރާ މީހުންނާއި ދުވާލަކު 10 މިލިގްރާމް ނުވަތަ އެއަށްވުރެ މަތީ ޑޯޒެއް އެއް މަހުގެ މުއްދަތަށްވުރެ އިތުރަށް ބޭނުންކުރާ މީހުންނަށާއި ގަވައިދުން ޑަޔަލިސިސް ހަދަމުން އަންނަ މީހުންނަށާއި ކެންސަރު ފަދަ ބޮޑެތި ބަލިތަކުގެ މީހުންނަށެވެ. އަދި ކެންސަރު ބަލިން ސަލާމަތްވިތާ އަހަރު ނުވާ މީހުންނަށެވެ.\nއޭގެ އިތުރުންވެސް ފުއްޕާމޭގެ ބައްޔެއްގެ ސަބަބުން ގޭގައި އޮކްސިޖަން ތެރަޕީގެ ފަރުވާ ނަގާ މީހުން ނުވަތަ ގޭގައި އޮކްސިޖަން ތެރަޕީ ދޭން ޖެހޭކަމަށް ޑޮކްޓަރު އިރުޝާދު ދޭ މީހުންނަށްވެސް ބޫސްޓާ ޑޯޒް ޖަހައިދޭނެ ކަމަށް އެޗްޕީއޭ އިން ވަނީ ބުނެފަ އެވެ.\nބޫސްޓާ ޑޯޒް ޖަހާނީ އެޕޮއިންޓްމަންޓު އުސޫލުން އެކަނި ކަމަށާއި އެގޮތުން ހުޅުމާލޭ ހޮސްޕިޓަލުންނާއި އޭޑީކޭ އަދި އައިޖީއެމްއެޗުން ވަކި ދުވަސްތަކެއްގައި ޖެހޭނެ ކަމަށްވެސް އެޗްޕީއޭ އިން ބުންޏެވެ.\nގުޅޭ ޓެގު އައިޖީއެމްއެޗް އޭޑީކޭ ހޮސްޕިޓަލް ހެލްތު ޕްރޮޓެކްޝަން އެޖެންސީ (އެޗްޕީއޭ) ކޮވިޑް 19 ފައިޒާ ވެކްސިން


ފިރިމީހާ އަނބިމީހާއަށް ޚަރަދެއް ނުކުރޭ، ދިރިއުޅެނީ ދުރުގައި، ފޯނަށް ޖަވާބެއް ނުދޭ! ދެން ހަދާނީ ކިހިނެއް؟ – Dhen.mv\nއިބްރާހީމް ޙުސައިން July 16, 2021 - 11:33 am\nކައިވެނީގެ ގުޅުމަކީ މުގައްދަސް ގުޅުމެކެވެ. އެގުޅުމުގެ ގޮށް ޖަހާ ހިސާބުން ފެށިގެން އެ އެއްކޮށްލެވެނީ ދެމީހެއްގެ ހަޔާތެވެ. އަދި އެ ވެވެނީ އުމުރު ދުވަހު އެކީ އުޅޭނެ ކަމުގެ އިޤުރާރެކެވެ.\nމި ދެންނެވި އިޤްރާރު މަތީގައި ކައިވެނި ކުރިއަށް ގެންދިޔުމަކީ އަޅުގަނޑުމެންގެ މުޖުތަމަޢު ތަކުގައި އާންމުކަމެއް ނޫނެވެ. ސާފު ސަރީޙަ ހެއްކަކީ މި ކުޑަކުޑަ ދިވެހިރާއްޖޭގައި ވަރީގެ ނިސްބަތް އިންތިހާއަށް މަތިވުމެވެ. ދިމާވާ ކުދިކުދި ކަންތަކާހުރެ ވެސް ކައިވެނީގެ ގުޅުން ނިމުމަކަށް ގެންނަ މީހުން އަހަރެމެންގެ މުޖުތަމަޢުގައި މަދެއް ނޫނެވެ. ނަމަވެސް ވަރިއަކީ ﷲ ހުއްދަ ކުރެއްވި ކަންތައްތަކުގެ ތެރެއިން އެއިލާހު އެންމެ ނުރުއްސަވާ ޢަމަލު ކަމަށްވީ ހިނދު ވަރިވުން ނުވަތަ ވަކިވުން ވާން ޖެހޭނީ އެންމެ ފަހުގެ ކަމަކަށެވެ. ކެތްތެރިވެ ކައިވެނި ސަލާމަތްވޭތޯ ފިރިމީހާވެސް އަދި އަނބިމީހާ ވެސް މަސައްކަތްކުރުމަކީ އެންމެ ފައިދާ ބޮޑު ގޮތެވެ.\nއަހަރެމެންގެ މި ކުދިކުދި މުޖުތަމަޢުތަކުގައި ވެސް ކައިވެންޏާއި ގުޅޭ އެތައް މައްސަލަތަކެއް ހަމަ ކޮންމެ ދުވަހަކުހެން ފެންމަތިވެއެވެ. އަނބިމީހާއަށް އިހާނެތިކޮށް ހިތާ މައްސަލައާއި ލޯތްބާއި އަޅާލުން ނުދޭ މައްސަލަތަކެވެ. އަދި ދެމަފިރިން އެކީގައި ވަގުތު ހޭދަ ނުކުރުން ފަދަ މައްސަލަތަކުން ފެށިގެން އަނިޔާ ކުރުން ފަދަ ބޮޑެތި މައްސަލަތަކަކީ ވެސް އަހަރެމެންގެ ތެރެއިން ފެންނަ ހިތާމަހުރި ކަންކަމެވެ. މީގެ އިތުރުން އަނބިމީހާއަށް ޚަރަދު ނުކޮށް ފިރިމީހާ ދުރުގައި އުޅުން ފަދަ ކަންކަމާއި އަދި މި ޙާލަތުގައި ވެސް އަނބިމީހާއާއި އެއްވެސް ވަރަކަށް މުޢާމަލާތް ނުކުރާ މައްސަލަ އަކީ ވެސް އެކަންކަމާމެދު ދެން ޢަމަލު ކުރާނެ ގޮތުގެ މަޝްވަރާ ހޯދުމަށް އަހަރެމެންގެ ދީނީ ޢިލްމްވެރިންނަށް ވެސް ހުށަހަޅާ ކަންކަމެވެ.\nމިފަދަ ޙާލަތެއްގައި ޢަމަލު ކުރާނީ ކިހިނެއް ހެއްޔެވެ؟ ދީނީ ޢިލްމްވެރިޔާ ޑރ.މުޙައްމަދު އިޔާޟް ޢަބުދުއްލަތީފް ވިދާޅުވެފައިވަނީ މިއަނބިމީހާ އަށް އެއްވެސް ވަރަކަށް ޚަރަދު ނުކޮށް އަދި އަނބިމީހާ އާއި ދުރުގައި އުޅެ އޭނާއާ މުޢާމަލާތް ނުކުރާނަމަ އޭގެ މާނައަކީ ފިރިމީހާގެ ފަރާތުން އަނބިމީހާއަށް ދޭން ޖެހޭ ޙައްޤުތައް ދިނުމުގައި ފިރިމީހާ ފަރުވާކުޑަ ކޮށްފައިވާ ކަންކަމަށާއި ނުވަތަ އެކަމަށް އޭނާ ނުކުޅެދިއްޖެކަން ކަމަށެވެ. އެހެންކަމުން މިފަދަ ޙާލަތެއްގައި ފިރިމީހާގެ ކިބައިން ވަރިއަށް އެދުމުގެ ޙައްޤު އަނބިމީހާއަށް ލިބިގެންވާ ކަމަށް ޑރ.އިޔާޟް ވިދާޅުވެފައިވެއެވެ.\nނަމަވެސް ވަރިއަކީ ނުރައްކާތެރި އެއްޗެކެވެ. އެއީ ވަޅިއެއްފަދަ އެއްޗެކެވެ. ސަމާސާއަށް ނަމަވެސް ވަޅިން ޖަހައިފިނަމަ ޒަހަމްވާ ފަދައިން ވަރީގެ ޒަހަމަކީ ވެސް ބޮޑު ޒަހަމެކެވެ. އަމުދުން ދެމަފިރިންގެ ދަރީން ތިބޭނަމަ އެ ޒަހަމް ފުންވެގެން ދެއެވެ. ވީމާ، ވަރިއާއި ހަމަޔަށް ދިޔުމުގެ ކުރިން ދެމަފިރިންގެ ދެމެދުގައި ދިމާވާ ބޮޑެތި މައްސަލަތައް ޙައްލު ކުރުމަށް ދެފަރާތުގެ އާއިލާ އާއި ރަޙުމަތްތެރިންގެ އެހީތެރިކަން ވެސް ހޯދަންވާނެއެވެ. ވަރި ވާން ޖެހޭނީ ދެން އެނޫން އެއްވެސް ގޮތެއް ނެތިގެން ކުރަން ޖެހޭ ކަމަކަށެވެ.\nބަލިހާލުގައިވާ ތިބާގެ އަޚާއަށް ކެތްތެރިވުމަށް ވަޞިއްޔަތް ކުރާށެވެ.


2.2 Billion Ruffiyaa ge baa note nagaifi\n2.5 ބިލިއަން ރުފިޔާގެ އާ ނޫޓޫ ދޫކޮށްފި\nފަސް އަހަރު ވަންދެން ބާ ނޫޓު ބަދަލުކޮށްދޭނެ\nއިގުތިސޯދުގައި ދައުރުވާ 79 ޕަސެންޓަކީ އާ ނޫޓު\nރަންދިފަހެއްގެ ނޫޓުތައް --\nބާ ނޫޓުތަކުގެ ތެރެއިން 2.2 ބިލިއަން ރުފިޔާގެ ނޫޓުތައް މަރުކަޒީ ބޭންކު އެމްއެމްއޭއިން މިހާތަނަށް ނަގާފައިވާ ކަމަށް އެ ބޭންކުން ބުނެފި އެވެ.\nއެ ބޭންކުން ބުނީ މިދިޔަ މަހުގެ ނިޔަލަށް 2.2 ބިލިއަން ރުފިޔާގެ ބާ ނޫޓްތައް ނަގާފައިވާ ކަމަށާއި އެއީ އިގްތިސޯދުގައި ދައުރުވި 77 ޕަސެންޓް ކަމަށެވެ. މިދިޔަ އޭޕްރީލް މަހުގެ ނިޔަލަށް 2.5 ބިލިއަން ރުފިޔާގެ އާ ނޫޓު ވަނީ ދޫކޮށްފަ އެވެ. އެއީ، މިހާރު އިގްތިސޯދުގައި ދައުރުވާ ފައިސާގެ 79 ޕަސެންޓެވެ.\nމަރުކަޒީ ބޭންކާއި ރާއްޖޭގެ ބޭންކްތަކުން ދަނީ އަލަށް ނެރުނު ނޫޓު ބަދަލު ކޮށްދެމުންނެވެ. މެއި މަހުގެ ނިޔަލަށް ދެ ނޫޓުން ވެސް ވިޔަފާރީގެ މުއާމަލާތެއް ކުރެވޭނެ ކަމަށް އެމްއެމްއޭއިން ވަނީ ބުނެފަ އެވެ. ޖޫން މަހުގެ އެއްވަނަ ދުވަހުން ފެށިގެން ފަސް އަހަރު ދުވަހުގެ މުއްދަތަކަށް ކުރީގެ ނޫޓުތައް ބަދަލުކޮށްދޭނެ އެވެ.\nމިނިވަން 50 އާ ގުޅުވައިގެން "ރަންދިހަ ފަހެއް" ގެ ނަން ދީފައިވާ ސީރީސްގައި ހިމެނެނީ ތަފާތު ކުލަތަކުގައި ނެރޭ 10، 20، 50، 100 500 އަދި އަލަށް ތައާރަފްކުރާ 1000 ރުފިޔާގެ ނޫޓެވެ. މި ސިރީސްގައި ފަސް ރުފިޔާގެ ނޫޓުގެ ބަދަލުގައި ނެރުމަށް ހަމަޖެހިފައި ވަނީ ފަސް ރުފިޔާގެ ފައިސާ ފޮއްޗެވެ. އެ ފައިސާ ފޮތި މި އަހަރުގެ ފަހުކޮޅު ނެރޭނެ ކަމަށާއި އެ ފައިސާ ފޮތި ނެރެވެންދެން ބާ ފަސް ރުފިޔާގެ ނޫޓު ވިޔަފާރީގެ މުއާމަލާތްތަކަށް ބޭނުންކުރެވޭނެ އެވެ.\nދިވެހި ރުފިޔާގެ ނިޝާން ފަރުމާ ކުރަން ހުޅުވާލައިފި


Twitter Gai Rozaina Ai Shujau Ge Zuvaabeh - Vaguthu\nރައްޔިތުންގެ މަޖިލީހުގެ އައްޑޫ މީދޫ ދާއިރާގެ އެމްޑީޕީގެ މެންބަރު ރޮޒައިނާ އާދަމް އާއި އިދިކޮޅު ޕީއެންސީގެ ނައިބު ރައީސް އިބްރާހިމް ޝުޖާއު ޓްވީޓާގައި އެކަކު އަނެކަކަށް ރައްދު ދެއްވައި ބަހުގެ ހަމަލާތައް ދެއްވަން ފަށްޓަވައިފިއެވެ.\nމި ޒުވާބު ފެށުނީ އިންޑިއާގެ ކޮޗިންއިން ރާއްޖެއަށް އައި ކާގޯ ފެރީއަށް ޝުޖާއު އިއްޔެ ފާޑުވިދާޅުވަމުން ދެއްކެވި ވާހަކައަކަށް ރޮޒައިނާ ޓްވީޓާގައި ނުރުހުން ފާޅު ކުރެއްވުމާ އެކުގައެވެ.\nއިއްޔެ ހަވީރު ބޭއްވި އިދިކޮޅު ކޯލިޝަންގެ ޖަލްސާއެއްގައި ޝުޖާއު ވިދާޅުވީ މާދަމާ އިންޑިއާއިން ދިވެހި ކަނބަލުންގެ ގާތަށް "މަތިމަސްލީ" ފިރިހެން ފޮނުވާނެ ކަމަށާއި ކަނބަލުން "ބަލިވެއިންނަ" މަންޒަރުތައް ވެސް ފެންނާނެ ކަމަށެވެ.\nރޮޒައިނާ ކުރެއްވި ޓްވީޓެއްގައި ޝުޖާއުގެ ވާހަކަތައް ގުޅުވައިލީ އަންހެނުންނަށް ގަދަރު ކުޑަ ކުރުމާއި ފުރައްސާރަވާ ގޮތަށް ވާހަކަ ދެއްކެވުމަށެވެ. އަންހެނުން ނިކަމެތިކޮށް އެއީ ގޮތް ހުސްވެފައިވާ ބައެއް ކަމަށް ދައްކާތީ އެ ކަން ނުކުރަން ވެސް އިލްތިމާސް ކުރެއްވިއެވެ.\n"ސިޔާސީ ރައްދުތައް ދޭއިރު އަންހެނުންނަށް ތިޔަ އަމާޒު ކުރައްވަނީ ކޮން ބޭނުމެއްގައިތޯ،" ރޮޒައިނާ ލިޔުއްވާފައިވެއެވެ.\nރޮޒައިނާގެ އެ ޓްވީޓަށް ރައްދު ދެއްވަމުން ޝުޖާއު އެހެން ޓްވީޓެއް ކުރެއްވިއެވެ. އޭނާ ތުހުމަތު ކުރެއްވި ގޮތުގައި ސިވިލް ސާވިސް ކޮމިޝަން (ސީއެސްސީ) އަށް ތައުލީމީ ޒުވާން ކަނބަލުން ކުރިމަތިލެއްވުމުން ނުފޫޒު ފޯރުވައިގެން ރޮޒައިނާގެ ބޮޑުދައިތައަށް ރުހުން ދޭން އުޅުއްވިއެވެ.\n"ކިޔަވައިގެން ތިއްބެވި ޒުވާން ކަނބަލުން ތިއްބަ ސިވިލް ސާވިސް ކޮމިޝަންއަށް ބޮޑުދައިތަ އައްޔަން ކުރަން މަޖިލީސް ތެރޭ ދުވެ ނެގީ ރޮޒައިނާ، އެއީ އަންހެން ކަނބަލުންނަށް ކުރެއްވި މަލާމާތެއް،" ޝުޖާއު ވިދާޅުވިއެވެ.\nޝުޖާއު އެހެން ވިދާޅުވިއިރު، ސީއެސްސީގައި ރޮޒައިނާގެ ބޮޑުދައިތަ ފާތިމަތު އާމިރާ އިންނަވައެވެ. އާމިރާ ވަކި ކުރުމުގެ މަސައްކަތެއް ވެސް ރޮޒައިނާ މުގައްރިރެއްގެ ގޮތުގައި އިންނަވާ މަޖިލީހުގެ ކޮމިޓީން ފެށިއެވެ. އެ މަސައްކަތުގައި ރޮޒައިނާ ބައިވެރިވެވަޑައެއް ނުގަންނަވައެވެ. އެކަމަކު ކޮމިޓީގެ "ހަނި" އަޣުލަބިއްޔަތަކުން އާމިރާ ވަކިނުކުރަން ފާސްވިއެވެ.\nVote Dhevvan Evves beyfulheh kairee vidhaalhu nuvey!?Ekamaku mulhi Majlis Therey Thelhi folhunee ekamaa dhehtho!?Kiyavaigen Thibbevvi Ethah kanbalunneh kurimathi levvi.\n— Ibrahim Shujau | 💙ⓂⒶⓁⒹⒾⓋⒺⓈ (@shuja3831) September 27, 2020\nޝުޖާއުގެ ވާހަކައަށް ރައްދު ދެއްވައި ރޮޒައިނާ ވިދާޅުވީ އާމިރާއަކީ ތައުލީމީ ތަޖުރިބާ ހުރި ކަނބަލެއް ކަމަށެވެ. މާސްޓާސް ޑިގްރީ ނިމި ޕީއެޗްޑީ ހާސިލް ކުރައްވަމުން ގެންދަވާ ކަނބަލެއް ކަމަށެވެ. އެކަމަކު ވެސް ރުހުން ދޭން އެއްވެސް މެންބަރެއް އަރިހު ވިދާޅުނުވާ ކަމަށެވެ.\n"ރަނގަޅު ވާހަކައެއް ބުނީމަ، ޒާތީ ނުވެ، ގޯސްކޮށް ކުރެވުނު ކަންކަން ރަނގަޅު ކޮށްލުން ބުއްދިވެރި،" ރޮޒައިނާ ވިދާޅުވިއެވެ.\nޝުޖާއު ކުރިން ވެސް ދެއްކެވި ވާހަކަތައް ތަކުރާރު ކުރައްވަމުން ރައްދު ޓްވީޓެއް ކުރެއްވިއެވެ. ވޯޓު ދެއްވަން އެއްވެސް މެންބަރެއް އަރިހުގައި ވިދާޅުނުވަން ތޯ ސުވާލު ކުރެއްވިއެވެ. ދެން މަޖިލީހުގައި "ތެޅި ފޮޅުނީ" ކޮން ކަމަކަށް ތޯ ވެސް ޝުޖާއު ސުުވާލު ކުރެއްވިއެވެ.\n"ކިޔަވައިގެން ތިއްބެވި އެތައް ކަނބަލުންނެއް ކުރިމަތިލެއްވި،" ޝުޖާއުގެ ވާހަކަ ތަކުރާާރުކުރައްވައި ލިޔުއްވިއެވެ.\nޝުޖާއުގެ ވާހަކައާ ގުޅިގެން މީސްމީޑިއާގައި ގިނަ ބަޔަކު ފާާޑުކިޔަމުން އެބަ ދެއެވެ. ބައެއް މީހުން މީސް މީޑިއާގައި އެކި ފޮޓޯއާއި ވީޑިއޯތައް ހަދައިގެން ވެސް އެ ވާހަކައަށް ދަނީ ޖޯކު ޖަހަމުންނެވެ.\nސެޕްޓެމްބަރު 27, 2020 13:27\nރޮޒައިނާ އަކީ ވަގެކޭ ކިޔާ.. އެ ތެދެއްތަ؟\nސެޕްޓެމްބަރު 27, 2020 14:17\nމަތިމަސްނެތްސުޖާމެންދައް ކާނެ މޮޅުވާހަ ކަ. ދެންވެރިމީހާއަށް ނޭގި ގުދަނުގަހުރިމުދާ ކޮޅު ރަށުބޯޓަށް ކަހާލާ.\nރޮޒޭނާ އކީ ދެއުޅޮއެއްނުވާ ގަމާރު ދާތަގަޑެއް\nސެޕްޓެމްބަރު 27, 2020 17:49\nމަށަށް އަޅަައިގަތީ އެއްމެ ތަންކޮޅެއްގަ! ޝުޖާއު އެވިދާޅުވި ބަސް ވިދާޅުވުމުގެ ފަހަތުގައި ފެކްޓެއްވޭ.. އިންޑިޔާ ފެރީގެ ހިދްމަތާ ގުޅިގެން އިންޑިޔާ މީހުން ބުނަންފެށި "ރާއްޖެތެރޭގެ ނިކަމެތި އަންހެނުންގެ ދިރިއުޅުމުގެ ފެންވަރު ރަނގަޅުކޮށް އެމީހުންނަށް އިންނާނެ ފިރިހެނުން އިންޑިޔާއިން ލިބޭނެ ފުރުސަތެއް" ކަމަށް ފެރީގެ ހިދްމަތަކީ. އިންޑިޔާ މީހުން ދިވެހި އަންހެނުންގެ އަގު މިވައްޓާލީ މާބޮޑަށް. ދިވެހި އަންހެނުންނަކީ އިންނާނެ މީހެއްވެސް ނުވާ ދެރަ ނިކަމެތި ބަޔަކަށް ހެދި އެކަމަކު އެދުވަހު ރޮޒޭނާ އަކަށް އަންހެނުންގެ ހައްޤުގެ ދިފާއުގައި އަނގަ މޭލަކަށް ހުޅުވާކަށް ނުކެރުނު. ހަމަ ހައްޕު ކިޔައިގެން އިނީ. އެހެންވީމަ ޝުޖާއުގެ ބަހުން އިޝާރާތްކުރާ ކަންކަމަކީ އިންޑިޔާ ހައްޕުޑުންގެ އެދުންކަން އެނގޭ. އެއީ އެމީހުން ދެކޭ ހުވަފެން. ފަހަރެއްގަ ރޮޒޭވެސް އެމީހުން ބޭނުންވެދާނެ.\nސެޕްޓެމްބަރު 27, 2020 19:57\nސާބަހޭ ޝުޖާއު... ތި ކުރައްވާ ބުރަ މަސްވަތުގައި ބަރަ ކާތް ލައްވާށި... އާމީން\nސެޕްޓެމްބަރު 27, 2020 20:01\nރޮޒޭ ބޮޑުދައިތަ އާމިރާވީމަ ޕީއެޗްޑި ހަދަމުން ނޫނީ ކިޔަވަމުން މަސައްކަތުގަ އުޅެވޭ، އެކަމު އާއްމު މުވައްޒަފުން ސިވިލް ސާރވިސްގަ އުޅެމުން ކިޔަަވަންވީމަ، އޮފީހައް މައްސަަލަ އަކަށްވަނީ ކީއްވެ.\nސެޕްޓެމްބަރު 27, 2020 20:54\nއިންޑިޔާމީހުންނަށް ރޮޒޭނާ ވަަރަށްް ކަމުުދާނެ\nސެޕްޓެމްބަރު 27, 2020 21:17\nރޮޒޭނާ ކަލެއައްނޭންގުނަސް އިންޑިޔާ ފިރިހެނުން ދިވެހި އަންހެނުންނާ އިންނަން ބޭނުންވާކަމައް އިހައްދުވަހުވެސް ނޫހެއްގަ ބުނެފައޮއްވާދުށިން އެކަންވެސް މިގައުމުގަ ތިކަހަލަ އަންހެނުން ތިބިއްޔާހިނގާނެ ތީ އަންހެނަކައްވެހުރެ އަންހެނުންނައް ހުތުރުކުރަން އުޅޭ އަންހެނެއް\nސެޕްޓެމްބަރު 27, 2020 21:39\nރޮޒައިނާ އެވެ.ސިޔާސީ ޖަޒުބާތުގައި ޖެހި ގައު މު ވިއްކާލައިފިއެވެ. އިންޑިއާއަކީ އަންހެނުންނަށް އެން މެ ގަދަރު ކުޑަ އެން މެ އަނިޔާވެރި އަންހެނުން ރޭޕު ކުރާ ގައު މުތަކުގެ އެން މެ ކުރީ ގައި އޮތް ގައު މު. މިހާރު ވެރިކަންކުރާ ބީޖޭޕީ ސަރުކާރުގައި އަންހެނުންނަށް އިހާނެތިވާ މިންވަރު ވަނީ އިތުރުވެފައި. ރޮޒައިނާ މެންނަށް އޯކޭ މޯދީ ސަރުކާރު. އަނގަފުޅާކޮށްފައި ކޮންވާހަކައެއް ތިޔަ ދައްކަނީ އަންހެނުންގެ ކަރާ މާތޭ ކިޔައިގެން. ތިޔަ ލަނދު ގަންނަންޖެހޭ ނު\nސެޕްޓެމްބަރު 27, 2020 22:04\nރޮޒެއިނާ ގާގަހުރި މަހަކުވެސް ކޮރަޕްޝަން ލެއަކީވެސް ކޮރޮޕްސަން ބޮޑުފުޅު ވީ އެކި އެކި ގޮތްގޮތުން ރައޖޔަތުންގެ ޓެކުސް ފައިސާ ކާގެން މިހާރު ކުރާ ކަމަކީ ޑޮނާޑު އައިލެންޑު އުފެދުމަ ކ ހިމަފުށީގެ ނިކަމެތިންގެ ބޮލަސަވާރު ވެގެން އެމީހުން ދިރިއުލެން ސަރުކާރުން ދީފަ ހުރި ބިންތަ ގަންނަނީ ހިމަފުށިން މިހާރުވެސް ރޮޒޭ އާއިލާގެ މުށުތެރޭ ބެނެކަމށް ވޭ 30 ވަރކަ ގޯތި\nދުވަސް ކޮޅަކުން ހިންމަފުށި މީހުންޖެހޭނީ މިމީހުންނަ މިރަދީފަ ފާބަން މިލާާރި ހޯދީ ކޮންތާކުން


Kureege Deputy Minster Nazeem ge machah dhauvaakurumah fonuvaifi | Jazeera\tނަޡީމްގެ މައްޗަށް ދައުވާކުރުމަށް ފޮނުވައިފި - Jazeera\nކުރީގެ ޑެޕިއުޓީ މިނިސްޓަރ ނަޡީމްގެ މައްޗަށް ދައުވާކުރުމަށް ފޮނުވައިފި\nމުޙައްމަދު އަފްޒަލް February 8, 2021 314 views0\nމިނިސްޓްރީ އޮފް ހައުސިންގ އެންޑް އިންފްރާސްޓްރަކްޗަރގެ ކުރީގެ ޑެޕިއުޓީ މިނިސްޓަރ އިބްރާހީމް ނަޡީމް -- ފޮޓޯ: ސަން\nމިނިސްޓްރީ އޮފް ހައުސިންގ އެންޑް އިންފްރާސްޓްރަކްޗަރގެ ކުރީގެ ޑެޕިއުޓީ މިނިސްޓަރ އިބްރާހީމް ނަޡީމް، (މއ.އެލީޒިއަމް / ކ.މާލެ) ގެ މައްޗަށް ދައުވާކޮށްދިނުމަށް އެދި އެންޓި ކޮރަޕްޝަން ކޮމިޝަނުން ޕްރޮސެކިއުޓަރ ޖެނެރަލްގެ އޮފީހަށް މައްސަލަ ހުށަހަޅައިފިއެވެ.\nއޭސީސީ އިން ޕީޖީ އޮފީހަށް މައްސަލަ ހުށަހަޅާފައިވަނީ “ގެދޮރުވެރިކުރުވުން” ޕްރޮގްރާމްގެ ދަށުން ހއ. ދިއްދޫގައި ޢިމާރާތްކޮށްފައިވާ ފްލެޓް ދޫކުރުމުގައި ސިޔާސީ ގޮތުން ނުފޫޒު ފޯރުވައި، ޙައްޤު ނޫން ފަރާތްތަކަށް ފްލެޓް ދީފައިވާކަމަށް ބުނާ މައްސަލައާ ގުޅިގެންނެވެ. އެގޮތުން، ދައުލަތުގެ މުވައްޒަފެއްގެ ހައިސިއްޔަތުން ލިބިފައިވާ ރަސްމީ ހައިސިއްޔަތުގެ ނުފޫޒު ނަހަމަގޮތުގައި ބޭނުންކޮށް އޭގެ ފައިދާ ލިބެންނުޖެހޭ މީހަކަށް މަންފާ ހޯދާދިންކަމުގެ ކުށުގެ ދަޢުވާ ކޮށްދިނުމަށް އޭސީސީއިން ވަނީ އެދިފައެވެ.\nމި މައްސަލައިގައި އޭސީސީ އިން ފާހަގަކޮށްފައިވާ ކަންތައްތަކުގެ ތެރޭގައި، ހއ.ދިއްދޫގައި ޢިމާރާތްކޮށްފައިވާ 250 ހައުސިންގ ޔުނިޓްތަކުގެ ތެރެއިން 2017 ވަނަ އަހަރު ދޫކޮށްފައިވާ 140 ހައުސިންގ ޔުނިޓްތަކަށް އެދި ހުށަހެޅި ފަރާތްތަކަށް ހއ.ދިއްދޫ ކައުންސިލްގެ އިދާރާއިން ފުރަތަމަ ޕޮއިންޓް ދިންނަމަވެސް، މިނިސްޓްރީގެ އެންގުމުގެ މަތިން ހައުސިންގ ޔުނިޓްތަކުގެ މަސައްކަތް މަޑުޖައްސާލައި، ހައުސިންގ ޔުނިޓްތަކަށް އެދި ހުށަހަޅާފައިވާ ފޯމްތައް މިނިސްޓްރީއަށް ގެނެސްފައިވާކަން ވަނީ ފާހަގަކޮށްފައެވެ. މިނިސްޓްރީއިން އަލުން ޕޮއިންޓް ދީފައިވާއިރު، އިވެލުއޭޝަން މަރުޙަލާގެ ރިވިއު މަސައްކަތުގައި އިބްރާހީމް ނަޡީމް ބައިވެރިވިކަމަށް އޭސީސީއިން ވަނީ ބުނެފައެވެ.\nމީގެއިތުރުންވެސް، ހައުސިންގ ޔުނިޓްތައް ލިބޭ މީހުންގެ ދާއިމީ ލިސްޓް އިއުލާންކުރީ، ހަދާފައިވާ އިވެލުއޭޝަންއާ ޚިލާފަށް، އިވެލުއޭޝަނުން އެންމެ މަތިން މާރކްސް ލިބުނު ފަރާތްތަކުގެ ތަރުތީބުން ނޫންކަމަށްވެސް އޭސީސީއިން ވަނީ ބުނެފައެވެ. ދާއިމީ ލިސްޓް އިއުލާންކުރި މުވައްޒިފާއި ލިސްޓް ހަވާލުކުރީ ނަޡީމްއެވެ. އާންމުކޮށް ހައުސިންގ ޔުނިޓްތަކާ ގުޅޭ ފައިނަލް ލިސްޓްތައް އެޕްރޫވްކުރުމުގެ މަސައްކަތްވެސް ކުރަނީ ނަޠީމްއެވެ.\nމިމައްސަލާގައި އޭސީސީއިން އިތުރަށް ފާހަގަކޮށްފައިވާ ބައެއް ކަންތައްތަކުގެ ތެރޭގައި، ދިއްދޫ އަށް ނިސްބަތްވާ ވަކި ފަރާތްތަކަކަށް ހައުސިންގ ޔުނިޓްތައް ހޯދައިދިނުމަށް އަމިއްލަ ފަރާތަކުން އެދުމުން އެކަމަށް ނަޠީމް ވަނީ އެއްބަސްވެފައެވެ. އަދި، ޕޮއިންޓް ލިބުނު ތަރުތީބުން އެއީ ހައުސިންގ ޔުނިޓު ލިބެންޖެހޭ ފަރާތަކަށް ނުވިނަމަވެސް، އެ ފަރާތް ދާއިމީ ލިސްޓުގައި ނަޠީމް ވަނީ ހިމަނާފައެވެ.\nނަޠީމްގެ އިތުރުން މިނިސްޓްރީގެ ބައެއް އެހެން މުވައްޒިފުންނާއި މެދު ފިޔަވަޅު އެޅުމަށްވެސް އޭސީސީއިން ވަނީ މިނިސްޓްރީއަށް ލަފާދެއްވާފައެވެ. އެއީ، “ގެދޮރުވެރިކުރުވުން” ޕްރޮގްރާމްގެ ދަށުން ދިއްދޫގައި ޢިމާރާތްކޮށްފައިވާ ހައުސިންގ ޔުނިޓް ދޫކުރުމާގުޅޭ ލިޔުންތައް މިނިސްޓްރީއިން ރަނގަޅަށް ބަލަހައްޓާފައި ނުވާތީ، މިއީ އެ މިނިސްޓްރީގެ މުވައްޒަފުންގެ އިހުމާލުގެ ޢަމަލެއްކަމަށް ފާހަގަކުރެވޭތީއާއި، މިކަމުގެ ސަބަބުން ބައެއްގެ ހައްޤުތަކެއް ގެއްލިގެން ގޮސްފައިވާތީއެވެ. އެހެންނަމަވެސް، މި ފަރާތްތަކާއި މެދު ޖިނާއީ ދައުވާކުރެވޭ މިންވަރަށް ހެއްކާއި ގަރީނާ ލިބިފައި ނުވާކަމަށް އޭސީސީއިން ވަނީ ބުނެފައެވެ.\nމިނިސްޓްރީ އޮފް ހައުސިންގް އެންޑް އާރބަން ޑިވެލޮޕްމަންޓް\nނަޡީމްގެ މައްޗަށް ދައުވާކުރުމަށް ފޮނުވައިފި


SunOnline: SUN KULUNU: Bali endhugai 11 aharu, beynumee ehee eh!\nބަލި އެނދުގައި 11 އަހަރު، ބޭނުމީ އެހީއެއް!\nއައިމިނަތު ލުބާ 11 Jan 2019, 11:50\nއަލީ މީސަމް--- ފޮޓޯ/އާއިލާ\nދަރިފުޅު ދުނިޔެއަށް އުފަންވާ ވަގުތަކީ އެ ކުއްޖާގެ މައިންބަފައިނަށް ބަޔާންކުރަންވެސް ނޭނގޭ އުފާވެރި އިހްސާސްތަކެއް ކުރުވާ ވަގުތުކޮޅެކެވެ. ނަމަވެސް ކޮންމެ ކުއްޖަކީ އެންމެ ފުރިހަމަ ސިއްހަތެއްގައި އުފަންވާނެ ކުއްޖެއް ނޫން ކަމަށް ގަބޫލުކުރަން ޖެހެއެވެ.\n"އުފަންވީއްސުރެ ދަރިފުޅަށް ފިޓް ޖެހެމުން އަންނަނީ. ބޭސް ކެއީމަ ވަގުތީ ހައްލެއް ލިބެނީ،" އަހްމަދު އަލީ އޭނާގެ ދަރިފުޅާ ބެހޭ ގޮތުން ބުންޏެވެ.\nއަހްމަދުގެ ދަރިފުޅު އަލީ މީސަމް 11، އަކީ ފިޓްޖެހުމުގެ ސަބަބުން ހެލިފެލިވެ ވާހަކަ ނުދެއްކޭ އަދި ނުހިނގޭ ކުއްޖެކެވެ.\nވިހޭއިރު ވެސް ދަރިފުޅު ހުރީ ވަރަށް އަނަރޫފަކޮށް ކަމަށާއި ވިހޭތާ ދެވުސްފަހުން ދަރިފުޅު ހުއްޓޭ ގޮތް ވާތީ ޑަކްޓަރަށް ދެއްކި ކަމަށް އޭނާ ބުންޏެވެ. ޑަކްޓަރު ވިދާޅުވި "ސިކުނޑިއަށް ގެއްލުންތަކެއް ވެދާނެ ކަމުގެ ޗާންސް ބޮޑު ކަމަށް،"\n"އޭރު އިންޑިއާގައި އުޅޭ ޑަކްޓަރެއް މާލެ އައިސްގެން އުޅޭތީ ދައްކާލިން. ދައްކާފަ ބޭސްތައް ބޭނުންކުރަން ފެށުމުން މަޑުމަޑުން ރަނގަޅުވި. ޑަކްޓަރު ބުނި ތިން މަހުން އެއްފަހަރު އަންނާށޭ ދައްކަން. އެވަގުތު އަޅުގަނޑު ބުނިން މާލީ ތަނަވަސްކަމެއް ނެތޭ އެވަރަކަށް. ބުނީމަ ޑަކްޓަރު ވިދާޅުވީ ހަމަހުން އެއްފަހަރު އައުމަށް،"\nދަރިފުޅަށް ހަތަރު އަހަރުވީތަނާ ކޮންމެވެސް ވަރަކަށް އިށީދެގެން އިދެވޭ ކަމަށް އަހްމަދު ބުންޏެވެ.\n"ޑަކްޓަރު ވިދާޅުވީ ހަ އަހަރުވީމައޭ ހިނގޭނީ ދަރިފުޅަށް. ބަރާބަރަށް ވާހަކަ ނުދެއްކޭނަމަ ގޯސްވާނޭ ވެސް ވިދާޅުވި. މީހެއްގެ އެހީގައި އުނދަގުލުން ހިނގާލެވިދާނެ. ނާރުގައި ވަރު ނެތީމަ އަމިއްލައަށް ހިނގަން މަސައްކަތް ކޮސްފިނަމަ ވެއްޓޭ. އެހެންވެ ފާހަނާއަށް ވެސް ގެންދަން ވަރަށް އުނދަގޫ. ނެޕީ ޖަހައިގެން ގެންގުޅެނީ،" އަހުމަދު އަސަރާ އެކީ ބުންޏެވެ.\nއަބަދުހެން ދަރިފުޅު ގޮވައިގެން ހޮސްޕިޓަލްގައި އުޅެންޖެހޭ ކަމަށާއި ދޭތެރެ ދޭތެރެއިން ދަރިފުޅު ގޮވައިގެން އިންޑިއާއަށްވެސް ދާ ކަމަށް އޭނާ ބުންޏެވެ.\n"ވާހަކަވެސް ނުދެއްކޭ. މަންމަ އޭ އެކަނި ބުނެލާނީ. ދެން އެހެން ހުރެފައި ހަޅޭއްވެސްލަވާފާނެ. އަބަދު ފިޓް ޖެހޭތީވެ ސިކުނޑީގެ މައްސަލަވެސް އުޅޭ،"\nއަހުމަދު ބުނީ ބޭސް ބޭނުންކުރަމުން އަންނާތީ ފިޓްޖެހޭ މިންވަރު ކުޑަކަމަށެވެ. ނަމަވެސް ބޭސް ހުއްޓާލާއިރަށް ފިޓްޖެހޭލެ މިންވަރު އިތުރުވާ ކަމަށެވެ.\n"ކާ އެއްޗެހި ކާން ވަރަށް އުނދަގޫ ދަރިފުޅަށް. ނުއެއް ހެފޭ. ހުރިހާ އެއްޗެއްވެސް ކާންދެނީ ހިމުން ކޮށްގެން،"\nޑަކްޓަރުންނާ ހަވާލާދީ އަހުމަދު ބުނީ ގިނަ މުއްދަތަކަށް ދަރިފުޅަށް ބޭސްކޮށްފިނަމަ ދަރިފުޅު ރަނގަޅުވާނެ ކަމަށެވެ. އާސަންދަ ހޯދުމަށް ސިޓީ ލާފައިވާ ކަމަށާއި ނަމަވެސް އަދި އެކޮޅުން ޖަވާބެއް ނުދެއްވާ ކަމަށްވެސް އޭނާ ބުންޏެވެ.\n"މިހާރުވެސް މިތިބީ އިންޑިއާ އަށް ނުފުރިފައި. އަޅުގަނޑަކީ ތިން ދަރިން ތިބި މީހެއް. އެކަނި މާއެކަނި މަސައްކަތްކޮށްގެން ދެކޮޅު ނުޖެހޭ ގިނަ ފަހަރު. އެހީއެއް ލިބޭއިރަށް ލަސްނުކޮށް އިންޑިއާއަށް ދާނަން،"\nއަހުމަދު އެދެނީ އޭނާގެ ލޯބިވާ ދަރިފުޅަށް ތިބޭފުޅުންގެ ދީލަތި އެހީއެއް ދިނުމަށެވެ. އަދި ހެޔޮ ދުޢާކޮށްދިނުމަށެވެ.\nއަލީ މީސަމްއަށް އެހީތެރިވުމަށް\nފޯނު ނަންބަރު: 7908027 (އަހުމަދު އަލީ/ މީސަމްގެ ބައްޕަ)\nބީއެމްއެލް އެކައުންޓް ނަންބަރު: 7708386135101 (މީސަމްގެ މަންމަ ޒުނީނާ ސާލިހުގެ އެކައުންޓާ ގުޅިގައިވާ ނަންބަރު)\nލުތުފީއަށް ސަރުކާރުގެ ހިމާޔަތް! ކީއްވެ؟\nޑޮކްޓަރުން ނުވެސް ލިބޭ، ނުވެސް އުފެއްދޭ


Majileehuge memberunah PC ge badhaluga ipad eh | Mihaaru\nމަޖިލިސް ކުރާ މާލަމުގައި މޮނިޓަރުގެ ބަދަލުގައި އައިޕެޑް ބަހައްޓާފައި.\n23 މެއި 2019 - 13:06 33 comments\nރައްޔިތުންގެ މަޖިލިހުގެ މެމްބަރުން ބޭނުން ކުރައްވަމުން ގެންދެވި ކޮމްޕިއުޓަރު މޮނިޓަރުތަކުގެ ބަދަލުގައި ކޮންމެ މެމްބަރަކަށް އައިޕެޑެއް ދީ، މަޖިލިހުގެ ޖަލްސާކުރާ މާލަމަށް ބޮޑެތި ބަދަލުތަކެއް ގެނެސްފި އެވެ.\nމަޖިލީހުގެ މީޑިއާ ޑިރެކްޓަރު ހަސަން ޒިޔާއު "މިހާރު" އަށް މިއަދު ވިދާޅުވީ ޗެމްބަރުގައި ހުންނަ ކޮންގްރެސް ސިސްޓަމް އަޕްގްރޭޑް ކުރުމުގެ މަސައްކަތް ކުރަމުން އަންނަ ކަމަށެވެ. އެގޮތުން މައިކް ސިސްޓަމާއި އިތުރު ކެމެރާތައް ހަރުކޮށް އިންސްޓޯލް ކުރަމުން އަންނަ ކަމަށް އޭނާ ވިދާޅުވި އެވެ.\nމަޖިލިހުގެ ޖަލްސާކުރާ މާލަމުގައި ބޭނުން ކުރުމަށް އިލެކްޓްރޯނިކް ކޮންގްރެސް ސިސްޓަމަކާއި ވީޑިއޯ ބްރޯޑްކާސްޓިން ސިސްޓަމެއް ގާއިމްކުރާނެ ބައެއް ހޯދަން އިއުލާން ކުރީ ރައީސް އިބްރާހިމް މުހައްމަދު ސޯލިހްގެ ސަރުކާރުގައި ފިނޭންސް މިނިސްޓްރީންނެވެ. އަދި ބިޑަށް ލައިގެން އެ މަޝްރުއޫ ސަރުކާރުން ހަވާލު ކުރީ ދިވެހި ކުންފުންޏެއް ކަމަށްވާ ޑިވިޝަން އޮފް އޯޑިއޯ ވިޝުއަލްސްއާ އެވެ.\n"މިހާރު" އަށް އެނގިފައިވާ ގޮތުގައި މަޖިލިސްކުރާ މާލަމުގައި ކޮންމެ މެމްބަރަކަށް ނުވަ އިންޗީގެ އައިޕެޑެއް ވަނީ ބަހައްޓައިފަ އެވެ. މީގެ ކުރިން މެމްބަރުން ބޭނުން ކުރެއްވީ ޓަޗް ސްކްރީން މޮނިޓަރެކެވެ. މިއީ މަޖިލިސް ކުރާ މާލަމަށް މިހާ ބޮޑެތި ބަދަލުތަކެއް ގެނައި ފުރަތަމަ ފަހަރެވެ.\nރައީސް އިބްރާހިމް މުހައްމަދު ސޯލިހާއި (މ) މަޖިލިހުގެ ރައީސް ގާސިމް އިބްރާހިމާއި ކުރީގެ ރައީސް މުހައްމަދު ނަޝީދު ރޭ މަޖިލިސް ކުރާ މާލަމުގައި މަޝްވަރާ ކުރައްވަނީ. --- ފޮޓޯ: މަޖިލިސް\nއެ މާލަމުގައި ކުރިން ހަތަރު ކެމެރާ ހުރި ނަމަވެސް، މިހާރު ހަތް ކެމެރާއެއް ވަނީ އިތުރުކޮށްފަ އެވެ. އަދި އިތުރު ޓީވީތައް ވެސް އެ މާލަމުގައި ވަނީ ބަހައްޓައިފަ އެވެ.\nއެނގިފައިވާ ގޮތުގައި މަޖިލިހުގެ މާލަމަށް ބަދަލުތައް ގެނައުމަށް މިހާތަނަށް 11 މިލިއަނެއްހާ ރުފިޔާ ވަނީ ހަރަދުކޮށްފަ އެވެ. އެކަމަކު، އެ މަޝްރޫއު ސަރުކާރުން ހަވާލު ކުރީ 19 މިލިއަން ރުފިޔާ އަށެވެ.\nއަންނަ އަންގާރަ ދުވަހުގެ ރޭ، 19 ވަނަ ރައްޔިތުންގެ މަޖިލިހަށް އިންތިޚާބުވެވަޑައިގެންނެވި މެމްބަރުން ހުވާ ކުރެއްވުމުގެ ޖަލްސާ މަޖިލިސްކުރާ ގޭގައި ބޭއްވުމަށް ވަނީ ހަމަޖެހިފަ އެވެ. އަދި އެރޭގެ ޖަލްސާގައި މަޖިލިހުގެ ރައީސް އާއި ނައިބު ރައީސަކު ކަނޑައެޅުމަށް ވަނީ ހަމަޖެހިފަ އެވެ.\nމަޖިލިހުގެ ރައީސް ކަމަށް ހަ ބޭފުޅަކު ޝައުގުވެރިކަން ފާޅުކުރެއްވި އިރު، މަޖިލިހުގެ ނައިބު ރައީސް ކަމަށް ވަޑައިގަތުމުގެ ޝައުގުވެރިކަން މިހާތަނަށް ފާޅުކުރެއްވީ ތިން ބޭފުޅެކެވެ.\nއެގޮތުން މަޖިލިހުގެ ރައީސް ކަމަށް ވާދަކުރައްވަނީ އެމްޑީޕީގެ ޕާޓީގެ ޕާލަމެންޓްރީ ގްރޫޕްގެ ލީޑަރު އަދި ހިތަދޫ އުތުރު ދާއިރާގެ މެމްބަރު މުހައްމަދު އަސްލަމާއި ކުރީގެ ހޯމް މިނިސްޓަރު އަދި ވިލުފުށީ ދާއިރާގެ އިންތިޚާބީ މެމްބަރު ހަސަން އަފީފާއި މެދު ހެންވޭރު ދާއިރާގެ މެމްބަރު އަލީ އާޒިމާއި މަރަދޫ ދާއިރާގެ މެމްބަރު އިބްރާހިމް ޝަރީފް (މަވޯޓާ)ގެ އިތުރުން މީދޫ ދާއިރާގެ މެމްބަރު ރޮޒައިނާ އާދަމާއި މަޝްހޫރު ވިޔަފާރިވެރިޔާ އަދި ކާށިދޫ ދާއިރާގެ އިންތިޚާބީ މެމްބަރު އަބްދުﷲ ޖާބިރެވެ.\nމަޖިލިހުގެ ނައިބު ރައީސް ކަމަށް ވާދަކުރައްވަނީ އާޒިމްގެ އިތުރުން ގަލޮޅު އުތުރު ދާއިރާގެ މެމްބަރު އީވާ އަބްދުﷲ އާއި ކުޑަހުވަދޫ ދާއިރާގެ މެމްބަރު އަހުމަދު އާމިރެވެ.


ޕަބްލިޝްކުރި ގަޑި: 15:34\nސުންގަޑި: 04 ނޮވެންބަރު 2021 14:00\nކައްދޫ އެއަރޕޯޓް ކޮމްޕެނީ ލިމިޓެޑް\nޑެޕިއުޓީ މެނޭޖަރ (ކޮމާރޝަލް ސަރވިސަސް)\nކައްދޫ އެއަރޕޯޓް ކޮމްޕެނީ ލިމިޓެޑް / ލ.ކައްދޫ\nމަޤާމާއި ގުޅުންހުރި ދާއިރާއަކުން ފުރަތަމަ ޑިގްރީ ހާސިލްކޮށްފައި ވުމާއެކު މަސައްކަތުގެ ދާއިރާއިން2އަހަރު ދުވަހުގެ މަސައްކަތު ތަޖުރިބާ ލިބިފައިވުން. ނުވަތަ،\nމަޤާމާ ގުޅުންހުރި ދާއިރާއަކުން އެޑްވާންސް ޑިޕްލޮމާ ހާސިލްކޮށްފައި ވުމާއެކު މިދާއިރާއިން5އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\nއަސާސީ މުސާރަ -/8000 ރުފިޔާ.\nހަމަޖެހިފައިވާ އުސޫލުން ޑެއިލީ އެލަވަންސް، ސަރވިސް އެލަވަންސް އަދި އިތުރުގަޑި އެލަވަންސް.\nޖީ.ސީ.އީ އެޑްވާންސް ސަބްސިޑަރީ އިމްތިޙާނަކުން2މާއްދާއިން ދަށްވެގެން 'އީ' ގްރޭޑް ލިބިފައިވުމާއެކު، ހަޔަރ ސެކަންޑަރީ ސްކޫލް ސެޓްފިކެޓް އިމްތިޙާނުގައި 'ދިވެހި' މިމާއްދާއިން ދަށްވެގެން 'ސީ' ގްރޭޑް ލިބިފައިވުން، ނުވަތަ\nސާނަވީ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައިވުމާކު، ސެކަންޑަރީ ސްކޫލް ސެޓްފިކެޓް އިމްތިޙާނުގައި 'ދިވެހި' މިމާއްދާއިން ދަށްވެގެން 'ސީ' ގްރޭޑް ލިބިފައިވުމާއެކު މަޤާމުގެ މަސައްކަތާ ގުޅޭ ދާއިރާއަކުން މަދުވެގެން3އަހަރު ދުވަހުގެ މަސައްކަތު ތަޖުރިބާ ލިބިފައިވުން، ނުވަތަ\nމަޤާމާ ގުޅުންހުރި ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް3ގެ ސަނަދެއް ހާސިލުކޮށްފައިވުމާއެކު މަޤާމުގެ މަސައްކަތާ ގެޅޭ ދާއިރާއަކުން މަދުވެގެން3އަހަރު ދުވަހުގެ މަސައްކަތު ތަޖުރިބާ ލިބިފައިވުން.\nއަސާސީ މުސާރަ -/5000 ރުފިޔާ.\nހަމަޖެހިފައިވާ އުސޫލުން ޑެއިލީ އެލަވަންސް، ސަރވިސް އެލަވަންސް އަދި އިތުރުގަޑި އެލަވަންސް\nޖޫނިއަރ އެއަރޕޯޓް ފަޔަރ ފައިޓަރ\nއައި.ކާ.އޯ ގަބޫލުކުރާ އިންސްޓިޓިއުޓަކުން ބޭސިކް ފަޔަރފައިޓަރ ކޯސް ފުރިހަމަކޮށް ފާސްވެފައިވުމާއި މުއްދަތު ހަމަނުވާ މެޑިކަލް ސެޓްފިކެޓް އޮތުން. ނުވަތަ،\nސާނަވީ އިމްތިޙާނަކުން އިނގިރޭސި އަދި ހިސާބު މި ދެ މާއްދާއިން ދަށްވެގެން "ސީ" ގްރޭޑް ލިބިފައިވުން.\nއަދި އުމުރުން 18 އަހަރާއި 28 އަހަރާ ދެމެދުގެ މީހެއްކަމުގައިވުން.\nނޯޓް: 1. މިމަޤާމަށް އިންޓަވިއުއިން ޝޯޓްލިސްޓް ކުރެވޭ ފަރާތްތަކަށް "ފިޒިކަލް ޓެސްޓް" އެއް ބޭއްވުމަށްފަހު އެ ޓެސްޓްގެ ނަތީޖާ، މަޤާމަށް ހޮވުމަށް ޕޮއިންޓް ދިނުމުގައި ބޭނުން ކުރެވޭނެއެވެ. އަދި މަޤާމަށް ހޮވޭ ފަރާތްތަކަށް ވަޒީފާ ހަމަޖައްސާނީ މަޤާމަށް ކަނޑައަޅާފައިވާ މެޑިކަލް ޓެސްޓުން ފާސްވެފައި ވާނަމައެވެ.\nއަސާސީ މުސާރަ -/4000 ރުފިޔާ.\nހަމަޖެހިފައިވާ އުސޫލުން ޑެއިލީ އެލަވަންސް، ސަރވިސް އެލަވަންސް، ޝިފްޓް ޑިއުޓީ އަދި އިތުރުގަޑި އެލަވަންސް\nމަޤާމުގެ މަސައްކަތް ކުރުމުގެ ހުނަރު / ޤާބިލުކަން ސާބިތު ކޮށްދިނުމާއެކު، ލިޔަންކިޔަން ދަތުން.\nމަސައްކަތް ކުރުމަށް ޝައުގުވެރިކަން ހުރުމާއެކު މަސައްކަތް ކުރެވޭ ޞިއްޙަތެއްގައި ހުރުން.\nމިމަޤާމަށް މީހުން ހޮވުމުގައި، މަސައްކަތާ ގުޅުންހުރި ދާއިރާއަކުން ސަނަދު ހާސިލްކޮށްފައިވާ ފަރާތްތަކަށް އިސްކަން ދެވޭނެއެވެ.\nސާނަވީ އިމްތިޙާނަކުން، އިނގިރޭސި ހިމަނައިގެން މަދުވެގެން2މާއްދާއިން ދަށްވެގެން "ސީ" ގްރޭޑް ލިބިފައިވުން. ނުވަތަ،\nދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ނުވަތަ އެއަށްވުރެ މަތީ ސަނަދެއް ހާސިލްކޮށްފައިވުން.\nއަދި އުމުރުން 18 އަހަރާއި 28 އަހަރާ ދެމެދުގެ މީހެއް ކަމުގައިވުން.\nއަސާސީ މުސާރަ -/3000 ރުފިޔާ.\nކައްދޫ އެއަރޕޯޓް ކޮމްޕެނީ ލިމިޓެޑް / ލ. ކައްދޫ\nވަޒީފާއަށް އެދޭ ފޯމު (ވަޒީފާއަށް އެދޭ ފޯމު ކައްދޫ އެއަރޕޯޓް އޮފީހުން ލިބެން ހުންނާނެއެވެ)\nލިބިފައިވާ ތަޢުލީމާއި ތަޖުރިބާ ދަލީލުކޮށްދޭ ލިޔުންތަކުގެ ކޮޕީ\nޕާސްޕޯޓް ސައިޒުގެ ފޮޓޯ\nދިވެހިރައްޔިތެއްކަން އަންގައިދޭ ކާޑުގެ ކޮޕީ (މުއްދަތުހަމަނުވާ)\nދައުލަތުގެ އެހެން ޢިދާރާއަކަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފަކުނަމަ، ކުރިމަތިލާ މަޤާމަށް ހޮވުމުން، އަދާކުރަމުންދާ ވަޒީފާއިން ވީއްލުމާ މެދު އިޢުތިރާޒެއް ނެތްކަމުގެ ލިޔުމެއް.\n2021 ނޮވެމްބަރ 04 ވާ ބުރާސްފަތި ދުވަހުގެ 14:00 ގެ ކުރިން\nއިންޓަރވިއު ބޭއްވުމަށް ކަނޑައަޅާފައިވާ މުއްދަތާއި އޮންނާނެ ތަން:\nމި އިޢުލާނުގެ މުއްދަތު ހަމަވާތާ އެއް މަސްދުވަސް ތެރޭގައި އިންޓަރވިއު ބޭއްވޭނެއެވެ. އިންޓަރވިއު އޮންނާނީ ކައްދޫ އެއަރޕޯޓް އޮފީހުގައެވެ.\nއިތުރު މަޢުލޫމާތު ސާފުކުރައްވަން ގުޅުއްވާނެ ނަންބަރަކީ 6800704 އެވެ. ވަޒީފާއަށްއެދޭ ފޯމު ހުށަހަޅުއްވަންވާނީ ކައްދޫ އެއަރޕޯޓް އޮފީސް / ލ. ކައްދޫ އަށް ނުވަތަ އީމެއިލް މެދުވެރިކޮށެވެ.\nއީމެއިލް ކުރައްވަނީ [email protected] އަށެވެ.\nނޯޓް: މިވަޒީފާއަށް އެދި ހުށަހަޅާ ފަރާތްތަކުގެ އަދަދު 15 އަށްވުރެ ގިނަނަމަ ތަޢުލީމާއި ތަޖުރިބާއަށް ބަލައި ޝޯޓް ލިސްޓް ކުރެވޭނެއެވެ. އިންޓަރވިއު ކުރާނީ ޝޯޓްލިސްޓްކުރެވޭ 15 ފަރާތާއެވެ.